Jinsee Goanaa Kuri Quran Teacher Ge Bandhah 15 Dhuvas Jahaifi - Vaguthu\nކޮވިޑް-19: މާލޭގެ ހޮސްޕިޓަލްތައް ފުރިދާނެ ކަމުގެ ބިރު ބޮޑުވަނީ! - 15 ގަޑިއިރު ކުރިން\nޖިންސީ ގޯނާކުރި ޤުރުއާން ޓީޗަރުގެ ބަންދަށް 15 ދުވަސް ޖަހައިފި\n8 މަސް ކުރިން ( ޖޫން 9, 2020 )\nފުލުހުންގެ މައި އިދާރާ، ޝަހީދު ހުސައިން އާދަމް ބިލްޑިން -- ފޮޓޯ: ޕޮލިސް\nފިރިހެން ދަރިވަރުންތަކަކަށް ޖިންސީ ގޯނާކުރި ފިރިހެން ޤުރުއާން ޓީޗަރު ހައްޔަރުކޮށް އޭނާގެ ބަންދާއި މެދު ގޮތެއް ނިންމަން ކޯޓަށް ހާޒިރު ކުރުމުން އޭނާ 15 ދުވަހު ބަންދުގައި ބަހައްޓަން ކޯޓުން އަމުރު ކޮށްފިއެވެ.\nޓީޗަރު ނިސްބަތްވާ ރަށެއް ފުލުހުން ހާމައެއް ނުކުރެއެވެ. ފުލުހުން ކުރިން ފުލުހުން ވިދާޅުވީ ނޯތު ޕޮލިސް ޑިވިޝަންގައި ހިމެނޭ ރަށެއްގައި ރަށެއްގައި ޤުރުއާން ކުލާހެއް ހިންގާ 28 އަހަރުގެ ދިވެހި ފިރިހެނަކު އޭނާގެ ދަރިވަރުންނަށް (18 އަހަރައު ނުފުރޭ ފިރިހެން ކުދިން ތަކަކަށް) ޖިންސީ ގޯނާ ކޮށްފައިވާ މައްސަލައެއް މިމަހުގެ6ވަނަ ދުވަހު ފުލުހުންނަށް ހުށަހެޅިފައިވާކަމަށެވެ.\nމައުލޫމާތު ލިބިފައިވާ ގޮތުގައި ކޯޓު އަމުރެއްގެ ދަށުން އޭނާ ހައްޔަރު ކުރީ އިއްޔެގެ ވަގުތެއްގައެވެ. އޭނާގެ ބަންދާއި މެދު ގޮތެއް ނިންމަން ކޯޓަށް ހާޒިރު ކުރީ މިއަދު އެވެ.\nފުލުހުންގެ ނޯތު ޕޮލިސް ޑިވިޝަންގައި ހިމެނެނީ ހއ.އަތޮޅާއި ހދ.އަތޮޅާއި ށ.އަތޮޅެވެ.\nފުލުހުން ވިދާޅުވީ ކުޑަކުދިންނާއި ގުޅުންހުރި މައްސަލަ ތަކަކީ ސީރިއަސް ކޮށް ބަލަމުންދާ މައްސަލަތަކެއްކަމަށާއި، މިމައްސަލައިގެ ތަޙްޤީޤު ވެސް ހާއްސަ އިސްކަމެއް ދީގެން ކުރިއަށްދާ ކަމަށެވެ.\nޖިންސީ ގޯނާގެ މައްސަލައިގައި ކަންބޮޑުވާންޖެހެނީ ހަމައެކަނި އަންހެނުންނެއް ނޫން - މައުމޫން\nމޯލްޑިވް ގޭސްގެ އެކްޓިން އެމްޑީގެ ޖިންސީ ފުރައްސާރައާއި ގުޅުންހުރި ޗެޓްލޮގްތައް ލީކުވެއްޖެ\nކުޑަކުއްޖެއްގެ ހާޒިރުގައި ޖިންސީ އަމަލެއް ހިންގި މުސްކުޅިޔަކު ހައްޔަރުކޮށްފި\nޖޫން 9, 2020 22:07\nރޯދަމަސް ނިމުނީމަ އިބިލީސްތައް ނިކުތީ ދޯ؟\nޖޫން 10, 2020 09:55\nކަލޭމެންތީ އިބިލީހަށް ދޫނުކުރާނެ ފަދަ ބައެއް.\nޖޫން 10, 2020 06:54\n"ފުލުހުންގެ ނޯތު ޕޮލިސް ޑިވިޝަންގައި ހިމެނެނީ ހއ.އަތޮޅާއި ހދ.އަތޮޅާއި ށ.އަތޮޅެވެ." މީ ރަނގަޅު ގޮތެއް ނޫން. ނޯތު ޕޮލިސް ޑިވިޝަންގައި ހިމެނެނީ ނ.ރ.ބ.ޅ އަތޮޅުތައް. ހއ.ހދ.ށ އަތޮޅު އެއީ އަޕަރ ނޯތު ޕޮލިސް ޑިވިޝަން.\nޖޫން 10, 2020 08:05\nތިއީ ކިހިނެއް ވެގެން އުޅޭ ބައެއްތަ.\nޖޫން 10, 2020 09:56\nތިވެސް އޭގެ މީހެއް. ކޮންމެހެން ނޫންކަމަށް ހެދޭނެ ކަމެއް ނެތް\nޖޫން 12, 2020 16:05\nއަހަރެން ސްކޫލްގަ އުޅުނުއިރު އަހަރެންނަށް ސްކޫލްގެ ޓީޗަރުން ޖިންސީ ގޯނާކުރި. އޭރު އަހަރެންނާއެކު އުޅުނު ކުދިންނަށް އަހަރެން އެވާހަކަ ކިޔައިދިނިން. އޭރު އެކަން ވަނީ ލިބޭ ހިންހަމަ ޖެހުމަކަށް. މިހާރު މި އެގެނީ... އެކަމުގެ ބޮޑުކަން. ތީޗަރުންގެ ވިޔާނުދާކަން..\nޖޫން 12, 2020 16:06\nއަހަރެން ސްކޫލްގަ އުޅުނުއިރު އަހަރެންނަށް ސްކޫލްގެ ޓީޗަރުން ޖިންސީ ގޯނާކުރި. އޭރު އަހަރެންނާއެކު އުޅުނު ކުދިންނަށް އަހަރެން އެވާހަކަ ކިޔައިދިނިން. އޭރު އެކަން ވަނީ ލިބޭ ހިންހަމަ ޖެހުމަކަށް. މިހާރު މި އެގުނީ. އެކަމުގެ ބޮޑުކަން. ތީޗަރުންގެ ވިޔާނުދާކަން.


E dhuvahu karu ga 01 Rf alhuvamun buni vaahaka miyadhu hageegathakah\nބުދަ 29 ޖެނުއަރީ 2020\n1441 ޖުމާދުލް އާހިރަތު 04\nރިޕޯޓު - ރާއްޖޭގެ ރަށްތައް\nއެދުވަހު ކަރުގައި 01 ރުފިޔާއަޅުވަމުން ބުނި ވާހަކަ މިއަދު ޙަޤީގަތަކަށް!\nމިލަވައިގެ ޅެން ހެދީ ނައިފަރު ރަތްގެކުރިގޭ މުހައްމަދު އިބްރާހިމް\nސިޓީއުރައަކަށް އެއްރުފިޔާ އަދި ލަވަލުމަށްފަހު އަންހެން ކުއްޖެއްގެ ކަރުގައި އެޅުވި\nލަވަ ހަދިޔާ ކުރީ 1988 ވަނަ އަހަރު\nކ. މާލެ5އޮކްޓޯބަރ 2019 | ހޮނިހިރު 23:02 86,455\nފޮޓޯގެ ކަނާތް ފަރާތުގައި ''ރާއްޖޭގެ ރަށްތައް'' ލަވައިގެ ޅެން ހެދި މުހައްމަދު އިބްރާހިމް - ސޯޝަލް މީޑިއާ\nރާއްޖެއަށް ލިބިފައިވާ ޤުދުރަތީ ރީތިކަމަކީ ފަތުރުވެރިކަމުގެ ސިނާޢަތް ކުރިއަރައިގެންދާ އެންމެ ބޮޑު އެއް ސަބަބެވެ. މި ޤުދުރަތީ ރީތިކަމުގެ ވާހަކަ ފަޚުރުވެރިކަމާއެކު ދައްކާއިރު، ރާއްޖޭގެ ރަށްތައް ފެހިކޮށް، ހުދު ދޮންވެލި ގޮނޑުދޮށްތައް އެގޮތުގައި ދެމެހެއްޓުމަށް ގިނަ މަސައްކަތްތައް ކުރަންޖެހެއެވެ.\nއެގޮތުންް 1989 ވަނަ އަހަރު ''ރާއްޖޭގެ ރަށްތައް'' ނަމުގައި ތޮއްޑޫ ސޯސަން ބަނޑިޔާ ޓީމް ދޫކޮށްލި ލަވަ މިވަނީ ޒަމާނީ ގޮތަށް ކިއުމަށްފަހު މިއަހަރުގެ ފަތުރުވެރިކަމުގެ ދުވަހާއި ގުޅުވައިގެން ނެރެފައެވެ. އަދި މި ލަވަ މީހުންގެ ތެރެއަށް ދޫކޮށްލުމާއެކު އަނެއްކާ ވެސް މި ރީތި ޅެމުގެ އަޑު މިވަނީ ދިވެހިންގެ ތެރޭގައި ގުގުމާފައެވެ.\n1989 އަހަރުން ފެށިގެން ދިވެހިންގެ ހިތްތަކުގައި ވަޅު ނެގިފައިވާ މިލަވައިގެ ޅެން ހެދުމަށްފަހު ހަދިޔާ ކުރީ ޅ. ނައިފަރު ރަތްގެކުރިގޭ މުޙައްމަދު އިބްރާހީމެވެ.\nމުޙައްމަދު އިބްރާހިމް ރާއްޖެއެމްވީއަށް ބުނީ''ރާއްޖޭގެ ރަށްތައް''މިލަވަ ތޮއްޑޫ ސޯސަން ބަނޑިޔާ ޓީމަށް ހަދިޔާ ކުރީ، އެޓީމަކީ އެންމެ ހުނަރުވެރި އަދި ގިނަބައެއްގެ ލޯބި ހޯދާފައިވާ ޓީމަކަށްވާތީ ކަމަށާއި، އިތުރު ކުރިއެރުމެއް ހޯދައިދިނުމުގެ އުންމީދުގައި ކަމަށެވެ. އަދި ބަނޑިޔާ މުބާރާތުގައި ތޮއްޑޫ ސޯސަން ބަނޑިޔާ ޓީމް އެލަވަ ހުށަހަޅާ ދިނީ ވެސް ހީވެސް ނުކުރާހާ ފުރިހަމަކޮށް ކަމަށާއި، ލަވަ ކިޔުން ވެސް އެހާމެ ފުރިހަމަ ކަން އޭނާ ފާހަގަކުރިއެވެ. އަދި އެލަވައާއެކު މުބާރާތުގެ ފަޚުރުވެރި އެއްވަނަ އެޓީމް ހޯދި ދުވަހު އެލިބުނު އުފާވެރިކަން ބަޔާން ނުކުރެވޭނެ ކަމަށްވެސް އޭނާ ބުންޏެވެ.\nތޮއްޑޫ ބަނޑިޔާގެ ލަވައެއްގެ ތެރެއިން\nރާއްޖޭގެ މަޝްހޫރު ލަވަކިޔުންތެރިން ކަމަށްވާ އައްފާން، ޒާރާ، ނިޝް އަދި ހައިޝަމްގެ އަޑުން މިލަވަ ގެސްނެސްދީފައިވާއިރު، މި ޅެމުގެ ޝާއިރު މުޙައްމަދު އިބްރާހިމް ބުނީ އެލަވަ ހެދީ 1983 ވަނަ އަހަރުގެ ތެރޭގައި ކަމަށެވެ. އަދި ތޮއްޑޫގެ ސޯސަން ކްލަބުގެ ބަނޑިޔާ ޓީމަށް އެލަވަ ހަދިޔާ ކުރީ 1988 ވަނަ އަހަރު ކ. މާފުށީގައި އެއްރޭ ބޭއްވި ބަނޑިޔާގެ ލަވައެއްގެ ތެރެއިން ކަމަށް އޭނާ ބުންޏެވެ.\nބަނޑިޔާ ޖަހަމުން ދިޔައިރު އަޅުގަނޑު ގޮސްފަ އެލަވައިގެ ލީޑް ނަގަން ހުރި އަންހެން ކުއްޖާ ކަރުގަ ސިޓީއުރައަކަށްލާފަ އެޅުވީ. ދެން އެސިޓީ އުރައަށް ލީން އެއް ރުފިޔާ ވެސް. ލަވައާއެކު އެއްރުފިޔާ ހަދިޔާ ކުރީ.\n~ މުހައްމަދު އިބްރާހިމް ބުންޏެވެ.\nމުހައްމަދު ބުނި ގޮތުގައި އޭރުގެ 01 ރުފިޔާގެ އަގަކީ މިޒަމާނާ އަޅާ ބަލާއިރު ބޮޑު އެއްޗެއް ކަމަށާއި، ލަވައިގެ އަގު މިއަށް ވުރެ ބޮޑުވާނެ ކަމުގެ ޔަޤީންކަން ބަނޑިޔާ ޓީމަށް އޭރު ވެސް ދިންކަމަށެވެ. އަދި ކަން މިވީ ވެސް އޭނާ ވަޒަންކުރި ގޮތަށެވެ.\n1980 ވަނަ އަހަރުން ފެށިގެން މިއަދާ ހަމައަށް ޅެން ހަމަދަމުން އަންނަ މުހައްމަދު އިބްރާހިމް ޅެން ހެދުމުގެ މަސައްކަތް ކުރަނީ އެކަމަށް ހުންނަ ޝައުގުވެރިކަމެއްގެ ބޮޑުކަމުންނެވެ. ހިލޭ ސާބަހަށް އޭނާ ކުރަމުން އަންނަ މިމަސައްކަތް މަރުދުވަހާ ހަމައަށް ކުރާނެ ކަމަށް އޭނާ ބުންޏެވެ. އަދި މިހާތަނަށް ހެނދުނު އެންމެ ހިތްހަމަޖެހޭ ޅެމަކީ ''ރާއްޖޭގެ ރަށްތައް'' މިލަވަ ކަމަށްވެސް ބުންޏެވެ.\n''ރާއްޖޭގެ ރަށްތައް'' ފަހުގެ ލަވައިގެ މަންޒަރެއް\n14 އަހަރު ދުވަހު އުގަންނައިދިނުމުގައި މަސައްކަތް ކުރި މުޙައްމަދު އިބްރާހިމް މިއަދު ވެސް ތޮއްޑޫ ބަނޑިޔާ ވުޖޫދުކުރަން ބޭނުންވެއެވެ. އެ ރޫޙު ދިވެހިންގެ ތެރޭގައި އާލާކުރަން ބޭނުުންވެއެވެ. އެ ޘަޤާފަތް އަދުގެ ޒުވާނުންގެ މެދުގައި ދަމަހައްޓަން ބޭނުންވެއެވެ. ޘަޤާފީ ކުޅިވަރުތައް ދިރުވާ އާލާކުރާއިރު، ބަނޑިޔާއަކީ މުހިންމު ކުޅިވަރެއް ކަމަށް އޭނާ ދެކެއެވެ.\nއަސްލު ވަރަށް ދެރަވޭ ތޮއްޑޫ ބަނޑިޔާ ނެތީމަ. މިހާރު ވެސް ތޮއްޑޫ ބަނޑިޔާ ލަވައެއް އަޑުއިވުނަސްގައިން ހީބިހި ނަގާގެންދޭ. ބަނޑިޔާ އުވިދިއުމަކީ ހަމަ ގައިން ބައެއް ނެތުން ފަދަ ކަމެއް. ބޭނުންވޭ އަސްލު އަނެއްކާ ވެސް އޭރު އޮތްކަހަލަ ތޮއްޑޫ ބަނޑީޔާ ޓީމެއް ވުޖޫދުވާން.\nތެދެކެވެ. ބަނޑިޔާ ޖެހުމަކީވެސް އިހުގެ ދިވެހިންގެ ތެރޭގައި އޮތް ހިތްގައިމު ޘަޤާފީ ޙަރަކާތެކެވެ. އެކަމުގައި ޒަމާނުއްސުރެވެސް ފާހަގަޮށްލެވޭ ތޮއްޑޫ ބަނޑިޔާގެ ވިދުންވެސް ފަނޑުވަމުންދާއިރު، މި ޘަޤާފަތް އަދުގެ ދިވެހިންގެ ތެރޭގައި ދިރުވާ އާލާކޮށްލުން ކިހިނެއްވާނެތޯއެވެ؟ ބަނޑިޔާ ޖެހުމުގައި ކާބަފައިންގެ އޭރުގެ ހުނަރާއި ވައްޓަފާޅި އަދި އެ ކުޅަދާނަ ކަމަށް މިއަދުގެ ޒުވާނުންނަށް ފައިކަށި ހަމަކޮށްލެވޭނެބާއެވެ ؟ "ރާއްޖޭގެ ރަށްތައް" ފަދަ އިހުގެ ލަވަތައް ދިވެހިންގެ ތެރޭގައި ފަތުއަޑު ކިޔާފައި މަޝްހޫރުވަމުން އަންނައިރު، ބަނޑިޔާ ޖެހުން ފަދަ ހިތްގައިމު ޙަރަކާތްތައް މަޝްހޫރު ނުވާންވީ އެއްވެސް ސަބަބެއް ނެތެވެ.\nރާއްޖޭގައި ނޮވެލް ކޮރޯނާވައިރަސްއަށް ޕޮޒިޓިވް މީހަކު ނެތް: ހެލްތް\nގޯމޭޒް އެނބުރި ފަރިތަކުރުންތަކަށް\nކުޅިވަރު މާކެޓިން އާއި ސްޕޮންސާޝިޕްގެ ހާއްސަ ވޯކްޝޮޕް ނިންމާލައިފި\nޑްރައިވަރ ޤާސިމްގެ ޤާތިލު އަދުހަމަށް، ވައްކަމާ ގުޅޭ އެހެން މައްސަލައެއްގައި އަހަރު ދުވަހުގެ ޖަލު ހުކުމެއް!\nފަލަސްތީނަކީ ވަކި ދައުލަތެއްގެ ގޮތުގައި ބަލައިގަތުމަށް ޓްރަމްޕް ހުށައަޅުއްވައިފި\nއިޖްތިމާއީ ރައްކާތެރިކަމުގެ ޚިދުމަތް ފޯރުކޮށްދޭ ފަރާތްތަކަށް އެކަށީގެންވާ އުޖޫރައެއް ދޭންޖެހޭ: އުތެމަ\nކުޑަކުދިންނަށް ކުރާ އަނިޔާއާ ގުޅޭ 134 މައްސަލައާއެކު، ޖުމްލަ 283 މައްސަލަ ހުށަހަޅާފައިވޭ: ޖެންޑަރ\nއަދުރޭ ވިދާޅުވި ގޮތާ ޚިލާފަށް ޔާމީނުގެ ޝަކުވާއަކީ ބޭރުން ބޭސްފަރުވާ ކުރެވޭނެ ގޮތެއް!\nރައީސް ޔާމީންގެ ޝަރީއަތް: ރައީސް ނަޝީދުގެ މައްސަލާގައި، ފަނޑިޔާރު ޝަހީދުގެ ގިނަ ސުވާލުތަކެއް!\nމި ވަަގުތަށް އިޒްރޭލްގެ ރައްޔިތުން ސައުދީ އަށް އެރުން މަނާ: ސައުދީ\nއަންހެނުންގެ ތަރައްގީއަށް މަސައްކަތްކުރާ ކޮމިޓީ ހޮވަން ފިރިހެނުންނަށް ވޯޓު ދެވޭނެ


އަޕަރ ނޯތު ޕޮލިސް ޑިވިޜަން ކޮމާންޑަރަކަށް އިންސްޕެކްޓަރ އޮފް ޕޮލިސް އަޙްމަދު ސާމީ — Ihavandhoo.com\nއަޕަރ ނޯތު ޕޮލިސް ޑިވިޜަން ކޮމާންޑަރަކަށް އިންސްޕެކްޓަރ އޮފް ޕޮލިސް އަޙްމަދު ސާމީ\n27 އޭޕުރީލު 20160ޢަބުދުﷲ ޙަމީދު\nއަޕަރ ނޯތު ޕޮލިސް ޑިވިޜަންގައި ހިމެނޭ ހއ. އަތޮޅާއި ހދ. އަތޮޅާއި ށ. އަތޮޅުގައި ފުލުހުންގެ މަސައްކަތް ބެލެހެއްޓުމުގައި އިސްވެ ޙަވާލުވެ ހުންނަވާ ކޮމާންޑަރެއްގެ ގޮތުގައި އިންސްޕެކްޓަރ އޮފް ޕޮލިސް އަޙަމްދު ސާމީ ހަމަޖައްސަވައިފިއެވެ.\nފުލުހުން މިއަދު ހާމަކޮށްފައިވާ ގޮތުގައި، ފުލުހުންނަށް ބޭނުންވާ ތަމްރީނު ދިނުމުގެ މަސައްކަތުގައާއި ތަޙްޤީޤު ދާއިރާގައި ގިނަ ދުވަސްތަކަކު މަސައްކަތް ކުރައްވާފައިވާ އަޙްމަދު ސާމީ ޑިވިޜަން ކޮމާންޑަރަކަށް ހަމަޖައްސަވާފައިވަނީ ކޮމިޝަނަރ އޮފް ޕޮލިސް އަޙްމަދު ޢަރީފް އެވެ.\nމަޢުލޫމާތު ލިބޭގޮތުގައި މިޑީވިޜަނުގައި ޖުމުލަ 16 ޕޮލިސް ސްޓޭޝަން ހުރެއެވެ.\nފުލުހުން ހާމަކޮށްފައިވާ ގޮތުގައި އަޕަރ ނޯތު ޕޮލިސް ޑިވިޜަން ކޮމާންޑަރަކަށް އިންސްޕެކްޓަރ އޮފް ޕޮލިސް އަޙްމަދު ސާމީ ހަމަޖެއްސެވުމާއި ގުޅިގެން އަޙްމަދު ސާމީ އިއްޔެގެ ވަގުތެއްގައި ވަނީ ޑިވިޜަނަށް ވަޑައިގެންފައެވެ. އަޕަރ ނޯތު ޕޮލިސް ޑިވިޜަންގެ އިދާރީ މައި މަރުކަޒުގެ ގޮތުގައި ހަމަޖައްސާފައިވަނީ ހދ. ކުޅުދުއްފުށި ޕޮލިސް ސްޓޭޝަނެވެ.\nއަޕަރ ނޯތު ޕޮލިސް ޑިވިޜަނަށް ކޮމާންޑަރަކު ހަމަޖައްސާފައި މިވަނީ މިހާތަނަށް އެ ޑިވިޜަންގެ ކޮމާންޑަރަކަށް ހުންނެވި ޗީފް އިންސްޕެކްޓަރ އޮފް ޕޮލިސް ނަޞްރުﷲ ޖަލީލްގެ ޓާމް މުއްދަތު ހަމަވުމާ ގުޅިގެންނެވެ.


ބޭންކް އޮފް މޯލްޑިވްސް އިން އެ ބޭންކުގެ އިސްލާމިކްގެ ޕާސަނަލް ފައިނޭންސިން އަށް އެދި ހުށަހަޅާ ކަސްޓަމަރުންނަށް އަމާޒުކޮށް ޕްރޮމޯޝަނެއް ފަށައިފިއެވެ.\nބީއެމްއެލް އިން އިސްލާމިކްގެ ޕާސަނަލް ފައިނޭންސިން އަދި ޕާސަނަލް ފައިނޭންސިން މައިކްރޯ އަށް އެދި ހުށަހަޅާ އެޕްލިކޭޝަންތަކުގެ ތެރެއިން ޕްރޮމޯޝަންގެ މުއްދަތުގައި އެޕްރޫވަލް ލިބޭ ހުރިހާ އެޕްލިކޭޝަނެއްވެސް މި ޕްރޮމޯޝަނުގައި ބައިވެރިކުރެވޭނެއެވެ.\nމިމަހުގެ ނިޔަލަށް ކުރިއަށްދާ މި ޕްރޮމޯޝަނުގެ ދަށުން ގުރުއަތުން ހޮވޭ ފަރާތަތަކަށް ވަނީ އިނާމުތަކެއް ކަނޑައެޅިފައެވެ. އެގޮތުން ކޮންމެ ހަފުތާއަކު ގުރުއަތުން ހޮވޭ ކަސްޓަމަރަކަްށް 5،000 ރުފިޔާގެ ގިފްޓު ކާޑެއް ލިބިގެންދާނެއެވެ. މީގެ އިތުރުން ޕްރޮމޮޝަން ނިމުމުން ނަގާ ގުރުއަތުލުމުގައިވެސް ހޮވޭ ކޮންމެ ކަސްޓަމަރަކަށް 50،000ރުފިޔާގެ ގޮފްޓު ކާޑެއް ލިބިގެންދާނެ ކަމަށް ބޭންކުނެ ބުނެއެވެ.\nބީއެމްއެލް އިސްލާމިކް އިން ވަނީ ދާދި ފަހުން މުދާ ގަތުމުގެ އިތުރުން ނަގުދު ފައިސާ ލިބޭ ގޮތަށް ބީއެމްއެލް އިސްލާމިކް ޕަރސަނަލް ފައިނޭންސިންގ ޕޯޓްފޯލިއޯ އަށް ބަދަލު ގެެނެސްފައެވެ. އެގޮތުން ބީއެމްއެލްގެ ލުއި އެކްސްޕްރެސް، ލުއި ޕްރޮފެޝަނަލް އަދި ލުއި ލޯނު މިހާރު ނަގާފައިވާ ކަސްޓަމަރުންނަށްވެސް ބީއެމްއެލްގެ ޕާރސަނަލް ފައިނޭންސިންގ ފެސިލިޓީ މެދުވެރިކޮށް ރީފައިނޭންސް ކުރެވޭނެއެވެ.


(24 އޮކްޓޯބަރ 2019 އާ ގުޅޭ)\n"ހުސެން!..." ހޭޒަލް ގޮވާލީ ވާހަކަ ދިގުނުކޮށް ބުނަން އުޅޭ އެއްޗެއް ބުނާށޭ ބުނާ ފަދައަކުންނެވެ. އެހެންވިޔަސް ހުސެންގެ މޫނުން ފާޅުވަނީ އޭނާ ޖެހިލުންވެފައި ހުރި ކަމެވެ. ހުސެންއަށް ދައްކަން ނުކެރޭނެ ވާހަކައެއް އޮންނާނޭކަމަށް ހޭޒަލްއަށް ޤަބޫލެއް ނުކުރެވެއެވެ. އޭނާއަކީ ހޭޒަލްއަށް އަލަށް ފެނިގެން އުޅޭ މީހެއްނޫނެވެ. ހުސެންގެ ވާހަކަތަކާއި އެ ވާހަކަތައް ދެއްކުމުގެ ބަހުރުވަ ހުންނަ ގޮތް ވަރަށް ރަނގަޅަށް ހޭޒަލްއަށް އެނގެއެވެ. ނަމަވެސް މިހާރު މި ފެންނަނީ ހުސެންގެ ފުށުން ދުވަހަކުވެސް ފެނިފައިނުވާ އަސަރެކެވެ.\n"ގަލޮޅުގަ ހުރި ގެސްޓުހައުސްއަކަށް ހޭޒަލްގެ ހަޒްބަންޑްދާތަން ފެނިގެން..." ހުސެން ބުންޏެވެ. އޭނާ ފަރުވާތެރިކަމާއެކު ހޭޒަލްގެ މޫނަށް ބަލަން ހުރި ގޮތުން ހީވަނީ އޭނާގެ ވާހަކަތަކަށް ހޭޒަލް ރައްދުދޭނޭ ގޮތަކާމެދު ހިސާބަކަށް ހާސްވެފައި ހުރި ހެންނެވެ.\n"ދެން..." ހުސެން އިތުރު އެއްޗެއް ބުނޭތޯ މަޑުކޮށްލުމަށްފަހު ހޭޒަލް ބުނެލިއެވެ.\n"އެއީ އެހާ ރަނގަޅުތަނެއްނޫން، އައި މީން... ގިނަ މީހުން އެތަނަށް ދަނީ ރަނގަޅު ބޭނުމަކުނޫނޭ، ދެފަހަރަކު ފެނިއްޖެ... އެއްދުވަހު ފެނުނީ ހެނދުނު، އަނެއްދުވަހު މެންދުރު އެތަނުން ނުކުންނަނިކޮށް... އެތަން ހުޅުވާނީ ހެނދުނު ދިހައެއް ޖަހާއިރު، ގެސްޓުހައުސްގެ އިތުރުން ސްޕާ ޚިދުމަތް ވެސް ދޭނެ... ނިކަން ސަޅި ތައި ކުދީން އުޅޭނެ... ހޭޒަލްއަށް އަހަރެން ބުނަން އުޅޭ އެއްޗެއް އެނގެއެއްނު... ޔޫގެ ހަޒްއަށް އަހަންނެއް ނުފެންނާނެ، ކައުންޓަރު ދޮށުގައި އަހަރެން ހުއްޓަ ނިކަން އަވަހަށް އޭނާނުކުމެގެން ދިޔައީ..." ހުސެން ޒާތެއްގެ ހިނިގަނޑެއް ޖަހާލައި އަނެއްކާ ވެސް ބޯކަހާލިއެވެ. ބުނެވުނީ ވަރަށް ބޮޑު އެއްޗަކަށް ވިޔަސް އެކަން އާދައިގެ ކަމަކަށް ހަދާލަން ހުސެންގެ ގަސްދު ހުރި ކަހަލައެވެ.\n"އޭތް!... ރުޅި އައީތަ؟... އަހަރެން ކަޑަ އެއްޗެކޭ ބުނާކަށްނޫނޭ އުޅުނީ، ހޭޒަލްއަކީ މަގޭ ފްރެންޑެއްވީމަ ފެނުނު ކަންތައް ބުނަން ބޭނުންވީ، އެހެން ކޮންމެ ފިރިހެނަކު ފެނުނުނަމަ އަޅާ ވެސް ނުލާނަން، އަހަރެން ވެސް ބުނިންތާ އަހަންނަކީ ރަނގަޅު މީހެއްނޫނޭ، އަހަރެން ވެސް އެތަނަށް ދިޔައީ ރަނގަޅުކަމަކުނޫންވިއްޔަ.... އެތަނަކީ ގިނަބައެއްގެ ތެރޭ މަޝްހޫރުތަނެއްވީމަ" ހުސެން ބުންޏެވެ.\n"ލިއަމްއަކީ ފުލުހެއް... އޭނާ އޮފީސް ކަމަކު ދިޔައީކަމަށްވެދާނެ، އެކަހަލަ ވިޔަފާރިތަކުގެ ފަރުދާގެ ފުރަގަހުގައި ހިނގާ ހުއްދަނޫންކަންކަން ހުއްޓުވަން އެމީހުން މަސައްކަތްކުރޭ، ހުސެން ވެސް ބަލައިގެން އުޅޭތި... އެކަހަލަ ތަނަކަށް ފުލުހުން ވަދެ މީހުން ހައްޔަރުކުރާއިރު ހުސެން އެކަހަލަ ކަމެއްގަ ބެދިއްޖެއްޔާ ކިހާ ދެރަ" ހުސެންގެ ވާހަކައިން ސިކުނޑީގައި އުފެދިފައިވި ސުވާލުތަކާއި ހައިރާންކަން އެއްފަރާތްކޮށްލައި ހޭޒަލް ވާހަކަދެއްކީ ވިސްނުންތެރިކަމާއެކުއެވެ. ލިއަމް އެބުނާ ތަނަކަށް ދިޔައީ ކޮންމެ ބޭނުމަކު ނަމަވެސް ހުސެން ގާތު އެކަމާ މަޝްވަރާކުރާކަށް ހޭޒަލް ބޭނުމެއްނޫނެވެ.\n"އޯ... އެއީ ޕޮލިހެއްތަ؟... އޭތި ކަޑައޭ، ދެން ތިޖެހުނީ އެތަނަށް ދިއުން ހުއްޓާލަކަށްނު" ލިބުނު ހައިރާންކަމާއެކު ހުސެންއަށް ބުނެލެވުނެވެ.\n"ސޮރީ އިނގޭ ބަޑީ... ނުބައިގޮތަކަށް ހީނުކުރައްޗޭ" ހުސެން ނިކަން އަވަހަށް ބުނެލިއެވެ. އޭނާ ހޭޒަލް ދެއްކި ވާހަކަ ޤަބޫލުކުރީ ކަހަލައެވެ.\nހުސެންއާ ވަކިވެ ސުޕަމާކެޓާ ދިމާއަށް ހިނގަމުން އައި ހޭޒަލްގެ ޠަބީޢަތް ވަނީ މުޅިން ބަދަލުވެފައެވެ. ހުސެން ދެއްކި ވާހަކަތައް ސިކުނޑީގެ ކޮންމެ ދިމާއެއްގަ ބިންވަޅުނެގިފައިވާ ކަހަލައެވެ. ތަކުރާރުކޮށް އެ ވާހަކަތައް ކަންފަތަށް އިވޭ ކަހަލައެވެ. ވިޔަފާރިކޮށްގެން އެނބުރި އެޕާޓްމެންޓަށް ހޭޒަލް އައީ ވެސް ގަބުވެފައި ހުރި މީހަކުހެންނެވެ.\nކާމޭޒުމަތީ އަތުގައި އޮތް ކޮތަޅުތައް ބެހެއްޓުމާއެކު މޭޒުގައި ދެއަތް ވިއްދާލައިގެން މޭޒުގެ ކޮޅުގައި ހޭޒަލްއަށް މަޑުކޮށްލެވުނެވެ. އިސްޖަހާލައިގެން ހުރުމަށްފަހު ފުންނޭވާއެއް އަނގައިން ބޭރުކޮށްލިއެވެ. އަމިއްލަ ހިތާއި ޟަމީރާ ތަކުރާރުކޮށް ހޭޒަލް ސުވާލުކުރިއެވެ. ހުސެން އެބުނާ ފަދަ ތަނަކަށް ލިއަމް ދާނީ އޮފީހާ ގުޅުންހުރި ކަމަކުއޭ ހޭޒަލްގެ ހިތް ބުނެއެވެ. ނަމަވެސް ސިކުނޑީގެ ކަނަކުން އެކަމާ ދެކޮޅު ހަދަމުން ދިޔައީ ހޭޒަލްގެ އެ ނިންމުން މުޅިއަކުން ހަމަނުޖެހެއޭ ބުނާ ފަދައިންނެވެ. ނިތްކުރީގައި ކަނާއަތްތިލައިން ފިރުމާލެވުމާއެކު ނިތްކުރިއަށް އިނގިލިތަކުގެ ކޮޅުން އޮބާލިއެވެ. ހުސެންގެ ވާހަކަތަކާމެދު ވިސްނި ވަރަކަށް ހޭޒަލްގެ ބޮލުގައި އުފެދުނު ރިހުންވީ ގަދައެވެ.\nހަވީރު ފަސްގަޑި ބައިވާން އުޅެނިކޮށް ލިއަމް އޮފީހުން އައިސް ގެއަށް ވަނެވެ. ސޯފާގައި ދެފައިވަށްކޮށްލައިގެން އިށީނދެ ހޭޒަލް އިނެވެ. އޭނާގެ އުނގުގައި އޮތް ދެއަތްތިލައިގެ ތެރޭ ރިމޯޓު އޮތެވެ. ލިއަމް ވަނުމުން އޭނާއަށް ބަލާލަން ހޭޒަލްއަށް އުނދަގޫވިއެވެ. ތިރީތުންފަތުގައި ދަތްއަޅާލެވުނީ ދައްކަން ހުރި ވާހަކަތައް ފަށާނީ ކޮންކޮޅަކުންކަން ނުވިސްނޭތީއެވެ.\n"ބޭބީ... ކީއްވެފަ ތީނީ؟..." އޮފީސް ބޫޓު ބާލައި ދޮރުކައިރީ ހުރި ކަބަޑުގެ މަތީ ބެހެއްޓުމަށްފަހު ލިއަމް އައީ ހޭޒަލްއާ ދިމާއަށެވެ. ހޭޒަލް ވަކި އެއްޗެއް ނުބުނެ ޓީވީއަށް ބަލަން އިންގޮތަށް އިނެވެ. އޭނާގެ ގާތުގަ ސޯފާގެ ފުރަގަހުން ލިއަމް ހުއްޓިލިއެވެ. އަދި ހޭޒަލްގެ ދެކޮނޑުގައި އަތްޖައްސާލައި ހަރަކާތްކޮށްލީ މަސާޖުކޮށްލަ ދޭ ފަދައިންނެވެ.\n"ކޯއްޗަކަށްތަ ތިހާ ވަރަށް ގެއްލިފަ ތިއިނީ" ލިއަމްގެ ނަޒަރު ޓީވީއަށް ހުއްޓުނެވެ.\n"ބޫޓު ކުނިވަސް ދުވާ ދޯ؟... އަންނާނަން ފްރެޝްވެލައިގެން ޒެއްލުއާ ބެހިލަން" ލިއަމް މިހެން ބުނެ ގުދުވެލުމާއެކު ހޭޒަލްގެ ބޮލުގައި ބޮސްދީފިއެވެ. އަދި ހިންދެމިލި ގޮތަށް އޭނާ ގޮސް ވަނީ ކޮޓަރިއަށެވެ.\nލިއަމް ކޮޓަރިން ނުކުމެގެން އައީ ސޯޓުބުރި އެއްގައެވެ. މައްޗަށް އޮމާންކޮށްލެވިފައިވާ ތެތް އިސްތަށިގަނޑާއި އޭނާގެ ހަށިގަނޑުން ދުވާ ބޮޑީސްޕްރޭގެ މީރު ވަހުން އެއައީ ފެންވަރައިގެންކަން ހެކިދެއެވެ. އޭނާ އައި ގޮތަށް ސޯފާގައި އިން ހޭޒަލްގެ ގައިގާ ހިފައިގަތެވެ. ކޯތާފަތުގައި ބޮސްދެމުން އަނބިމީހާއާ ސަމާސާކޮށްލިއެވެ.\n"އައި މިސްޑް ޔޫ... ކީއްތަކޮށްލީ މިއަދު، އާ!... ފެންވަރާލީމަ މާބޮޑަށް ހައިވެއްޖެ، ކޯއްޗެއް ކާން ހުރީ" ހޭޒަލް ގާތްކޮށްލައިގެން ސޯފާއަށް ވެއްޓިގަނެގެން އޮވެ ލިއަމް ވާހަކަދެއްކިއެވެ. އޭނާގެ ސުވާލުތަކަށް ޖަވާބެއް ނުދީ ހޭޒަލް ދުރަށް ޖެހިލައި ސޯފާއިން ތެދުވެއްޖެއެވެ. އަދި ޓީވީގެ ކުރިމަތީގައި ކަހަލަ ގޮތަކަށް ހުއްޓިލަމުން ހޭޒަލް ބަލާލީ ލިއަމްއަށެވެ.\n"ގަލޮޅުގައި ހުރި ގެސްޓުހައުސްއަކަށް ލިއަމް ދިޔައިންތަ؟ މަސާޖުކޮށްދޭކަހަލަ" އެއްވެސް ހަމައެއްނެތި ބާރުބާރަށް ހޭޒަލްގެ ހިތް ތެޅެމުންދިޔައެވެ. އެސްފިޔަ ވެސް ޖަހާނުލަން ހޭޒަލް ހުރީ ލިއަމްގެ ފަރާތުން ފާޅުވާ ހުރިހާ އަސަރެއް ދުށުން ބޭނުންވެފައި ހުރީމައެވެ. ލިއަމްގެ ދުލުން ހަޤީޤަތް ހާމަނުކުރިޔަސް އެ މޫނުން ހޭޒަލްއަށް ހުރިހާ ވާހަކައެއް ހާމަކޮށްދޭނެކަން އެނގޭތީއެވެ. ލިއަމްގެ ދެ ލޯ ހޭޒަލްއާ ވާހަކަދައްކާނޭކަން ޔަގީންވާތީއެވެ.\n"ކިހިނެއްވީ؟" ހައިރާންކަމާއެކު ލިއަމް ވަގުތުން ސޯފާއިން ތެދުވެ އިށީނެވެ.\n"ދިޔައީންތަ؟" ހޭޒަލް ބުނެލިއެވެ.\n"އާން! ދިޔައިން..." ފުންނޭވާއެއް ދޫކޮށްލުމާއެކު ލިއަމް ބުނެލިއެވެ.\n"ކީއްކުރަން؟... މަސާޖު ކުރަން" ހޭޒަލް ބުނެލިއެވެ.\n"ވަޓް ދި.. އާ ޔޫ އައުޓް އޮފް ޔޯ މައިންޑް، ވަޓް އާ ޔޫ ޓޯކިން އަބައުޓް" ލިއަމްގެ ނިތަށް ރޫގިނަވެލިއެވެ. ހޭޒަލް ދެއަތް އުރާލުމާއެކު ލިއަމްއަށް ބަލަހައްޓައިގެން ހުރީއެވެ.\n"އެތާ އުޅޭ މީހަކާ ބައްދަލުކުރަން ދިޔައީ، ހުއްދަނޫންކަންކަން ހިނގަމުންދާ ކަމުގެ މަޢުލޫމާތު ލިބިގެން..." ހޭޒަލްގެ މޫނަށް ބަލަން އިނދެ ލިއަމް ބުންޏެވެ. ފިނިނޭވާއެއް ދޫކޮށްލުމާއެކު ހޭޒަލް އިސްޖަހާލަމުން ދެފަރާތަށް ބޯހޫރުވާލިއެވެ.\n"ޒެއްލު... ކިހިނެއްތަވީ؟، އޮފީހުގައި ހިނގާ ހުރިހާކަމެއް ޚިއްޞާ ނުކުރެވޭނެކަން ޒެއްލުއަށް އެނގެއެއްނު، ދެން އެންމެ ރަނގަޅޭ، ކިހިނެއް ޒެއްލުއަށް އެނގުނީ އަހަރެން އެތަނަކަށް ދިޔަކަން... މީހަކު ބުނީތަ؟" ލިއަމް އެއްސެވެ. އޭނާގެ އަޑުގައި ހުރީ ހިތްހަމަނުޖެހުމުގެ އަސަރެވެ.\n"ފްރެންޑަކަށް ފެނިގެން" ހޭޒަލް ބުނެލިއެވެ.\n"ކޮންފްރެންޑެއް، ކޮންއިރަކު ޒެއްލުއާ ދިމާވީ... ކީކޭ އޭނަ ކީ" ލިއަމް ނިކަން އަވަހަށް އެއްސެވެ.\n"ލިއަމްއަކަށް ނޭނގޭނެ، އެއީ ތަންކޮޅެއް ކުރީގެ ފްރެންޑެއް.... މާޖިދެއް ކިޔަނީ، މާބޮޑު އެއްޗެއް ނުބުނޭ، އެތަނުން ފެނުނު ވާހަކަބުނީ" ހޭޒަލް ގަސްދުގައި ދޮގު ހެދިއެވެ. އޭނާއަށް ވެސް އެހެން ކަންތައްކުރެވުނީ ކީއްވެކަމެއް ނޭނގެއެވެ. އެހެންވިޔަސް އެފަދައިން ކަންތައް ކުރެވުނީ ބޭއިޚްތިޔާރުގައި ކަހަލައެވެ. މިފަހަރު ހޭޒަލްއަށް އަމިއްލަ ނަފްސަށް ކުށްވެރިކަމުގެ އިޙްސާސެއް ވެސް ނުކުރެވުނެވެ. އެއަށްވުރެ އަމިއްލަ ޟަމީރާ ސުވާލު ކުރެވެމުންދިޔައީ ހޭޒަލްއަށް ލިއަމް ކަމެއް ސިއްރުކޮށްފާނެބާއެވެ.\n"މީހަކު އެއްޗެކޭ ބުނެލާއިރަށް ޒެއްލު ކޮންމެފަދަ އެއްޗެއް ވެސް ޤަބޫލުކޮށްފާނެ" ލިއަމް ބުނެލިއެވެ.\n"ދެން މޫޑީ ނުވެބަލަ، އަހަރެން ދޯ ލިއަމްގެ ކަންކަމާ ބެހެން ވެސް ހުންނާނީ، ސުވާލު ވެސް ކުރާނީ... އެހެން އަހާލީ ކަމެއް ޤަބޫލުކޮށްގެންނެކޭ ނުބުނަމެންނު، މިހާރު ދެން ލިއަމް ތިބުނީނު ދިޔައީމޭ، އަދި ދިޔައީ ކޮންކަމަކުކަން ވެސް" ހޭޒަލްގެ ހިތުގައި ކޮންމެ އެއްޗެއް އޮތަސް އޭނާ އެކަމެއް ލިއަމްއަކަށް ނުދެއްކިއެވެ. ހަމަޖެހޭ ގޮތް ފާޅުކޮށްލަމުން ލިއަމް ރުއްސަން އުޅުނެވެ.\n"އަހަރެން މޫޑީކޮށްލަން ބޭނުންވީ ޒެއްލުއެއްނު... އޮފީހުގެ ވާހަކަތައް ގެއަށް ހިފައިގެން އަންނަ މީހެއްނޫނެއްނު އަހަންނަކީ، މީ އަހަންނާއި ޒެއްލުގެ ވަގުތުކޮޅު... އިތުރު އެއްވެސްކަމަކާ އަހަރެން ވިސްނަން ބޭނުންނުވާ ވަގުތެއް" ލިއަމް ބުންޏެވެ. ހޭޒަލް ހިނިތުންވުމެއް ބަދަލުކޮށްލަމުން އައިސް ލިއަމްގެ ގާތުގައި ސޯފާގައި އިށީނެވެ. އޭނާގެ ކަނާއަތުގެ މުލައްދަނޑީގައި ދެއަތުން ހިފާލަމުން ކޯތާފަތުގައި ހޭޒަލް ބޮސް ވެސް ދީފިއެވެ.\n"ދެން އޯކޭވެބަލަ... މިބުނީނު ހިތުގައި އެއްޗެއް ލައިގެން ދެއްކި ވާހަކައެއްނޫނޭ، ހިނގާ ކާން... މާބޮޑަށް ބަނޑުހައިވެގެން ތި ރުޅިގަދަވަނީ" ހޭޒަލް ތެދުވެ ލިއަމްގެ އަތަށް ދަމަންފެށިއެވެ.\nއެރޭ ނިދަން އޮތްއިރު ހޭޒަލްއަށް ވަރަށް ގިނަ ކަންކަމާމެދު ވިސްނުނެވެ. އެ ހުރިހާކަމެއް ގުޅިފައިވީ ލިއަމްއާއެވެ. ކައިވެނިކުރިއިރު ލިއަމްއަކީ ޑިއުޓީ އަދާކުރާ ފުލުހެކެވެ. ވަޒީފާގެ ކުރިއެރުމާއެކު މަސައްކަތްކުރާ ތަން ބަދަލުވެ އިހުނަށްވުރެ ބުރަކޮށް ލިއަމް އުޅެންފެށިއެވެ. އެހެންނަމަވެސް ލިއަމް ވަރަށް ގިނައިން ހޭޒަލްއަށް ގުޅާ ހަދައެވެ. ގުޅެން ނެތްނަމަ މެސެޖު ވެސް ކުރާނެވެ. ލިއަމް ގޭގައި ނެތިއްޔާ ހޭޒަލް އެކަނިވެ ފޫހިވެދާނެތީ އެވަރު ވެސް ލިއަމް ބަލައެވެ. އޮފީހުގެ ކަންކަން ނިންމާލުމާއެކު ހޭޒަލްގެ ގާތަށް އަންނަން އަވަސްވެގަންނަކަން ހޭޒަލްއަށް އެނގެއެވެ. އެ ކޯލުތަކާއި މެސެޖުތައް މަދުވާން ފެށީ އަހަރެއްހާ ކުރީންނެވެ. އެއީ ދެހާސްސަތާރަވަނަ އަހަރުގެ ފަހުކޮޅުން ފެށިގެންނެވެ. ކުއްލިއަކަށް ފުލުހުން ޖައްސާ އޮޕަރޭޝަންތަކުގައި ލިއަމް ޝާމިލްވާން ޖެހޭލެއް ގިނަވެފައި ގެއިން ބޭރުގައި އުޅޭ ވަގުތުތައް ގިނަވިއެވެ. އެއާއެކު އޮފީހުގެ ވާހަކަދެއްކުން ވެސް ހުއްޓިއްޖެއެވެ. އެއްވެސް ވަރަކަށް އޮފީހުގައި ހިނގާ ކަންކަމުގެ ވާހަކަ ހޭޒަލްއާ ލިއަމް ޚިއްޞާއެއް ނުކުރެއެވެ. މިހެންވުމުން ލިއަމް އޮފީހަށް ނުކުތުމަށްފަހު ގެއަށް އަންނަންދެން ހިނގާ އެއްވެސް ކަމެއް ހޭޒަލް ނުދެނަހުއްޓެވެ. މަޤާމުގެ މަސްޢޫލިއްޔަތާއެކު ސިއްރުކުރަންޖެހޭ ކަންކަން ފުލުހަކަށްވާތީ ހުންނާނޭކަން ލިއަމް ބުނާތީ ހޭޒަލް ވެސް ހުރީ އެކަން ޤަބޫލުކޮށްލައިގެންނެވެ. އެއްވެސް ކަމަކާ މިހާތަނަށް ސުވާލުކޮށްފައެއް ނުވެއެވެ. ލިއަމް އޮފީހުގެ ކަމެއްގައި ބޭރަށް ނުކުމެއްޖެނަމަ އެއީ އޮފީހުގެ ރައްޓެހިންނާއެކު ކޮފީއަކަށް އެރުން ކަމުގައި ވިޔަސް ލިއަމްއަށް ހޭޒަލް އުނދަގުލެއް ނުކުރެއެވެ. އެހެން އަނބިންހެން އިރުއިރުކޮޅާ ފިރިމީހާ ވީތަނެއް ބަލާކަށް ނުގުޅައެވެ. ނޫނީ ފިރިމީހާ ގެއަށް އައުމުން "އިންވެސްޓިގޭޓް" އެއް ނުކުރެއެވެ. ލިއަމްގެ ދުލުން ބުނެލާ އެއްޗެއް ޤަބޫލުކޮށްގެން ހުންނަނީއެވެ. އެކަމަކު އެއީ އެންމެ ރަނގަޅުގޮތްބާއޭ ހޭޒަލްގެ ޟަމީރާ އޭނާއަށް ސުވާލުކުރެވުނު މީ ފުރަތަމަ ފަހަރެވެ. އޮފީހުގެ ކަންކަން ގެއާ ހަމައަށް ނުގެންނާށޭ ބުނާ އަޑު އަހަމެވެ. އެކަމަކު އެއީ ހަމަ ރަނގަޅު ބުނުމެއްބާއެވެ. ނޫނީ ބައެއްމީހުން އެ ބުނުމުގެ އަސްލު އޮޅުވާލަނީ ބާއެވެ. އެކަމުން ވެސް ނާޖާއިޒް ފައިދާއެއް ނަގަން ގަސްދުކުރަނީ ކަންނޭނގެއެވެ. ހޭޒަލްއަކީ ބޭރުތެރޭ އުޅޭ އަންހެނަކަށް ނުވާތީ ހިނގާ ކަންކަން އެނގެނީ ޚަބަރުތަކުންނެވެ. އެހެންވެ ލޮލަށް މަންޒަރެއް ފެނުމަކީ ވެސް ދުރުކަމެކެވެ.\nދެއަތަށް ފުރޮޅިފުރޮޅި ހޭޒަލްއަށް އޮވެވުނީއެވެ. ފިކުރުތަކާ ހެދި ނިދުނީ ކޮންއިރަކުކަމެއް ނޭނގެއެވެ. ހޭވެރިކަމެއްވީ ފޯނުން އިވިގެންދިޔަ ބަންގީގެ އަޑުންނެވެ. އަމިއްލަ ދިރިއުޅުމާމެދު ދުވަހަކު ވެސް ކަންބޮޑުވެ ހާސްނުވާވަރަށް ހޭޒަލްވަނީ ނުތަނަވަސްވެފައެވެ. އަވަސް އަވަހަށް އެނދުން ފައިބައިގެން ފާޚާނާއަށް ހޭޒަލް ގޮސް ވަނެވެ. ތާޒާވެލައިގެން ވުޟޫ މަތީ އޭނާ ނުކުތީ ފަތިސް ނަމާދަށް އަރާށެވެ.\nނަމާދުގައި ހޭޒަލް ވަރަށް ދުޢާކުރިއެވެ. ލިއަމްއާއި އޭނާގެ ދެމެދުގައި ޝައްކާއިވަހުމް ނެތިގެން ދިއުމަށް ހޭޒަލްއަށް އެދެވުނެވެ. އެމީހުންގެ ކައިވެނީގައި ބަރަކާތްލެއްވުމަށާއި ލިއަމްއަކީ ޞާލިޙުންގެ ތެރެއިންވާ ފިރިއެއްގެ ގޮތުގައި ލެއްވުމަށް އެދި ދެންނެވިއެވެ. ލިއަމް ގޯސް މަގަކުން ދާނަމަ އޭނާއަށް ރަނގަޅު މަގު ދެއްކެވުމަށް އެދި ހޭޒަލް ދެންނެވިއެވެ. އެމީހުންގެ ދިރިއުޅުން ހަލާކުވެގެންދާކަށް ހޭޒަލް ނޭދެއެވެ. އޭނާ ލިއަމްދެކެ ވަރަށް ލޯބިވެއެވެ. އެހެންވެ އެ ދެމެދަށް ޝައިޠާނާގެ ހިޔަނި އެޅިދާނޭފަދަ ހުރިހާ ކަމަކުން އެ ދެމަފިރިން ދުރުކޮށްދެއްވުމަށް އެދި ދެންނެވިއެވެ. ހޭޒަލްގެ ހިތަށް ކެތްނުވެގެން އޭނާ ނަމާދުން އަވަދިވުމާއެކު މުސައްލަ މަތިން ތެދުވެގެން އައިސް ލިއަމްއަށް ގޮވާލިއެވެ. ގަދަ ނިދީގައި އޮތް ލިއަމް ހޫންއެއް ލައްވާލުމާއެކު ހޭޒަލްގެ އަތްފޮޅުވާލިއެވެ.\n"ލިއަމް ޕްލީޒް ހޭލަބަލަ" ލިއަމްގެ ކޮނޑުގައި ކޮއްޓަމުން އޭނާ ހޭލައްވަން ހޭޒަލް މަސައްކަތްކުރިއެވެ. ލިއަމްއަށް އުނދަގޫވެގެން ކުޑަކޮށް ލޯހުޅުވާލުމާއެކު ހޭޒަލްއަށް ސުވާލުކުރިއެވެ. ކިހިނެއްވީތޯ އެއްސެވެ.\n"ފަތިސް ނަމާދުކޮށްލަން ތެދުވަންވީނު" ހޭޒަލް ބުނެލިއެވެ. އެއާއެކު ލިއަމް ލައްވާލީ ފޫހިކަމުގެ އަޑެކެވެ. އަދި އަނެއްފަރާތަށް އެނބުރެން އުޅުމުން ހޭޒަލް ގޮވާލިއެވެ.\n"ދެން ޒެއްލު ގޮސް ކޮށްލަބަލަ" ލިއަމް ބުންޏެވެ. ހޭޒަލް މާގިނައިން ގޮވަން ފެށުމުން ލިއަމް ގާތަށް އައީ ރުޅިއެވެ. އެއާއެކު ހޭޒަލް އެނބުރި އައިސް މުސައްލަ މަތީ އިށީނެވެ. ލިއަމް ދީނީކަންކަމާ އަހުލުވެރިކުރުވަން ހަދާނީ ކިހިނެއްބާއޭ ހޭޒަލްގެ ހިތަށް އަރަމުންދިޔައެވެ. އެހާ ދީނާ ދުރުވާނަމަ ރަނގަޅުކަމެއް ވެސް މެދުވެރިއެއް ނުވާނޭ ހޭޒަލްގެ ހިތަށް އެރިއެވެ. ޝައިތާނާއަށް ވެސް އެ ދެމެދަށް ވަންނަން ފަސޭހަވަނީ އެހެންވެކަން ހޭޒަލްގެ ޟަމީރު އެއްބަސްވެއެވެ.\nހަމަޖެހެން މަސައްކަތްކުރިޔަސް ހޭޒަލްއަށް އުނދަގޫ އިޙްސާސެއް ހުންނަނީ ކުރެވިފައެވެ. އެހެންވިޔަސް އޭނާ އެކަން ފާޅެއްނުކުރެއެވެ. ނޭނގޭ ހިތްބިރުގަތުމެއް އޭނާގެ ނަފްސު ވަށާލަމުން އަންނަ ކަހަލައެވެ. އެ އިޙްސާސްތައް ބަޔާންކުރާކަށް އޭނާއަކަށް ފަސޭހައެއްނޫނެވެ. ލިއަމްގެ ކަންތައްތައް ހުންނަ ގޮތާމެދު މާބޮޑަށް ފިކުރުކުރެވޭހެން ހީވުމުން ހޭޒަލް ބެލީ އެހެން ކަންކަމުގައި މަސްއޫލުވެ އުޅެވޭތޯއެވެ. އޭނާގެ އަމިއްލަ ޚިޔާލުތަކާމެދު ވެސް ހޭޒަލް ބިރުގަންނަން ފަށައިފިއެވެ.\nދާރިއަންއާއެކު "ޕްރޮޖެކްޓް"ގެ ކަންކަމުގައި ހޭޒަލް ބައްދަލުކުރާލެއް ގިނައެވެ. ހަފްތާއަކު ދެތިން ދުވަހު ނަޝާމެންގެއަށް ހޭޒަލް ގޮސް ހަދައެވެ. އޭނާ އެކަނި ހުންނަން ބޭނުންނުވަނީއެވެ. އެކަނިވުމުން ވިސްނަން ބޭނުންނުވާ ކަންކަމާ މާބޮޑަށް ވިސްނޭގޮތްވާތީއެވެ. އެހެންނަމަވެސް އެކަން އެއްވެސް މީހަކާ ހޭޒަލް ޚިއްޞާއެއް ނުކުރެއެވެ. މުހުސިނާ ގުޅާލިޔަސް އެގެއަށް ދާން ހޭޒަލް ހުންނަނީ ތައްޔާރަށެވެ.\nއެގާރަޖަހާ ހިނގައްޖެއެވެ. ހޭޒަލް އޮތީ ސޯފާގައެވެ. ރޭގަނޑު ދިހައެއްގެ ފަހުން ކޮންމެ ރެއަކު ކަހަލަ ގޮތަކަށް އޮފީހަށް ލިއަމް ދާތީ އެކަން ހޭޒަލްއަށް ބޮޑުކަމަކަށްވެއެވެ. އެހެންވިޔަސް ހޭޒަލް އެހުމުން ލިއަމް ކޮންމެ ފަހަރަކު ވެސް ބުނަނީ އޭނާ ކުރަން ހުންނަ މަސައްކަތް ކުރެވެން އަންނަނީ އެހާއިރު ކަމަށެވެ. އެބުނާ މަސައްކަތެއްގެ މާބޮޑު ތަފްޞީލެއް ނުދެއެވެ. ހެނދުނަށް ނިމިފައި ހުންނަންޖެހޭތީ ރޭގަނޑުގެ އެހާއިރަށްކަމަށް ބޭނުންވާ ހުރިހާ އެއްޗެއް ހަމަވާނީ ލިއަމް ބުނެއެވެ. އެގަޑިއަށް އޭނާ ދަނީ އެހެންވެ ކަމުގައި ބުނެއެވެ.\nތާއްޔާ ޖެހެން ފެށުމުން ވެސް ހޭޒަލް ނިދާކަށް ބޭނުމެއްނުވިއެވެ. ޢާންމުކޮށް ލިއަމް އެހެން އޮފީހަށް ގޮސްފައި އަންނަނީ ކިހާ އިރަކުކަމެއް ހޭޒަލްއަކަށް ނޭނގެއެވެ. އެކަމަށް ތަންކޮޅެއް ބޮޑަށް ސަމާލުވާންޖެހިއްޖެކަމުގައި ހޭޒަލްއަށް ޤަބޫލުކުރެވުނެވެ. އެހެންވެ އޭނާ ކޮޅަށް ތެދުވެ ދެކޮޅަށް ހިނގާލަހިނގާލާ ހުއްޓެވެ. ގާތްގަނޑަކަށް އެކެއް ޖެހިފަހުން އެޕާޓްމެންޓުގެ ދޮރު ހުޅުވާލައި ލިއަމް ވަދެއްޖެއެވެ. އޭނާއަށް ހޭޒަލް ފެނުމާއެކު ފުރަތަމަ ވެސް އަހާލީ ނުނިދަން ހެއްޔެވެ. ލިއަމް އަންނަންދެން މަޑުކޮށްލީކަމުގައި ހޭޒަލް ބުންޏެވެ. ލިއަމްއާއެކު ނިދަން ދާންވެގެންކަން ވެސް ހޭޒަލް ބުންޏެވެ. ލިއަމް ބުނީ އޭނާގެ އަދި ނިންޖެއް ނެތްކަމަށެވެ. އެހެންވިޔަސް ހޭޒަލްއާއެކު ގޮސް އޮވެދާނަން ކަމަށެވެ.\nނިދިފައި އޮތް ހޭޒަލްއަށް ހޭލެވުނީ ފާޚާނާއަށް ދާން ޖެހިގެންނެވެ. ހޭލެވުމާއެކު ގަޑިންވީއިރެއް ބަލާލުމަކީ ހޭޒަލްގެ އާދައެކެވެ. އެނދުމަތީގައި ލިއަމް ނެތްކަން ފާހަގަވީ ދެނެވެ. ހޭޒަލް ތެދުވެ އެނދުގެ އަރިމަތީ އިށީނެވެ. ސައިޑްކަބަޑް މަތީ އޮތް ފޯނު ނަގައި ގަޑިން ވީއިރެއް އޭނާ ބަލާލިއެވެ. ދެގަޑި ބައިވެ ބޮޑު ވެއްޖެއެވެ. ހެނދުނު އޮފީހަށް ދާން ޖެހޭއިރު އަދިވެސް ލިއަމް ނުނިދަނީބާއޭ ހޭޒަލްގެ ހިތަށް އެރިއެވެ. ފާޚާނާއަށް ވަންނަން އުޅެފައި ވެސް ލިއަމް ހޯދަން ހޭޒަލް ބޭނުންވިއެވެ. އޮފީހަށް ދާންޖެހޭއިރު ނުނިދާ އޭނާ އިންނާނީ އިނގިރޭސި ފިލްމެއް ނޫނީ ސީރިއަސްއަކަށް ގެއްލިފައިކަން ހޭޒަލްގެ ހިތަށް އެރިއެވެ. އެހެންވެ ގަދަކަމުން ލިއަމް ގޮވައިގެން އަންނަން ގަސްދުކޮށް ހޭޒަލް ކޮޓަރީގެ ދޮރުހުޅުވާލިއެވެ.\nދޮރުހުޅުވުމާއެކު ކޭބަލް ޓީވީގެ އަޑު ހޭޒަލްގެ ކަންފަތުގައި ޖެހުނެވެ. ހިންދީލަވަ ޗެނެލެކެވެ. ދެން އިވުނީ ލިއަމް ވާހަކަދައްކާއަޑެވެ. ރަކިހުނުމަކާއެކު ތަފާތު ގޮތަކަށް ވާހަކަދައްކާއަޑެވެ. އެއާއެކު ހޭޒަލްގެ ހަނދާނަށް އައީ ލިއަމްއާ ރައްޓެހިވެގެން އުޅުނު ދުވަސްތަކުގެ ހަނދާނެވެ. ލިއަމް ހީނލަމުން މަޑުމަޑު އަޑަކުން ސަމާކާކަން އެކުލެވޭ ފަދަ އަސަރަކާއެކު ވާހަކަދައްކާ ގޮތެވެ. އެފަދަ ގޮތަކަށް ދަންވަރުގެ އެގަޑީގައި ލިއަމް ވާހަކަދައްކަނީ ކާކާބާއޭ ހޭޒަލްގެ ހިތަށް އެރިއެވެ. އަންހެނެއްގެ ނަންކީ އަޑު އިވުމާއެކު ހޭޒަލް ކުރިއަށް ފިޔަވަޅު އަޅާލިއެވެ.\n"އޭތް! ބޭއްވީ އިނގޭ... ފަހުން ގުޅާނަން" ހޭޒަލް ފެނުމާއެކު ކުއްލިއަކަށް ލިއަމް ބުނެއްޖެއެވެ.\n"ކިހިނެއްވީ ހޭލެވުނީ..." ލިއަމް އެއްސެވެ.\n"ކާކާ މިގަޑީގަ ތި ވާހަކަދައްކަނީ" ހޭޒަލް ވެސް ކުރީ ސުވާލެވެ.


Gateway ge badhalugai Hulhumale ah international aa school eh gennanee | Mihaaru\nގޭޓްވޭ އިންޓަނޭޝަނަލް ސްކޫލްގެ ދަރިވަރުން: އަންނަ އަހަރު އެތަނުގައި ހިންގާނީ ބްރައިޓްވޭ އިންޓަނޭޝަނަލް ސްކޫލް -- ފޮޓޯ: ގޭޓްވޭ އިންޓަނޭޝަނަލް ސްކޫލް\nގޭޓްވޭގެ ބަދަލުގައި ހުޅުމާލެއަށް އިންޓަނޭޝަނަލް އާ ސްކޫލެއް ގެންނަނީ\n22 ޖުލައި 2018 - 11:23 26 comments\nކުރިން ފަރީދިއްޔާ ސްކޫލް އަދި އޭގެ ފަހުން ލާލޭ އިންޓަނޭޝަނަލް ސްކޫލް ހުރި އިމާރާތުގައި އިންޓަނޭޝަނަލް ސްކޫލެއް ހިންގަން ދިގު މުއްދަތަކަށް އެޑިޔުކޭޝަން މިނިސްޓްީން 2016 ގައި ކޮލިޓޭޓް އެޑިޔުކޭޝަނާ ހަވާލުކުރުމުން އެ ކުންފުނިން އެއްބަސްވުން ހެދީ ގޭޓްވޭ ސްކޫލާ އެވެ.\nކޮލިޓޭޓް އެޑިއުކޭޝަންގެ މެނޭޖިން ޑިރެކްޓަރު މޫސާ ރަޝީދު "މިހާރު" އަަށް އިއްޔެ ވިދާޅުވީ ގޭޓްވޭއާ އެކު ވެފައިވާ އޮތް އެއްބަސްވުން އުވާލައި އަންނަ އަހަރުން ފެށިގެން ގްރޭޑް 1-10 އަށް ކިޔަވައިދޭނީ "ބްރައިޓްވޭ އިންޓަނޭޝަނަލް ސްކޫލް"ގެ ނަމުގައި ސިންގަޕޫރުގެ އިރުޝާދު ޓްރަސްޓާ ގުޅިގެން ކަމަށެވެ.\nއިސްލާމީ ތައުލީމް ފޯރުކޮށްދޭ އިރުޝާދު ޓްރަސްޓުން އޭޝިޔާގެ އެކި ގައުމުތަކުގައި 29 ސްކޫލެއް މިހާރު ވެސް ހިންގާ ކަމަށް މޫސަ ވިދާޅުވި އެވެ.\nއޭނާ ވިދާޅުވި ގޮތުގައި ގޭޓްވޭއާ އެކު ވީ 25 އަހަރުގެ އެއްބަސްވުން ބާތިލްކުރަން ނިންމީ ދެ ފަރާތުން އެއްބަސްވެގެންނެވެ. ސްރީ ލަންކާގެ ކުންފުންޏާ އެއްވެސް މައްސަލައެއް ދިމާނުވާ ކަމަށް ވެސް ވިދާޅުވި އެވެ.\nއިރުޝާދު ޓްރަސްޓާ އެކު ކޮލިޓޭޓް އެޑިޔުކޭޝަނުން ހެދި އެއްބަސްވުން 23 އަހަރަށް ދެމިގެންދާނެ އެވެ.\n"ބެލެނިވެރިންގެ އުއްމީދުތަކެއް އެބަހުރި. އެހެންވެ އެ އުއްމީދުތަކާ އެއްވަރަށް 21 ގަރުނަށް ފެތޭ، ފެންވަރު ރަނގަޅު ތައުލީމެއް ފޯރުކޮށްދޭން ވެގެން ސިންގަޕޫރުގެ ސްކޫލެއް ގެނައީ،" ރާއްޖޭގެ ބައެއް ސްކޫލްތަކުގެ ޕްރިންސިޕަލްކަން ކުރިން ކުރައްވާފައިވާ މޫސަ ވިދާޅުވި އެވެ.\n"ރާއްޖޭގެ އެހެން ސްކޫލުތަކުގައި ކިޔަވަައިނުދޭ ތަފާތު މާއްދާތައް ދަރިވަރުންނަށް ކިޔަވައިދެވޭނެ. އަދި ބައިނަލްއަގުވާމީ އެކި މުބާރާތްތަކާއި ތަފާތު ޕްރޮގްރާމްތައް ވެސް ދަރިވަރުންނަށް ފަހިކޮށްދީ، ބައިނަލްއަގުވާމީ އެކްސްޕޯޝާ ދެވިގެންދާނެ."\nކޮލިޓޭޓް އެޑިއުކޭޝަނުން މިހާރު ވަނީ ސްކޫލް ހިންގަން އަލަށް ހަވާލުވާ ކުންފުނިން އެ ތަނަށް ގެންނާނެ ބަދަލުތަކާ ބެހޭ ގޮތުން ބެލެނިވެރިންނަށް މައުލޫމާތު ދޭން ފަށައިފަ އެވެ. އެކަމަށް ގިނަ ބެލެނިވެރިން ހިތްހަމަޖެހޭ ކަމަށް ވެސް މޫސަ ވިދާޅުވި އެވެ.\nއޭނާ ވިދާޅުވި ގޮތުގައި ސިންގަޕޫރުގެ ކުންފުނިން ސްކޫލާ ހަވާލުވިޔަސް ފީ އަށް އެއްވެސް ބަދަލެއް ނާންނާނެ އެވެ. އޭގެ ބަދަލުގައި ދަރިވަރުންނަށް ޓެކްސްޓް ފޮތްތަކާ އެކު އީ-ބުކްސް ލިބިގެންދާނެ ކަމަށާއި މުޅި ސްކޫލު ތެރެ ވައިފައި ކުރުމުގެ މަސައްކަތް ވެސް ކުރަމުން އަންނަ ކަން ފާހަގަކުރެއްވި އެވެ.\nމޫސަ ވިދާޅުވީ ބްރައިޓްވޭ ސްކޫލްގެ އިސް ވެރިންގެ ގޮތުގައި ހަމަޖައްސާނީ ސިންގަޕޫރުގެ ތައުލީމީ ދާއިރާގެ ތަޖުރިބާކާރުން ކަމަށެވެ. އެގޮތުން ޕްރީ ސްކޫލާއި ޕްރައިމަރީ އަދި ސެކަންޑްރީ ގްރޭޑުތައް ވަކިކޮށް، އެތަންތަނަށް ހާއްސަ ޕްރިންސިޕަލުން ވެސް ތިބޭނެ ކަމަށް ވިދާޅުވި އެވެ.\n"ރާއްޖޭގައި ހުރެގެން ފެންވަރު ރަނގަޅު ތައުލީމެއް ފޯރުކޮށްދިނުމަކީ އަޅުގަނޑުމެންގެ މަގުސަދު. އެއާ އެކު ރާއްޖެއަށް ސިންގަޕޫރުގެ ތައުލީމް ފޯރުކޮށްދެވޭނެ،" މޫސަ ވިދާޅުވި އެވެ.\nއިތުރު ލިޔުންތައް ސްކޫލް ތައުލީމް އެޑިއުކޭޝަން މިނިސްޓްރީ ކިޔަވާކުދިން ގޭޓްވޭ އިންޓަނޭޝަނަލް ސްކޫލް ބްރައިޓްވޭ އިންޓަނޭޝަނަލް ސްކޫލް


Sushant ge biopic ah tiktok thari eh | Wathan.mv ސުޝާންތުގެ ބަޔޯ ޕިކްއަށް ޓިކްޓޮކް ތަރިއެއް | Wathan.mv\nސުޝާންތުގެ ބަޔޯ ޕިކްއަށް ޓިކްޓޮކް ތަރިއެއް\nމިދިޔަ މަހު މަރުވި އެކްޓަރު ސުޝާންތު ސިންހް ރާޖްޕުތްގެ ވާހަކަ ކިޔައިދޭ ފިލްމަށް ޓިކްޓޮކް ތަރި ސައްޗިން ތިވާރީ ހަމަޖައްސައިފި ކަމަށް ޕްރޮޑިއުސަރު ވިޖޭ ޝޭކަރް ގުޕްތާ ބުނެފި އެވެ.\nސުޝާންތުގެ ހަޔާތުން އިންސްޕަޔާވެގެން އުފައްދާ މި ފިލްމު ޕްރޮޑިއުސްކުރަނީ ވިޖޭ ޝޭކަރް ގުޕްތާ އެވެ. މި ފިލްމުގެ ސްކްރީންޕްލޭ ލިޔަނީ ރާކޭޝް ކުމާރެވެ. ފިލްމުގެ ފަސްޓްލުކް މިހާރު އާންމުކޮށްފައިވާއިރު މި ފިލްމަށް ދީފައިވާ ނަމަކީ “ސުއިސައިޑް އޯ މާޑާ؟: އަ ސްޓާ ވޯޒް ލޮސްޓް”އެވެ. މި ފިލްމަކީ ސުޝާންތު ބޮލީވުޑަށް އައިސް އޭނާ އަށް ކުރިމަތިލާންޖެހުނު ތަފާތު ކަންތައްތަކުގެ މައްޗަށް ތައްޔާރުކުރާ ފިލްމެކެވެ.\nޓިކްޓޮކް ތަރި ސައްޗިން އަކީ ސުޝާންތު އާއި ވައްތަރުވެގެން ސޯޝަލް މީޑިއާގައި ވަރަށް އާންމުވި ތަރިއެކެވެ. ސައްޗިން އާ އެކު ފިލްމުގެ ޕޯސްޓަރެއް ވެސް މިހާރު ދައްކާލާފައިވާއިރު ގުޕްތާ ބުނީ މި ފިލްމުގެ ޝޫޓިން އަންނަ ސެޕްޓެމްބަރު މަހު ފެށުމަށް ނިންމާފައިވާ ކަމަށާއި ފިލްމު ޝޫޓްކުރާނީ މުމްބާއިގެ އިތުރުން ޕަންޖާބުގައި ކަމަށެވެ. އަދި މި ފިލްމު މި އަހަރު ޑިސެމްބަރު މަހު ސްކްރީންތަކަށް ގެނައުމަށް މަސައްކަތްކުރަމުން އަންނަ ކަމަށް ވެސް އޭނާ ވަނީ ބުނެފަ އެވެ.\nއޭނާ ބުނީ މި ފިލްމުގެ ޒަރިއްޔާއިން ބޮލީވުޑްގެ ބޮޑެތި ތަރިންގެ އަސްލު ސިފަ ފެނިގެންދާނެ ކަމަށެވެ. އަދި އެމީހުން ބޭރުން އަންނަ އެކްޓަރުންނާ މެދު ކަންތައް ކުރާ ގޮތް ވެސް ވަރަށް ރަނގަޅަށް މި ފިލްމުން ދައްކުވައިދޭނެ ކަމަށެވެ.


Kulhudhuffushi Online - Dhivehinge minivan dhuvas\nދިވެހިންގެ މިނިވަން ދުވަސް\nކުޅުދުއްފުށި އޮންލައިން -9months ago - 25 ޖުލައި 2017\n– މުހައްމަދު އުޝާމް –\nމީގެ އަހަރުތަކެއް ކުރިން ދުނިޔޭގެ އެތައް ޤައުމުތަކެއް ތިބީ ބާރުގަދަ އެހެން ޤައުމުތަކުގެ އަޅުވެތިކަމުގެ ދަށުގައެވެ. އެ ޤައުމުތަކުގެ ބިމަށާއި މުދަލަށާއި ރައްޔިތުންގެ މައްޗަށް ބާރާއި ވެރިކަން ކުރީ މި ބުނާ ބާރުގަދަ ޤައުމުތަކުގެ މީހުންނެވެ. ދިވެހިން ވެސް އެކި ފަހަރު މަތިން ބާރުގަދަ އެކި ޤައުމުތަކުގެ އަޅުވެތިކަމަށް ގޮސްފައިވެއެވެ. މިއަދު ދިވެހިން މިނިވަންކަންމަތީ މި ތިބީ ދިވެހި އެތައް ދަރިންނެއް ޝަޙީދުންނަށް ވެގެންނެވެ. ޖާނާއި މާލުން ޤުރުބާންވެގެންނެވެ. ދީނާއި ޤައުމަށްޓަކައި ލޭ ވެސް އޮހޮރުވައިގެންނެވެ. މި ޤައުމީ ބަޠަލުންގެ މިންނަތް މަސައްކަތުން މިއަދު ދިވެހިރާއްޖެއަކީ މިނިވަން ޤައުމެކެވެ. ދިވެހިން ތިބީ އެއްވެސް ބާރުގަދަ ބަޔެއްގެ އަޅުވެތިކަމުގެ ދަށުގައެއް ނޫނެވެ.\nހިޖުރައިން 965ވަނަ އަހަރުގެ ޝައުބާންމަހުގެ ފުރަތަމަ ދުވަހުން ފެށިގެން ހިޖުރައިން 981ވަނަ އަހަރުގެ ރަބީޢުއްއައްވަލް މަހުގެ ފުރަތަމަ ދުވަހާ ހަމައަށް ދިވެހިން ތިބީ އެ ދުވަސްވަރުގެ ބާރުގަދަ ޕޯޗުގީޒުންގެ އަޅުވެތިކަމުގެ ދަށުގައެވެ. އެ ދުވަސްވަރު ދިވެހި ތަޚުތުގައި އިންނެވި ރަސްގެފާނު އައްސުލްތާނު ޢަލީ (6 ވަނަ) ޝަހީދު ކޮށްލުމަށް ފަހު ޕޯޗުގީޒުން ރާއްޖެ އަރައި އެ މީހުންގެ ވެރިކަން ރާއްޖޭގައި ހިންގަން ފެށިއެވެ. ޕޯޗުގީޒުންގެ އަނިޔާތަކުން ދިވެހިން ސަލާމަތްވެ މިނިވަންވީ އުތީމު ތިން ބެއިންނާއި (މުޙައްމަދު ތަކުރުފާނު، ޙަސަން ތަކުރުފާނު، ޢަލީ ތަކުރުފާނު) ޙާޖީ ދެ ބެއިންނާއި (ޙަސަން ޙާޖީ، ޢަލީ ޙާޖީ) ދުވާފަރު ދަންޑަހޭލާއި އަދިވެސް އިސްލާމްދީނާއި މިނިވަންކަމަށް ލޯބިކުރާ ދިވެހި ދަރިންގެ ބުރަ މަސައްކަތުންނެވެ.\nތާރީޚީ ފޮތްތައް ކިޔާލުމުން ޒަމާނުއްސުރެ ދިވެހީންނާއި މަލާބާރީންނާއި ދެމެދުގައި ގާތް ގުޅުމެއްވާކަމާއި ދިވެހި ދާޚިލީ ކަންކަމުގައި މަލާބާރިންގެ އެހީތެރިކަން ދިވެހިން ހޯދާފައިވާކަން އެނގެއެވެ. އެ ގޮތުން މީލާދީން 1494ވަނަ އަހަރުގައި ރާއްޖޭގެ ތަޚުތުގައި އިންނެވި ކަޅު މުޙައްމަދު ރަސްގެފާނު، ދިވެހި އުފެއްދުންތަކާއި ވިޔަފާރީގެ ‘ކޮންޓްރޯލް’ މާލާބާރި ވިޔަފާވެރިއެއް ކަމަށްވާ ކަންނަންނޫރުގެ ޢަލީ ރާޖާއަށް ދިނެވެ. ކޮންމެއަކަސް މީލާދީން 1641ވަނަ އަހަރު ރާއްޖޭގެ ތަޚުތުގައި އެ އިރު އިންނެވި އިސްކަންދަރު ރަސްގެފާނު ޢަލީ ރާޖާގެ ‘ކޮންޓްރޯލް’ އަތުލުމުން ޢަލީ ރާޖާއާއި މަލާބާރީން ދިވެހިންނަށް އެތައް ގެއްލުމެއް ދިނުމަށް ފަހު ދިވެހިރާއްޖެ އަޅުވެތިކުރިއެވެ. މަލާބާރީންގެ އަޅުވެތިކަމުގައި ދިވެހިން ތިން މަސް ދުވަހު ވޭތުކުރުމަށް ފަހު މާލާބާރީންގެ އަޅުވެތިކަމުން ދިވެހިން މިނިވަންވީ ޤައުމީ ބަޠަލު، ދޮން ބަންޑާރައިންގެ މަސައްކަތުންނެވެ. އެއަށް ފަހުގައި ވެސް މަލާބާރީންގެ އުނދަގޫތަކާ ދިވެހިން ކުރިމަތިލާން ޖެހުނެވެ. އެއިން ކޮންމެ ފަހަރަކުވެސް ދިވެހި އެތައް ދަރިން ކުރެއްވި މަސައްކަތުން ދިވެހިންނަށް ނަޞްރު ލިބިގެން ދިޔައެވެ.\n1887ވަނަ އަހަރުގެ ޑިސެމްބަރު މަހުގެ 16ވަނަ ދުވަހާއި 23ވަނަ ދުވަހު، އެ ދުވަސްވަރު ދިވެހިރާއްޖޭގެ ރަސްގެފާނު އައްޞުލްޠާން މުޙައްމަދު މުޢީނުއްދީނާއި އިނގިރޭސި ރާނީ ވިކްޓޯރިއާގެ ބަދަލުގައި ސިލޯނުގައި (ސްރީ ލަންކާ) ހުންނެވި އިނގިރޭސި ގަވަނަރާ ދެމެދު ކުރެވުނު މުއާހަދާއަށް ފަހު، އިނގިރޭސިންގެ ހިމާޔަތުގެ ދަށަށް ދިވެހިން ދިޔައެވެ. އެއާކު ދިވެހިން ވަނީ ސިޔާސީ ގޮތުން އިނގިރޭސިންގެ އަޅުވެތިކަމަށް ގޮސްފައެވެ. ކޮންމެއަކަސް ކުރެވުނު ގިނަ ބުރަ މަސައްކަތުގެ ނަތީޖާއެއްގެ ގޮތުން 1965ވަނަ އަހަރުގެ ޖުލައި މަހުގެ 26ވަނަ ދުވަހު، ދިވެހިންނާއި އިނގިރޭސިންނާ ދެމެދުވެފައިވާ އެއްބަސްވުން އޮވާލައި، ދިވެހިރާއްޖެއަކީ ވަކިވަކި ރަށްތަކެއްގެ މައްޗަށް އެކުލެވިގެންވާ ވެރިކަން ހިންގުމުގެ ފުރިހަމަ ބާރު ލިބިފައިވާ މިނިވަން ދައުލަތެއް ކަމަށް އިނގިރޭސި ސަރުކާރުން އެއްބަސްވެ ލިޔުމުގައި ސްރީލަންކާގައި ހުންނަވާ އިނގިރޭސި ހައި ކޮމިޝަނަރު މައިކަލް ވޯކަރއެވެ. ދިވެހިންގެ ފަރާތުން މި ތާރީޚީ ލިޔުމުގައި ސޮއިކުރެއްވީ އެ ދުވަސްވަރު ރާއްޖޭގެ ބޮޑު ވަޒީރު އަލްމަރުޚޫމް އަލްފާޟިލް އިބްރާހިމް ނާސިރެވެ. އެ ދުވަހަށް ފަހުގައި މިއަދާ ހަމައަށް ދިވެހިންނަކީ ސިޔާސީ ގޮތުން މިނިވަން ބަޔެކެވެ.\nދިވެހިން ސިޔާސީ ގޮތުން މިނިވަންވުމަށް ފަހުގައި 52 އަހަރު ވީއެވެ. އެހެން ނަމަވެސް ސިޔާސީ ގޮތުން މިނިވަންވުމުން ފުރިހަމަ މިނިވަންކަން ލިބުނީ ހެއްޔެވެ؟ ދިވެހިންނަކީ ޙަޤީޤީ މިނިވަންކަން ލިބިފައިވާ ބަޔެއް ހެއްޔެވެ؟ އެހެން ޤައުމެއްގެ ވެރިކަން މި ޤައުމުގެ ރައްޔިތުންގެ މައްޗަށް ނުކުރާތީވެ، އަހަރެމެން ދިވެހިންނަކީ މިނިވަން ބަޔެއް ހެއްޔެވެ؟ މިއަދު ދިވެހިންގެ މެދުގައި ޞުލްޙަ މަސަލަސްކަމެއް ނެތެވެ. ކުށްތަކުގެ ބޮޑު ހާއްޔެއްގައި ދިވެހިން ހައްޔަރުވެއްޖެއެވެ. ނާމާން ކަނޑެއްގައި ގެނބިގެން ދަނީއެވެ. ޞުލްޙައެއް ނެތް ބަޔެއްގެ މެދުގައި އޮންނާނީ ކޮން މިނިވަންކަމެއްތޯ؟\nފާއިތުވެދިޔަ އަހަރުތަކާއި މި ހިނގަމުންދާ އަހަރުގައި ވެސް ރާއްޖޭގައި މާރާމާރީއާއި މަރުގެ މައްސަލަތައް އިންތިހާއަށް އިތުރުވެއްޖެއެވެ. ދިވެހި ނޫސްތަކުގެ ގިނަ ސުރުޚީތަކަށް ބަލާލުމުން ވެސް އެކަން އެނގިގެން ދެއެވެ. ގިނައީ ހަމަ މަރުގެ މައްސަލަތަކާ ބެހޭ ޚަބަރުތަކެވެ. މަންމަ ނޫނީ ބައްޕަ އޭނާގެ ދަރިފުޅު މަރާލި ޚަބަރެވެ. ފިރިމީހާ އޭނާގެ އަނބިމީހާ މަރާލި ޚަބަރެވެ. އަނބިމީހާ އޭނާގެ ފިރިމީހާ މަރާލި ޚަބަރެވެ. އެއް ‘ގޭންގް’ ގެ ކުދިބަޔަކު ގޮސް އަނެއް ‘ގޭންގް’ ގެ އިސް ކުއްޖަކު މަރާލި ޚަބަރެވެ. ހެނދުނުގެ އަލިކަމުގައި، މެންދުރުގެ އަވިދަޅައިގައި، އެންމެންގެ ލޯ ކުރިމަތީގައި ވެސް މީހުން މަރާކަމުގެ ޚަބަރުތަކެވެ. މިއީ އަހަރެމެން ދިވެހިންގެ މެދުގައި ހަމަނުޖެހުން އިތުރުވެފައިވާ މިންވަރެވެ. ނަތީޖާއަކީ މަގުމައްޗަށް ނުކުންނަން ވެސް މީހުން ބިރުގަތުމެވެ. ޢާއިލާއާއި ލޯބިވާ މީހުންނާއެކު ވަގުތު ހޭދަކޮށްލަން މަގުމަތީގައި އެއްވެ އުޅެން ވެސް ޖެހިލުންވުމެވެ. މި ގެއްލިގެން ދިޔައީ އެއްވެ އުޅުމުގެ މިނިވަންކަމެވެ.\nސުލްޙައާއި ހަމަޖެހުމެއްވާ ތަނެއްގައި، އެކަކު އަނެކާގެ ޚިޔާލަށް އިޙުތިރާމްކުރާނެއެވެ. ނަމަވެސް މިއަދު ދިވެހިންގެ ތެރޭގައި މި ރިވެތި އާދަ ވެސް ނެތެވެ. ތިމާ ތާއިދުނުކުރާ އިދިކޮޅު ސިޔާސީ ފިކުރެއްގެ މީހެއްނަމަ، ބަލަނީ ދެވެން އޮތް އަނިޔާއެއް ދެވޭތޯއެވެ. ކޮންމެވެސް ކަހަލަ ގޯނާއެއް ކުރެވޭތޯއެވެ. ސިޔާސީ ޕާޓީތަކާއި ޒަމާނީ ޑިމޮކްރަސީގެ ނިޒާމް ދިވެހިންގެ ތެރެއަށް ތައާރަފުކުރީ ވެސް ބަސް ބުނުމުގެ މިނިވަންކަން ކަށަވަރުކޮށްދޭ ވަސީލަތެއްގެ ގޮތުގައެވެ. ނަމަވެސް ކަނޑުމަސް ކަނޑަން ދިން ވަޅިއަކުން އިންސާނެއްގެ މަސްގަނޑު ކަނޑާ އުސޫލުން، ތިމާގެ ޚިޔާލު ފާޅުކުރުމުގެ މިނިވަންކަން ދީފައި، އެ ޚިޔާލު ފާޅުކުރުމާއެކު އެ ކަމަށް ތާއީދުނުކުރާ މީހުންނަށް ތިމާގެ ފުރާނަ ދުއްވާލުމުގެ މިނިވަންކަން ވެސް ދިނުމުން، ޙަޤީޤަތުގައި ވެސް ތިމާއަށް ބަސް ބުނުމުގެ މިނިވަންކަންވޭ ހެއްޔެވެ؟ ތިމާގެ ޚިޔާލު ތިޔަ ފާޅުކުރުއްވަނީ ފުރިހަމަ މިނިވަންކަމާއެކުގައި ހެއްޔެވެ؟ ނޫނެކެވެ. ޞުލްޙަ ނެތުމުގެ ސަބަބުން، އެކަކު އަނެކާއަށް އިޙުތިރާމްކުރުމެއް ނެތެވެ. ބަސް ބުނުމާއެކު ފުރާނައަށް ގެއްލުންވާ ހިސާބަށް ދިޔުމުން ބަސް ބުނުމުގެ މިނިވަންކަން ލިބިގެންވާކަމަށް ޤަބޫލުކުރަން ދައްޗެވެ. ޞުލްޙައެއް ނެތް، ކުށްކުރުން އާންމު ބަޔެއްގެ މެދުގައި ބަސް ބުނުމުގެ މިނިވަންކަމެއް ވެސް ނޯންނާނެއެވެ.\nވައްކަމާއި ފޭރުން ވެސް މި ރާއްޖޭގައި ކުރިއަށް ވުރެ ގިނައެވެ. މީގެ ކުރިން ދިވެހިންނަކީ ގޭގައި އަގުބޮޑު އެތައް މުދާތަކެއް ހުރުމާއެކު ވެސް ގޭގެ ދޮރުގައި ތަޅެއް ހަރުކުރަން ޖެހުނު ބަޔެއް ނޫނެވެ. ތަޅެއް ހަރުކުރުމުގެ ތަނަވަސްކަމެއް ނެތީމައެއް ނޫނެވެ. އެ މުދާތަކުގެ ރައްކާތެރިކަމުގެ ޔަޤީންކަން އޮތް މިންވަރު ބޮޑުކަމުންނެވެ. އެ މުދާތައް ވަގަށް ނަގައިފާނެތީ ބިރުން އުޅެންޖެހޭ ވަރަށްވުރެ ރައްކާތެރި ފަސްގަނޑަކަށް ދިވެހިންގެ ބިންވުމުންނެވެ. ނަމަވެސް މިއަދުގެ ބޮޑު މަންޒަރު ވަރަށް ތަފާތެވެ. އަހަރެމެންގެ ތެރެއިން ގިނަ މީހުން އުޅެނީ އުމުރުދުވަހު ހަލާލު މަސައްކަތުން އެއްކޮށްފައިވާ މުދާތައް ވަގަށް ގެންގޮސްދާނެތީ އަބަދާއި އަބަދު އެ ފިކުރުގައެވެ. ފެންވަރު ރަނގަޅު ނުވަތަ ޒަމާނީ ކޯޑުޖަހަންޖެހޭ ފަދަ ތަޅުތަޅު ގޭގެ ދޮރުތަކުގައި ހަރުކުރުންވަނީ ޒަރޫރީ މުހިންމުކަމަކަށް ވެފައެވެ. ކައިރީގައި ބަހައްޓައިގެން ވެސް ސަލާމަތެއް ނެތެވެ. ފޭރިގަނެގެން ވެސް ދަނީއެވެ. ވައްކަމާއި ފޭރުން ފަދަ ކުށްތައް އާންމުވެފައި ޞުލްޙައެއް ނެތް ތަނެއްގައި އަމިއްލަ މުދާތަކުގެ މައްޗަށް ވެސް އެއްވެސް ބާރެއް މިނިވަންކަމެއް ނޯންނާނެއެވެ.\nމަސްތުވާތަކެތީގެ ކަންތައްތަކުގައި ދިވެހި ޒުވާނުން ވަނީ ދުނިޔޭގެ ރެކޯޑު ފޮތަށް އަރާފައެވެ. ޤައުމުގެ އާބާދީ އެހާ ކުޑަވެފައި ޒުވާނުންގެ އާބާދީގެ ބޮޑު އިންސައްތައެއް މަސްތުވާތަކެތީގެ ވަބާގައި ޖެހިފައިވާ އެއް ޤައުމަށް މި ރާއްޖެ ވާނެއެވެ. މަސްތުވާތަކެތި އާންމު ތަނެއްގައި ހުރިހާ ބާވަތެއްގެ ކުށްތައް އާންމުވާނެއެވެ. އަންހެނަކާއެކު ޒިނޭކުރުމަށާއި އެއަށް ފަހު އެ މީހާ މަރަން އޭނާގެ ރައްޓެހިން އެދުމުން އެ ކަމަށް ދެކޮޅު ހެދި މީހާ، ރާ ބުއިމަށް ފަހު ބުއްދި ފިލައިގެން ގޮސް އެ ދެ ފާފައަށް ވެސް އަރާގަނެވުނު ފިރިހެން މީހާގެ ހާދިސާ ނުދަންނަންތޯ.؟ މަސްތު ހާލުގައި ބުއްދި ހަމައިގައި ނެތް ބަޔަކު ކޮންމެ ފަދަ ކުށެއް ކުރުމަށް ވެސް ފަހެއް ނުޖެހޭނެއެވެ. އެ މީހުން ތިބޭނީ ހިނދުކޮޅުގައެވެ. އަމިއްލަ ނަފުސަށް އެއްވެސް ބާރެއް ނުހިންގޭނެއެވެ. އެހެންވުމުން މަސްތުވާތަކެތީގެ ވަބާގައި ޖެހިފައިވާ ޒުވާނުންނަކީ އަމިއްލަ ނަފުސުގެ މިނިވަންކަން ގެއްލިފައިވާ ބަޔެކެވެ. އަދި އެ މީހުން މަސްތުގައި ތިބޭ ހާލުގައި އަދި އެ ތަކެތި ނުލިބިގެން ‘ސިކު’ ވެފައިވާ ވަގުތުތަކުގައި އެހެން ނަފުސުތަކުގެ މިނިވަންކަން ނިގުޅައިގަންނާނެއެވެ.\n52 އަހަރުގެ މިނިވަންކަން ކުލަގަދަކޮށް ބޮޑެތި ޚަރަދުތަކާއެކު ފާހަގަކުރަމުންދާއިރު، ކޮންމެ ދިވެއްސަކު ވެސް އަމިއްލަ ނަފުސަށް ސުވާލުތަކެއް އެބަ ކޮށްލަންޖެހެއެވެ. ޙަޤީޤަތުގައި ވެސް އަހަރެމެންނަކީ މިނިވަންކަން ފާހަގަކުރަންޖެހޭނެ ބަޔެއް ހެއްޔެވެ؟ އަހަރެމެން މި ތިބީ ޙަޤީޤަތުގައި ވެސް މިނިވަންކަންމަތީގައި ހެއްޔެވެ؟ ނޫނެކެވެ. އަހަރެމެންނަކީ މިނިވަން ބަޔެއް ނޫނެވެ. އިތުރުވަމުންދާ ހަމަނުޖެހުންތަކާއި ކުށްތަކާއެކު ދިވެހިންގެ ތެރޭގައި ޞުލްޙަ މަސަލަސްކަން ވަނީ ގެއްލިފައެވެ. ޞުލްޙަ މަސަލަސްކަން ގެއްލުމާއެކު މިނިވަންކަން ވެސް ގެއްލުނީއެވެ. އެއްވެ އުޅުމުގެ މިނިވަންކަމެވެ. ޚިޔާލު ފާޅުކުރުމާއި ބަސް ބުނުމުގެ މިނިވަންކަމެވެ. އަމިއްލަ މުދަލާއި އަމިއްލަ ނަފުސުގެ މިނިވަންކަމެވެ. ޞުލްޙަ ޤާއިމްކޮށް، ކުށްތަކާއި ނާމާންކަމުގެ އަޅުވެތިކަމުން ދިވެހިން މިނިވަންވުމަށް މަސައްކަތްކުރަން ޖެހިއްޖެއެވެ. މާޒީގައި ދިވެހިންނަށް ލިބުނު ފަދަ ބަޠަލުންތަކެއް ބޭނުންވެއްޖެއެވެ.\nމިނިވަން ދުވަސް – ހިތުގެ އާ ރާގު\nމިނިވަން 50 ފާހަގަކުރުމަށް ބާއްވާ “ފުނަ ޝޯ” ކުޅުދުއްފުށީގައި ބާއްވަނީ\nމިނިވަން 50 ފާހަގަކުރުމުގެ ގޮތުން ދިއްދޫގައި ބަޑިބޭހުގެ ކުޅިވަރާއެކު މިއުޒިކް ޝޯއެއް ބާއްވައިފި\nކުޅުދުއްފުށީ ސަރަހައްދީ ބަނދަރު ޒަމާނީ ފެންވަރަށް ތަރައްގީ ކުރެވޭނެ: ރައީސް ޔާމީން\nމިނިވަން ދުވަހުގެ ދިދަ ނެގުމުގެ ރަސްމިއްޔާތު ކުޅުދުއްފުށީގައި ބާއްވައިފި\nޖީއެސްޓީ ނުދައްކާ ފަރާތްތަކުގެ ލިސްޓުގައި ކުޅުދުއްފުށީގެ2ވިޔަފާރިވެރިއެއް\nޝިރާނީގެ ކޮލަމް: މިނިވަންކަމުގެ އިހްސާސް ކުރެވޭ ހެއްޔެވެ؟


BREAKING | Covid-19 Jehigen India In Ithuru 503 Meehaku Maruvehje - Vaguthu\nކޮވިޑް-19 ޖެހިގެން އިންޑިއާއިން އިތުރު 503 މީހަކު މަރުވެއްޖެ\nހަލުވިކަމާއެކު ފެތުރެމުންދާ ނުރައްކާތެރި ކޮވިޑް-19 ޖެހިގެން އަވައްޓެރި އިންޑިއާއިން އިތުރު 503 މީހަކު މަރުވެއްޖެ އެވެ.\nއިންޑިއާއިން އިއްޔެވެސް ކޮވިޑް-19 ޖެހިގެން ގިނަ އަދަދެއްގެ ބަޔަކު މަރުވުމާއި ގުޅިގެން އެޤައުމުން މި ބަލީގައި މަރުވި މީހުންގެ ޖުމްލަ އަދަދު މިހާރު ވަނީ 119,534 އަށް އަރާފައެވެ. މީގެ ކުރިޔާއި އަޅާބަލާއިރު އިންޑިއާއިން އިއްޔެ މަރުވި މީހުންގެ އަދަދު މަދުވިނަމަވެސް އެޤައުމަށް ބަލިމަޑުކަމުގެ ނުރައްކާ ކުޑައެއް ނުވެއެވެ.\nކޮވިޑް-19 އާއި ބެހޭ މަޢުލޫމާތުތައް ހާމަކުރާ އިދާރާތަކުން ނެރެފައިވާ ތަފާސްހިސާބުތަކަށް ބަލާއިރު އިންޑިއާއިން މިދިޔަ 24 ގަޑިއިރު ތެރޭގައި އެކަނިވެސް އިތުރު 36,727 މީހަކަށް ކޮވިޑް-19 ޖެހިފައި ވެއެވެ. މިއާއެކު އެޤައުމުން މިހާތަނަށް ކޮވިޑް-19 ޖެހުނު މީހުންގެ ޖުމްލަ އަދަދު މިހާރު ވަނީ 7.9 މިލިއަނަށް އަރާފައެވެ.\nފަހުގެ މަޢުލޫމާތުތަކަށް ބަލާއިރު އިންޑިއާ އިން މިހާތަނަށް ކޮވިޑް-19 ޖެހުނު މީހުންގެ ތެރެއިން 7.1 މިލިއަން މީހަކު ވަނީ ބަލިން ރަނގަޅުވެފައެވެ. އެހެންކަމުން އެޤައުމުގައި މިވަގުތު މި ބައްޔަށް ފަރުވާދެމުން ދަނީ 627,583 މީހަކަށެވެ. އޭގެތެރެއިން 8000 އަށްވުރެ ގިނަ މީހުންނަށް ފަރުވާދެމުން ދަނީ ސީރިއަސް ހާލުގައި ނުވަތަ އައިސީޔޫގައެވެ.


ޗީފް އިންސްޕެކްޓަރ އޮފް ޕޮލިސް (ރިޓަޔަރޑް) ޢަބްދުއްޞަމަދު އިސްމާޢީލް - ދިވެހި ދައުލަތަށް ޚިދުމަތް ކުރުމުގެ އިނާމު އެއްވަނަ ބައި - 2021 - The President's Office\nޗީފް އިންސްޕެކްޓަރ އޮފް ޕޮލިސް (ރިޓަޔަރޑް) ޢަބްދުއްޞަމަދު އިސްމާޢީލް\nދަފްތަރު. ނަންބަރު ރސ 1008\nޢަބްދުއްޞަމަދު އިސްމާޢީލް، ދިވެހި ސަރުކާރަށް ޚިދުމަތް ކުރައްވަން ފެށްޓެވީ، 1980 ވަނަ އަހަރުގެ ޖަނަވަރީ މަހުގެ 16 ވަނަ ދުވަހުއެވެ. މެދުނުކެނޑި 40 އަހަރަށްވުރެ ގިނަދުވަސް ސަރުކާރުގެ ޚިދުމަތުގައި ހޭދަކުރައްވައިފައިވެއެވެ. އެގޮތުން، ފުރަތަމަ ޚިދުމަތް ކުރައްވަން ފަށްޓަވައިފައިވަނީ، ނޭޝަނަލް ސެކިއުރިޓީ ސަރވިސްގެ ޕްރައިވެޓެއްގެ ގޮތުގައެވެ. އަދި، 2020 ފެބުރުވަރީ4ވަނަ ދުވަހު ދިވެހި ފުލުހުންގެ ވަޒީފާއިން ރިޓަޔަރ ކުރެއްވުމާ ހަމަޔަށް އެކި ރޭންކުގައި ޚިދުމަތް ކުރައްވައިފައިވެއެވެ.\nމިގޮތުން ދިވެހި ފުލުހުންގެ ޚިދުމަތުގައި ހުންނަވައިގެން، ޖިނާއީ މައްސަލަތައް ތަޙުޤީޤު ކުރެއްވުމާއި، ޑޭޓާ އެންޓްރީ އެންޑް ވެލިޑޭޝަން ޔުނިޓް ހިންގެވުމާއި، ޕްރޮފެޝަނަލް ސްޓޭންޑަޑްސް ކޮމާންޑުގައި ސީނިއަރ އިންވެސްޓިގޭޓަރެއްގެ ވާޖިބު އަދާކުރައްވައިފައިވެއެވެ. އަދި، ށ.އަތޮޅުގައްޔާއި، ޏ.ފުވައްމުލަކުގައްޔާއި، އައްޑޫސިޓީގައްޔާއި، ލ.އަތޮޅުގައްޔާއި، ރ.އަތޮޅުގައްޔާއި އަދި ނ.އަތޮޅުގައި އަތޮޅު ކޮމާންޑަރުކަން ކުރައްވައިފައިވެއެވެ. މީގެއިތުރުން، ޕޮލިސް ޝޮޕްގެ އިދާރީ މަސައްކަތްތައް ބެލެހެއްޓެވުމާއި، ކްރިމިނަލް އިންވެސްޓިގޭޝަން ޑިޕާޓްމަންޓްގައި މަސައްކަތް ކުރެއްވުމުގެ އިތުރުން، އެޑްމިން އެން.ސީ.އޯ. އިންޗާޖެއްގެ ގޮތުގައި ދޫނިދޫ ޑިޓެންޝަން ޔުނިޓުގައިވެސް ވަނީ މަސައްކަތް ކުރައްވައިފައެވެ.\nވަޒީފާގައި ހޭދަކުރެއްވި ދިގު މުއްދަތުގައި، ޢަބްދުއްޞަމަދު އިސްމާޢީލް، ޝަރަފުގެ އެތައް ނިޝާނެއް ހާސިލު ކުރައްވައިފައިވެއެވެ. މިގޮތުން، އަޚްލާޤީ ކުލައާއި މެޑެލް، ފުލުހުންގެ ޚިދުމަތުގެ ކުލައާއި މެޑެލް، އިޚްލާޞްތެރި ޚިދުމަތުގެ މެޑެލް، މަތިވެރި ޚިދުމަތުގެ މެޑެލް، މިނިވަން 50 ގެ މެޑެލް، ސުނާމީ ކާރިސާގެ މެޑެލް،3ނޮވެންބަރުގެ މެޑެލްގެ އިތުރުން، ރައީސުލްޖުމްހޫރިއްޔާގެ ކުލަ ހާސިލު ކުރައްވައިފައިވާކަމީ، ޢަބްދުއްޞަމަދު އިސްމާޢީލް މަސައްކަތަށް ބެހެއްޓެވި ޝައުޤުވެރިކަމާއި އިޚްލާޞްތެރިކަން ސާބިތުކޮށްދޭ ހެކިތަކެއްކަން ކަށަވަރެވެ.\nހަމަ މިއާއެކު، ދިވެހި ފުލުހުންގެ ޚިދުމަތުގައި ހޭދަކުރެއްވި މުއްދަތުގެ ތެރޭގައި، މޯލްޑިވްސް ޕޮލިސް ސަރވިސްއަށް ހުށަހެޅިފައިވާ، ތަޙުޤީޤު ކުރުމަށް އުނދަގޫވެފައިވާ ބޮޑެތި މައްސަލަތައް، ކުރު މުއްދަތެއްގެ ތެރޭގައި ކާމިޔާބުކަމާއެކީ ނިންމެވުމަށް ޢަބްދުއްޞަމަދު އިސްމާޢީލް އިސްވެ ހުންނަވައިގެން ކުރައްވައިފައިވާ މަސައްކަތް ފާހަގަކޮށްލަންޖެހެއެވެ. ދިވެހި ސިފައިންނާއި ފުލުހުންގެ ފަޚުރާއި ޝަރަފު ދަމަހައްޓަވައި، މުއައްސަސާއަށް ފަޚްރާއި ރީތިނަން ހޯއްދަވައިދެއްވުމުގައި، ޢަބްދުއްޞަމަދު އިސްމާޢީލް އަދާކުރައްވައިފައިވާ ދައުރުގެ މަތިންވެސް މި ފުރުޞަތުގައި ހަނދާންކޮށްލަންޖެހެއެވެ.


Anhenehge Cycle In Meehehge Gaigai Jehi Fihaara Ehge Billoorigandu Thelhijje - Vaguthu\nއަންހެނެއްގެ ސައިކަލް އިން މީހެއްގެ ގައިގައި ޖެހި ފިހާރައެއްގެ ބިއްލޫރިގަނޑު ތެޅިއްޖެ\nމާލެގައި އަންހެނެއްގެ ސައިކަލް އިން މީހެއްގެ ގައިގައި ޖެހި ފިހާރައެއްގެ ބިއްލޫރިގަނޑު ތަޅައިގެން ގޮސްފިއެވެ.\nމިހާދިސާގައި އެކްސިޑެންޓްވީ ބިދޭސީއެކެވެ. އަދި އޭނާއަށް އެކިވަރުގެ ޒަހަމްތައް ލިބިފައިވާކަމަށް ވެއެވެ. ތަޅައިގެންދިޔަ ފިހާރައިގެ ބިއްލޫރިގަނޑު ކައިރީ ގިނައަދަދަކަށް ލޭ ހުއްޓެވެ. އެނގިފައިވާގޮތުގައި މި އެކްސިޑެންޓްގައި ބިދޭސީމީހާގެ ގައިގެ އެކި ތަންތަން ކަފައިގެން ގޮސްފައިވެއެވެ. އެއީ ބިދޭސީ މީހާ ގައިގައި ސައިކަލުން ޖެހި ވިއްސައިގެން ގޮސް އޭނާ ބިއްލޫރިގަނޑު ފަޅާލައި ފިހާރަތެރެއަށް ވަނުމުގެ ސަބަބުންނެވެ.\nމަންޒަރުދުށް މީހަކާ ހަވާލާދީ "ރާއްޖެއެމްވީ" ގައި ބުނެފައިވަނީ އެ ހާދިސާ ހިނގީ ބޮޑުރަސްގެފާނުން ހެންވޭރުގައި ހުރި "މާލް" ނަމަކަށް ކިޔާ ފިހާރައެއްގެ ކައިރީގައިކަމަށެވެ.\nމީގެ އިތުރުން އެ ފިހާރަ ދޮރުމަތީގައި ހުރި ސައިކަލް ދުއްވާލުމަށް އެ އަންހެން މީހާ ސްޓާޓްކޮށްލުމާ އެކު ސައިކަލް ކޮންޓްރޯލުން ނައްޓައި ކުރިމަތީގައި ހުރި ބިދޭސީ މީހާގެ ގައިގައި ޖެހި އޭނާ ވިއްސައިގެން ދިޔައީ ކަމަށެވެ. އަދި އެ މީހާ ގޮސް ޖެހުނީ ފިހާރައިގެ ދޮރުގައި ކަމަށެވެ. އަދި ބިއްލޫރި ދޮރު ތަޅައިގެން ގޮސް އެ މީހާ ފިހާރަ ތެރެއަށް ވެއްޓުނު އިރު އޭނާގެ ހަށިގަނޑު އެކި ތަންތަން ވަނީ ޒަހަމްވެފައެވެ.\nމި ހާދިސާގައި ޒަހަމްވި ބިދޭސީ މިހާ ވަނީ ވަގުތުން ހޮސްޕިޓަލަށް ގެންގޮސްފައެވެ. ނަމަވެސް ސައިކަލް ދުއްވަން އިން އަންހެން މިހާ އަށް އެއްވެސް ގެއްލުމެއް ނުވާ ކަމަށް މަންޒަރު ދުށް މީހާ ބުނި ކަމަށް "ރާއްޖެއެމްވީ" ގައި ބުނެފައިވެއެވެ.\nމިހާދިސާ ހިނގާފައި ވަނީ މިއަދު ހެނދުނު 8:00 ހާއިރުއެވެ.\nއޮގަސްޓް 18, 2017 - 20:11\n"އަންހެނެއްގެ ސައިކަލް އިން މީހެއްގެ ގައިގައި ޖެހި..."\nރަނގަޅު ގޮތަކީ "އަންހެނެއްގެ ސައިކަލުން މީހެއްގެ ގައިގައި ޖެހި...."\nއޮގަސްޓް 18, 2017 - 17:42\nފިރިހެނުންނަށް ހަޖަމެއް ނުކުރެވޭނެ އަންހެނެއް ސައިކަލް ދުއްވަންޔާ. މިތާ ކޮމެންޓްތައް ބަލާލާފަ ދެން ހީވަނީ އަންހެނުން ސައިކަލު ދުއްވުމުންހެން ގިނައިން ރާއްޖޭގެ އެކްސިޑެންޓްތައް ވެފަަހުރީ. އެންމެންނަކީވެސް އިންސާނުން. ކޮންމެ މީހަކަށްވެސް ވެދާނެ ކަމެއް މިއީ.\nއޮގަސްޓް 18, 2017 - 16:49\nބައެއްމީހުނަށް ނުވިސްނޭތީ މައްސަލަޔަކީ!\nއޮގަސްޓް 18, 2017 - 16:45\nޢަސްލު އަންހެނުން އުފާކަންނޭންގެ ވާންވީމިހެން ހެޑިންޖެހީމަ އާމުކޮއް އަންހެނުން އަތުން މިކަހަލަ ކަމެއް ނުވާތީ އަންހެނެއްކަން ފާހަގަ ކޮއްފައި އެވަނީ!\nއޮގަސްޓް 18, 2017 - 16:35\nއަހަރެން ބަލަން ވީހާވެސް ބޮޑަކަށް އަންހެނެއް ދުއްވަން އިން ސައިކަލެއް ކއިރިން އޯވަރޓޭކު ނުކޮށްވޭތޯ. ގިނަ އަންހެންވެރިން އުޅޭނީ ސައިކަލު ކަނބާފަ. އެމީހުން ކައިރީ ސިގުނަލަީވެސް ނެތް އެއްޗެއް. ނަސީބެއް ތަންކޮޅެއް މަޑުން ދުއްވާކަން.\nއޮގަސްޓް 18, 2017 - 19:07\nޢަންހެނުން ސިގުނަލް ނާޅާ ވާހަކަ ދައްކާއިރު ކިތައް ފިރިހެނުންބާ ސިގުނަލް އަޅައިގެން ގަވާއިދާ އެއްގޮތަށް ދުއްވެނީ؟ ވަރަށް ވާހަކަ ދެން މިއީ.\nއޮގަސްޓް 18, 2017 - 15:41\nއަންހެން ސައިކަލަކުން ފިރިހެން ހައްޓެއްގައި ޖެހި އެކްސިޑެންޓްވީ\nއޮގަސްޓް 18, 2017 - 15:19\nއޮގަސްޓް 18, 2017 - 15:17\nއަންހެނެއް ވިޔަސް ފިރިހެނެއް ވިޔަސް އެކްސިޑެންޓެއް ވެދާނެ ދޯ؟އިންސާނުން ވީމަ ދޯ؟\nއޮގަސްޓް 18, 2017 - 15:13\nޕޮލިސް އަންހެން ކުއްޖެއް ސައިކަލް ދުއްވަންއިނީ ފަހަތަށް ބިޑިއަޅާކަށް ޕޮލިހުންނެއް ނޫޅޭ ލައިސަންސް އޮތްތޯވެސް އަހާނުލާ\nއޮގަސްޓް 18, 2017 - 14:59\nޢެހެން އެކްސިޑެންޓްތައް ފިރިހެނެއްގެ ސައިކަލުން ޖެހިގެންވާއިރު ފަލަސުރުހީގައި ފިރިހެނެއްގެ ސައިކަލުން ޖެހިގެން ހިނގި އެކްސިޑެންޓެކޭ ނުލިޔަނީ ކީއްވެ؟\nއޮގަސްޓް 18, 2017 - 14:57\nއަންހެނުން ނަށް ވާނެ!؟\nއޮގަސްޓް 18, 2017 - 14:46\nއަންހެނުންނަށް ސައިކަލް މަނާކުރޭ ތިކަން ހައްލުވާނެ. ކަނބަލުން ސިގްނަލްވެސް ވަރަށް މަދުން ނޫނީ ނުދޭ ގޯޅި އަޅާއިރު\nއޮގަސްޓް 18, 2017 - 14:45\nގިނަ އަންހެނުން ސައިޑް ލައިޓް ވެސް ނުޖައްސާ ގޯޅި އަޅަނީ. އެކަމަކުވެސް ތިމަންނަމެން ފިރިހެނުންނާއި ހަމަ ހަމަ ކަމަށް ދައުވާ ކޮށްގެން ތިބެނީ. ލޮލް. ގެޓް ވެލް ސޫން ބޮންދު.\nއޮގަސްޓް 18, 2017 - 15:53\nސިގްނަލް ނުޖައްސާ ގޯޅިއަޅާ ފިރިހެނުން މަދެއްނޫން. ސިގްނަލް ޖައްސައިފިއްޔާ ނިވާލަން ވެސް ހަނދާން ނުހުރޭ ގިނަފަހަރު.\nއޮގަސްޓް 18, 2017 - 14:44\nތިމީހުން ލާރި އޮތީމަ ކުލަކުލަިގެ ސައިކަލު ގަނެގެން 4ސް ފައިން ދުއްވާނީ ވެސް ގިނަފަހަރަށް،، ބޯހަލާކު....\nއޮގަސްޓް 18, 2017 - 14:34\nއަބަދުވެސް ހަމައިގާ ހުރެގެން އުޅަނދު ފަހަރު އޮޕަރޭޓްކުރަންވާނީ\nއޮގަސްޓް 18, 2017 - 14:22\nޢަންހެނަކު ދުއްވި ނުވަތަ ދުއްވަންއިން ސައިކަލަކުން މީހެއްގެ ގައިގާޖެހި ހިގި އެކްސިޑެންޓެއްގައި ފިހާރައެއްގެ ބިއްލޫރި ގަނޑު ތަޅައިގެން ހިގައްޖެ\nއޮގަސްޓް 18, 2017 - 14:20\nމިޙަބަރު ލިޔުނު މީހަަކަށް ހަމަ ސަލާމް\nއޮގަސްޓް 18, 2017 - 14:42\nއޮގަސްޓް 18, 2017 - 15:08\nއޮގަސްޓް 18, 2017 - 16:06\nޢެއީ ސައިކަލް މީހަކާއިންވާހަކަ ލިއުނީމާ


Aailaa ge nugabool gai kaiveni kurumun firimeehaa ah hamalaa dhee maraalaifi | Mihaaru\nއާއިލާ މީހުންގެ ހަމަލާތަކުގައި މީހުން މެރުމާ ދެކޮޅަށް ޕާކިސްތާނުގައި އަޑު އުފުލަނީ.\nއާއިލާގެ ނުގަބޫލުގައި ކައިވެނި ކުރުމުން ފިރިމީހާ އަށް ހަމަލާދީ މަރާލައިފި\n18 ޖޫން 2016 - 18:20 1 comment\nކައިވެނި ކުރަން ދެކޮޅު ހެދުމުންނާއި އާއިލާގެ ނުގަބޫލުގައި ކައިވެނި ކުރުމުން އާއިލާ މީހުންގެ ހަމަލާތަކުގައި އަންހެން ކުދިން މެރުމަކީ ޕާކިސްތާނުގައި އާއްމުކޮށް ކުރާ ކަމެކެވެ. ދާދި ފަހުން ވެސް ވަނީ މިފަދަ ގަތުލްތަކެއް ކޮށްފަ އެވެ. ނަމަވެސް ކައިވެންޏަށް ދެކޮޅު ހަދާ ފިރިހެނުންނަށް ހަމަލާދީ މެރުމަކީ މަދުން ހިނގާ ކަމެކެވެ.\nއެންމެ ފަހުން މި ގަތުލް ހިންގާފައި ވަނީ ޕަންޖާބުގެ މާރުކޭޓެއްގަ އެވެ. އުމުރުން 43 އަހަރުގެ މުހައްމަދު އިރުޝާދަށް ހަމަލާދީފައި ވަނީ އަންހެން ކުއްޖާގެ ބައްޕަ އާއި އޭނާގެ ދެ ޅިޔަނުންނެވެ.\nފުލުހުން ބުނީ މުހައްމަދު އިރުޝާދު ނަމަކަށް ކިޔާ މީހާ ޕަންޖާބުގެ މުއްސަނދި މީހެއްގެ ދަރިއަކާ ކައިވެނި ކުރީ އަންހެން ކުއްޖާގެ އާއިލާގެ ނުގަބޫލުގަ އެވެ. އަދި އާއިލާ އިން ހަމަލާއެއް ދީފާނެތީ އެ ދެމަފިރިން ދިރިއުޅުނީ ވެސް މާ ދުރު ހިސާބެއްގައި ކަމަށް ފުލުހުން ބުންޏެވެ. މަރުގެ ހަމަލާދީފައި ވަނީ އަންހެން ކުއްޖާގެ އާއިލާ ދެކިލުމަށް އިރުޝާދު ދިއުމުން ކަމަށް ވެސް ބުންޏެވެ. އިރުޝާދަށް ހަމަލާ ދިން އޭނާގެ ޅިޔަލުން ފިލާފައިވާތީ އެ މީހުން ހޯދުމުގެ މަސައްކަތް ފުލުހުން މިހާރު ވަނީ ފަށައިފަ އެވެ.\nމިދިޔަ ހަފުތާގައި ވަނީ އާއިލާގެ ނުރުހުމުގައި ކައިވެނި ކުރި 16 އަހަރުގެ އަންހެން ކުއްޖަކަށް ލާހޯރުގައި ހަމަލާދީ މަރާލައިފަ އެވެ. އެ ކުއްޖާ އަށް ހަމަލާ ދިނުމުގައި އިސްކޮށް ހުރީ އޭނާގެ މަންމަ އެވެ. މީގެ ދެ ހަފުތާ ކުރިން ވެސް ޕާކިސްތާނުގައި ވަނީ ކައިވެންޏަކަށް ދެކޮޅު ހެދި 18 އަހަރުގެ ޓީޗަރެއް ގައިގައި އަލިފާން ރޯކޮށް މަރާލައިފަ އެވެ. މި އަމަލު ހިންގުމުގައި އިސްކޮށް ހުރީ މި ޓީޗަރު ކިޔަވައިދޭ ސްކޫލުގެ ބޮޑު މީހާ އެވެ.\nއޭގެ ފަހުން ވަނީ އާއިލާގެ ނުރުހުމުގައި ކައިވެނި ކުރި ދެމަފިރިއަކު ލާހޯރުގައި މަރާލައިފަ އެވެ. އަދި މިދިޔަ ބުރާސްފަތި ދުވަހު ވަނީ ޕަންޖާބުގެ އުތުރުން 75 މޭލު ދުރުގައި އޮންނަ ބުއްޓަރަންވަލީގައި އާއިލާއާ ދެކޮޅަށް ކައިވެނިކޮށްގެން އުޅުނު އަންހެނަކު މަރާލައިފަ އެވެ. އެ އަންހެން މީހާ މަރާލި އިރު ދެ ވަނަ ދަރިފުޅަށް ބަނޑުބޮޑެވެ. އާދިއްތަ ދުވަހު ވެސް ވަނީ އާއިލާ ނުރުހޭ މީހަކާ ކައިވެނި ކުރި އަންހެން ކުއްޖަކު އޭނާގެ ބޭބެ ހަމަލާދީ ޕަންޖާބުގައި މަރާލައިފަ އެވެ. --އޭއެފްޕީ\nއިތުރު ލިޔުންތައް ޕާކިސްތާން ކައިވެނި


ބޭނުންވަނީ ޔާރާ… 15 ( ފަހުބައި ޕަރޓް 2) | Esfiya - Dhivehi Vaahaka Site\nއެހެނިހެން ލޯބި December 26, 2018\nބޭނުންވަނީ ޔާރާ… 15 ( ފަހުބައި ޕަރޓް 2)\nއައިކާއަށް ކަންބޮޑުވެފައި ބަލާލެވުނީ ކައިރީގައި އެވަގުތު އިން ޒޯހާގެ މޫނަށެވެ. ނަމަވެސް ޒޯހާގެ މޫނުމަތީގައި ނުތަނަވަސްކަމުގެ ކަނފުޅެއްވެސް ނެތެވެ. “ހަމަޖެހޭ.. އޭނަ އެއްވެސްކަމެއް ނުކުރާނެ އިކާއަށް އާދެބަލަ އަހަންނާއެކު..” އެވަގުތު ޖައިލަމް މަޑުމަޑުން އައިކާގެ ކަންފަތް ދޮށުގައި އެހެން ބުނުމާއެކު އަތުގައި ހިފައިގެން މިސްރާބުޖެހީ ދުރުގައި ހިނިތުން ވެފައި ބަލަންހުރި އާޔާ އާއި ދިމާއަށެވެ. ނުތަނަވަސް ވެފައިވާ ހިތަކާއެކު ނަމަވެސް އައިކާ ޖައިލަމްގެ ބަހަށް އިތުބާރުކޮށް ދިޔައީ ވެވިފައިވާ މަތިޭި ލޯތްބެއްގެ ސަބަބުންނެވެ.\nމާހައުލުގައި ވެރިވެފައިވާ ހަލަބޮލިކަމުގެ ތެރޭންވެސް ލަޔަކްގެ ނަޒަރު ހުއްޓިފައިހުރީ ސީދާ އައިރާއަށެވެ. ނޭންގިނަމަވެސް ލަޔަކްގެ ހިތުގައި އައިރާއަށް ދެވިފައިވާ މަގާމު އިހުނަށްވުރެވެސް ފުންވެފައި ކުރެވޭ އިހްސާސްގެ ފޮނިކަން ލަޔަކް އަށްވަނީ މިހާރު ގަބޫލުކުރަން މަޖުބޫރުވެފައެވެ.\nއެދުވަހު ހޮސްޕިޓަލުންވެސް އެއްވެސް އިޙްތިޔާާކާއިނުލާ އައިރާކައިރިއަށް އޭނާއަށް ދެވުނީ ގަޔާވެވޭތީކަން މިހާރު ލަޔަކް ގަބޫލުކުރެއެވެ. ނަމަވެސް ދެރަވަނީ އެކަން ހާމަކުރަން ފަސްޖެހެވޭތީއެވެ.\nލަޔަކް ހިޔާލީ ދުނިޔޭގައި އައިރާއާއި އެކުގައި ވަނިކޮށް ސިހުނީ ކުއްލިއަކަށް އެތަނަށް އައި ލޫޔާއާއި އަލޫކް އޭނާގެ މޫނުކުރިމަތީގައި ފުއްޓަކި ޖަހާލުމުންނެވެ. އެދެމީހުން ލަޔަކްގެ ނަޒަރު ހުއްޓިފައިވާ ދިމާ އިގޭހާލުހައިވެސް “ކޮންތާކަށް ގެއްލިފައި”ހޭ ކިޔާ ސުވާލުކޮށްލީ ލަޔަކްގެ އަނގައިން އެބަސްތަށް ބޭރުކުރުވާށެވެ. އެއްވެސް ފަސްޖެހުމެއްނެތި ލަޔަކަށް އޭނާގެ ހިތުގެ ހާލަތު ލޫޔާއާއި އަލޫކް ކައިރީގައި ހާމަކޮށްލީ ޖައިލަމްއަށް ފަހު އެންމެއިތުބާރުކުރާ ފަރާތަކީ އެދެމީހުން ކަމުގައި ވާތީއެވެ.\n“ތީ ތިހާ ފިނޑިމީހެއްވެސް ނޫނެއްނު.. ދޭބަލަ ނިކަން އެއިނީވެސް އެކަނި މިވަގުތު ދިޔަސް ލަޔަކްބޭނުން ހުރިހާ ވާހަކައެއް ދައްކާލެވޭނެ.. ބީ އަ މޭން .. ބްރޯ.. ” ލަޔަކްގެ ކޮނޑުގައި ޖަހާލަމުން އަލޫކް އެހެން ބުނެލުމާއެކު ލޫޔާވެސް އެކަމަށް އެއްބަސްވެ ބޯޖަހާލިއެވެ. ނަމަވެސް މިފަހަރު ވަގުތު އެކަމަށް ތަންނުދިނީއެވެ. ފުޅާހިނިތުން ވުމަކާއެކު އައި އައިކާ އައިރާއަށް ގޮވާލުމާއެކު އައިރާވެސް އަވަހަށް އެދިމާއަށް މިސްރާބު ޖެހީއެވެ. އިސްޖަހާލި ލަޔަކް ގެ ކޮނޑުގައި އަލޫކް ޖަހާލަމުން “ބެޓަރ ލަކް ނެކްޓް ޓައިމް “އޭ ބުނެލީ ހިތްވަރު ދޭފަދައަކުންނެވެ.\nޕާޓީކެ ކަންކަން ނިމި ހުރިހާ މީހުން އެމީހުންގެ ގެއަށް ގޮސް ހަމަޖެހިލެވުނީ އެރޭގެ ބާރަވެސް ޖަހާބޮޑުވީ ފަހުންނެވެ. އައިރާވެސް ޕާޓީގައި ނިންމާފައި ގެއަށް އާދެވުންއިރު ވެފައިވާ ވަރުބައްޔާއެކު އަވަހަށް ނިދާލަން ބޭނުންވެފައިވާތީ ފެންވަރާ ތާޒާވެލައިގެން ނިކުމެ އަވަހަށް އޮށޯވެލީ ނިދާލުމަށެވެ. ނަމަވެސް އެވަގުތު ފޯނުގެ އަރިމަތީގައިވާ ނޯޓިފިކޭޝަން ލައިޓް ދިލޭތީ ފޯނުނަގާ ބަލާލީއެވެ. އެއާއެކު ހިތަށް ލިބުން ހިތްހަމަޖެހުމާއި ލިބުނުއުފަލެއްގެ ބޮޑުކަމުން ލޮލުގައިވާ ނިދީގެ އަސަރާއި ހަށިގަނޑުގައިވާ ލޮޑުކަން އެކީހެން ފިލާދިޔަފަދައެވެ. ފުންމާފައި ތެދުވެ އެނބުރިގަތް އިރު ދިނިޔޭގެ ހުރިހާ އުފަލެއްއެކީހެން އައިރާގެ އަތުތެރޭގައި ވާފަދައެވެ. މެސެޖް ދިހަބާރަފަހަރުވެސް ކިޔާލެވުނީ ހަމަ އެންމެ ފުރަތަމަ ފަހަރެކޭ އެއްފަދައިންނެވެ. ހިނިތުން ވެލާފައި އޭގައިވާ ގޮތަށް އަމަލުކުރުމަށް އަޒުމުކަނޑައެޅީ އެއީވެސް ލިބޭ އިތުރު ހިތްހަމަ ޖެހުމަކަށް ވާނެތީއެވެ.\nކަވެނިކުރެވުނު ހަތަރުކުދިން އެރޭގައި ރިޒޯޓަށް ދިޔަކަން އެއީ އައިރާގެ ނަސީބެވެ. އެހެންނޫނަމަ މިރޭ އައިކާމެންނަށް އޭނާގެ އެއަމަލުން އުނދަގުވާނެކަން ޔަގީނެވެ. އެހާވަރަށް އުފަލުން ކޮޓަރިތެރޭގައި ފުމެވިއްޖެއެވެ. އެހުރިހާ ވަގުތަކު އެހެން އުޅެއުޅެފައި އައިރާގެ ލޮލަށް ނިދިސަވާރުވީ ކިހާއިރަކު ކަމެއް ހުުދު އޭނާއަށްވެސް ނޭންގެއެވެ. ހޭލެވުނީ ދޮރުގައި އޭނާގެ މަންމަ ޓަކިޖަހާއަޑަށެވެ. “ދަރިފުޅާ އެއްގެން ހަތްގަޑިބައިވަނީ މިއަދު އޮފީހަށްވެސް ނުދަނީތަ..” އައިރާގެ ކޮޓަރީގައި ޓަކިދެމުން ސީމާ ގޮވާލިއެވެ.\nރިޒޯޓް ގައި ހިތްގައިމު ވަގުތުކޮޅެއް ހޭދަކޮށްލުމަށްފަހު ޖައިލަމް އާއި ނާލް އެމީހުންގެ އަލަތު އަބީން ގޮވައިގެން މާލެ އައީ ހަވީރުވާން ވެފައިވަނިކޮށެވެ. އޭރު ކޮންމެ ކުއްޖެއްގެ މީނުމަތީގައިވެސް މައުނަވީ ހިނިތުންވުމެއް ފަނޑުނުވެ ވެއެވެ. ވާނީވެސް އެހެންތާއެވެ. ލޯބިވާމިހުން ހަޔާތަށް ގެނެވުމުން އެކަމާ އުފާ ނުކުރާނީ ފަހެކާކުހެއްޔެވެ.\nގަޑިން ހަތަރެއްޖެހުމާއެކު ޝިފްޓް ޑިއުޓީ ނިންމާލާފައި ނިކުތް އައިރާމިއަދު އެހާވަރުން ކާރެއް ހޯދާކަށް ގަސްތެއް ނުކުރެއެވެ. އޭގެ ބަދަލުގައި ޖެހިގެން އޮތް ގޯޅިން ލަނބާލަމުން އޭނާ ނިކުތީ މަޖީދީމަގަށެވެ. ފުންނޭވައެއް ދޫކޮށްލުމަށްފަހު ފުރަތަމަ ޖެހިގެންހުރި ފިހާރަޔަށް އައިރާވަނެވެ.\n“އަސްލު އަދިވެސް އެކަހަލަގޮތަކަށް ވެސް ދޮންތައާއި ބައްދަލުވެދާނޭ ހީވެސް ނުކުރަން.. އެކަމަކު ރޭގެ އެވަގުތުކޮޅަށް ފަހު ދޮންތަދެކެވީލޯބި އިތުރުވެއްޖެ.. ” ޖައިލަމްގެ ކޮނޑުގައި ބޯއަޅައިލައިގެން އިން އައިކާ ރޭގަ ހިނގާދިޔަކަންތަށް ހަނދާންކޮށްލިއެވެ. އޭރު އެދެމަފިރިން ހުރީ އައިކާމެންގޭގައި އައިކާގެ ކޮޓަރީގައެވެ. “އިންޝާﷲ އާޔާގެފުރާނައަށް ހެޔޮރަޙްމަތް ލައްވާނެ .. ހިންގާބަލަ ދެން އެއްޗެއްކާލަން މަންމަބުންޏެއްނު ސައިހަދާފަ ހުރިވާހަކަ އަހަރެންގެ ބަނޑުން އެބަ އަޑުކިޔައޭ.. ” މާހައުލުގައިވާ ސީރިއަސްކަން ކަނޑުވާލަމުން ތެދުވެ ޖައިލަމް ބަނޑުގައި އަތްކާތާލީ އައިކާ ހެއްވާލުމަށެވެ. އެކަން އޭނާއަށް ކާމިޔާބުވެސްވީމެއެވެ.\nކޮޓަރިން ނިކުތް ޖައިލަމް އާއި އައިކާ އަށް ނިކުމެވުނީ ސީމާ އެހިސާބަށް އައިސް ހުއްޓުން ވަގުތުގައެވެ. “ދަރިފުޅުމެން ތިނިކުތީދޯ.. މިހާރު އައިރާވެސް އެބަނިކުމޭ.. މިއަދު ނިކަން ހެވިލާފަ ހުރިދުވަހެއް.. އެކަމަކު ޑިއުޓީއަށް ފޮނުވަންޖެހުނީ ގަދަކަމުން ނަގައިގެން.. ” ހީލާފައި ސީމާ އައިކާމެންނާއި ހެނދުނު ހިނގާދިޔަ ހާދިސާ ހިއްސާކޮއްލިއެވެ.\nސައިބޮއެ ނިމިގެން ކޮޓަރިއަށް ވަތް ޖައިލަމް އަތުމޭގައި ލައްކޮއްލައިގެން އިން އައިކާ ދުރަށްޖައްސާލީ ފޯނުރިންގުވާން ފެށުމުންނެވެ. “ހެލޯ.. އާން ހަނދާން އެބަހުރި މިހާރު މިދަނީ.. “ގުޅީ ކާކުކަން އެނގުމާއެކު ފޯނުނެގުމާއެކު ޖައިލަމް ބުނެލިއެވެ. “ދޫނި އަންނާނަން އިނގޭ ނިކަން އަވަހަށް..” ފޯނުބޭއްވުމާއެކު ނިކަން އަވަހަށް އައިކާއަށް އަވަސް ނަޒަރެއްދެމުން ޖައިލަމް ތެދުވިއެވެ. އެއާއެކު އައިކާވެސް ޖައިލަމްގެ ޓީޝާޓް ރީތިކޮށްލަދެމުން ބައްދާލާފައި ލަސްނުކޮށް އައުމަށް އެދިލިއެވެ. “އަޅެ .. ދޫންޏާ ތީ މަގޭ އަނބިމީހާއޭ.. އެހެންވީމަ ދުރުގަ ގިނައިރަކު ނުހުރެވޭނެކަން އިނގެއެއްނުދޯ.. ބަލައިގެން އުޅެއްޗޭ.. ” ޖައިލަމްވެސް އައިކާގައިގަ ބައްދާލުމަށްގަހު ނިތުގައި ބޮސްދިނީ ނުހަނު ލޯތްބާއެކުގައެވެ. އެއަށްފަހު ދަނީ ކަމުގައި ބުނެ އަވަހަށް ދިޔައެވެ.\nޖައިލަމް ދިއުމާއެކު އައިކާ ހޫމް އަޅުވާލާފައި ކުޑަދޮރު ކައިރިއަށް ލެފިލީ އެފަދަ މަންޒަރެއް ފެނިދާނެ ކަމަށް އެއްވެސްވަރަކަށް އުންމީދުކޮށްގެން ނޫނެވެ. ނަމަވެސް ފެނުނު މަންޒަރާއެކު ކުއްލިއަކަށް އައިކާގެ ދެލޮލަށް ކަރުނަޖަމާވެލީ ބަސްބުނާނެހާ ހިނދުކޮޅެއްވެސް ނުވަނީހެވެ. ޖައިލަމް އެހެން އަންހެނަކު ފަހަތަށް އަރުވައިގެން ދާންޖެހޭ ހެއްޔެވެ. އެވެސް އަދި ކުޑާނަމަ ހިތަށް ހަމަޖެހުމެއް ލިބުނީހެއް ނޫންހެއްޔެވެ. އައިކާ ހިތުގައި ތަފާތު ވަސްވާސްތަށް އެނބުރިގަތީ ހައްތަހާވެސް ހިތަށް އުނދަގޫވާހާ ގޮތްގޮތަށެވެ.\nއައިރާއަށް ބުނެފައިވާ މަންޒިލަށް ދެވުންއިރު އަލޫކް އާއި ލޫޔާގެ އިތުރުން ލަޔަކްވެސް އެތާންގައި ހުއްޓެވެ. އަލޫކްގެ ގެ އަލަށް ފެނުމުން އައިރާހުރީ އާޝޯހްވެފައެވެ. އެހާވެސް ހިތްގައިމެވެ. ހަމައެއާއެކު އަލޫކް ކައިރީގައިހިރި ލަޔަކް ބަލާގޮތުން އައިރާ އިންނަނީ ހީވަނީ ވިރިގެން ގޮސްދާނެހެންނެވެ. އެހާވެސް ލަޔަކްގެ ބެލުމުގައިވާ ތޫނުކަން ގަދައެވެ. ޖައިލަމް އައިރާ ލާފައި ދާން އުޅުމުން އަލޫކްއާއި ލަޔަކް އެކަން ހުއްޓުވުމުން އިސް ޖަހާލާފައި އެތެރެއަށް ވަނީ ހަގީގަތުގައި ވަންނަހިތަކުންނޫނެވެ. ނަމަވެސް މިވީގޮތުން ލޯބިވާ އަނބިމީހާއަށް ލަސްވާނެކަން އަންގަންޖެހޭތީ މެސެޖްކޮށްލީ އައިކާގެ ހާލަތު ރޭކާވެސް ނުލާ ހާލުގައެވެ.\n*ހެއި ލޯބި ދޫނިހީކުރިވަރަށްވުރެ ލަސްވެދާނެ.. ބަސްއަހައިގެން ބަލައިގެން އުޅެއްޗޭ .. ފޫހިވަންޏާ މަންމަކައިރިއަށް ގޮސްލާއިނގޭ.. ލަވް.ޔޫ..* މެސެޖްކިޔާލުމާއެކު އައިކާގެ ގިސްލުމުގެ އަޑުވީ ހައްތަހާގަދައެވެ. ނަމަވެސް ބޭރަށް އިވިދާނެތީ އަނގަމަތީގައި އަތްއަޅާލިއެވެ.\n“އަސްލުވެސް ބުރުގާ އަޅާލީމަ ވަރަށް ހިތްގައިމު އަދިކިރިޔާ އަހަރެންގެ ހިތްއެދޭ ފުރިހަމަގޮތަށް ތިހުރެވުނީ.. ކުއްލިއަކަށްބުނީމަވެސް އެހާއަވަށް ބަދަުކޮށްލާނޭ ހީވެސް ނުކުރަން.. ” ލަޔަކް އަށް އައިރާ އާއި އެކުގައި އެކަނި ހޭދަ ކޮށްލާނެ ވަގުތު ދީފައި އެދެމީހުން ޓެރެސްގައި ބައިތިއްބާފައި ލޫޔާމެން ދިޔައީ ތިރިއަށް ކާންތައްޔާރު ކުރުމަށް ކިޔާފައެވެ.\n” އަހަރެންގެ އަތުގަ ގިނައިން ހުންނާނީ އަތްދިގު އެއްޗެހި އެހެންވެ މީއެހާ އުނދަގުކަމެއްވެސް ނޫން.. މިއަދު އެކަމަކު ޝޯލްތަށް ގަތީ .. ” އިސްޖަހާލައިގެން އިނދެ އައިރާ އެހެން ބުނިއިރުވެސް މޫނުމަތީގައިޥާ ޖަންބުކުލަ ފިލާނުދެއެވެ. އެކަންވީ ލަޔަކް އަށް މަޖާ ކަމަކަށެވެ. އެހެންވެ އިތުރަށް އައިރާ ރަކިކޮށްލުމަށް ކުދި ކުދި ގޯނާ ކޮށް ހެދިއެވެ.\nކުއްލިއަކަށް ފޯނު ރިންގްވާންފެށުމާއެކު އައިކާ ފޯނުބަލާލިއިރު ދޮރުގައި ޓަކިދީފިއެވެ. ދެފިކުރުގައި ހުރެ ފޯނު ސައިލެންޓަށް ލާފައި ފާޚާނާއަށް ވަދެ މޫނުދޮވެލައިގެން ނިކުތް އިރުވެސް ފޯނުރިންގް ވަމުން ދިޔައެވެ. އެހެންވެ ފުރަމަ ފޯނާއި ދިމާއަށް އައިކާ ދިޔައެވެ.\n“ހާދަވަރަކަށް ގުޅިއްޖޭ.. ކީއްތަތިކުރަނީ.. ނިކުމެބަލަ މިތިބީ ތިގޭގައޭ.. ” ފޯނުނެގުމާއެކު އެއްފަށްޗަކަށް ޒޯހާ އަމުނާލިއެވެ. “މިނިކުންނަނީ..”އޭ ބުނެ އައިކާވެސް އަވަހަށް ނިކުތީ އެންމެ ފަހުންލިބުން އެކުވެރިޔާ ކުއްލިއަކަށް އައުމުން ވީގޮތް އޮޅުން ފިލުވާލަން ބޭނުންވެފައި ވީ ހާލުގައެވެ.\nކެއުމުގެ ކަންކަން ނިމުމާއެކު ކުއްލިއަކަށް ލޫޔާ އައިރާ ގެ ލޮލުގައި މަޑުފޮކޮޅެއް އައްސާލިއެވެ. އަދި ލޫޔާ ކައިރީގައި ހުރިކަން ހާމަކޮށްދިނުމުގެ ގޮތުން އަތުގައި ހިފާލިއެވެ. ދެވޭ ނުދެވޭ ތަނެއް ނޭންގޭހާލުވެސް ލޫޔާގެ އަތުގައި ހިފައިގެން އައިރާ މަޑުމަޑުން ކުރިއަށްދިޔައިރު ކުއްލިއަކަށް މަޑުއެއްޗެއް ފައިގައި ޖެހޭހެން ހީވިއެވެ. ޖައިން ހީބިހިނަގައިގެން ދިއުމާއެކު ލޫޔާގެ އަތުގައި ބާރަށް އައިރާއަށް ހިފާލެވުނެވެ. އެވަގުތު ލޫޔާވެސް އެތާންގައި މަޑުކޮށްލުމަށް އައިރާގާތުގައި އެދުނެވެ.\nލޯމަތީގައިވާ ފޮތިގަނޑު ނެގުމާއެކު އައިރާއަށް ބޭއިޙްތިޔާރުގައި ދެލޯބޮޑުކޮށްލުމާއެކު މޫނުމަތީގައި އަތްއަޅާލެވުނީ ކުރިމަތިން ފެންނަމުންދިޔަ މަންޒަރު ޤަބޫލުކުރަން ދަތިވުމުންނެވެ. ކިތަންމެ ގާތްކޮށް އުޅުންނަމަވެސް އެންމެ ފަހަރަކުވެސް ލޯބިވޭ ނުބުނާ ލަޔަކް މިހާރު އެހުރީ ކުރިމަތީ އެއްފައިމައްޗަށް ތިރިވެ ރަނުގެ މުތީތަކަކުން ޖަރީކޮށްފައިވާ އަނގޮޓިއެއް އޭނާއާއި ދިމާއަށް ދިއްކޮށްލައިގެންނެވެ. އަދި ފަހަތުގައި ކުދިބޮކިތަކަކުން ވިލް ޔޫ މެރީ މީ.. ޖަހާލާފައިވާއިރު އައިރާއަށް ހުއްޓިހުރެވުނީ ފިނިފެންމަލުގެ ފިޔައިން ހިތެއްގެ ބައްޓަމަށްހަދާފައިވާ ފިޔަތަކުގެ މަތީގައެވެ. ލިބުނު އުފަލާއެކު އައިރާގެ ލޮލުން ކަރުނަ ފާއްދާލިއިރު ލަޔަކް “އަހަރެންގެ ހަޔާތުގެ ބައިވެރިޔާއަށް ވާނަންހޭ.. ” އަހާލައިފިއެވެ.\nއައިރާގެ ދުލުން “ޔެސް” އޭ ބުނެވުމާއެކު އަޑުގަދަވެގެން ދިޔައެވެ. ނަމަވެސް އެހަށް އެއަޑަކަށް ނުބަލާ އައިރާ ލަޔަކްއަށް އޭނާގެ އަތުގައި އެއަނގޮޓި އަޅުވާލުމުގެ ފުރުސަތުދިނެވެ. އެވަގުތު ލަޔަކް ސިއްރުސިއްރުން “އައި ލަވް ޔޫ..” އޭ ބުނެލިއެވެ.\nފޯރީގައި އަތްޖަހަމުންދިޔަ އައިކާއަށް ޖައިލަމް ދިޔަތަނާއި ގޮވައިގެން ދިޔައި ކާކުކަން އެނގުމާއެކު ހިތުގައިވާ ލޯބި އިތުރުވެގެން ދިޔައެވެ. އަދި ދުވަހަކުވެސް ފިރިމީހާއަށް ޝައްކުގެ ނަޒަރަކުން ނުބެލުމަށް އަމިއްލަނަފްސަށް ވައުދުވިއެވެ. ޒޯހާމެން އައުމާއެކު ނުދާންހުރެފައިވެސް ބޭރަށް އާދެވުމުން މިހާރު އައިކާހުރީ ނިކަން ހިތްހަމަޖެހިފައެވެ. އަދި އައިރާކައިރިއަށް ޖެހިލާ މަރުހަބާ ކިޔާލުމާއެކު ބުރުގާ އެޅީ އަންގާވެސް ނުލައޭ ބުނެލީ އަދިވެސް ފެންނަމުންދިޔަ މަންޒަރު ޤަބޫލުކުރަން ދަތިވުމުންނެވެ. އައިރާ ފަހުން އެވާހަކަ ދައްކާނަމޭބުނެ ލަޔަކް ގޮވާލުމުން ދިޔައިރު ޖައިލަމް އައިސް އައިކާގެ އުނަގަނޑުގައި އަތް އަޅުވާލިއެވެ.\nފައިވް ލެޖެންޑްގެ ހުރިހާ މުއައްޒަފުން ހޭލަމޭލަވެ އުޅެނީ ހަވާލުކުރެވިފައިވާ ޒިންމާ ވަގުތަށް ނިންމާލެވޭތޯއެވެ. ފައިވްލެޖެންޑް އިސްބާނީ ކަމުގައިވާ މުސްތަފާ ދެވަނަދަރިއެއް ފަދައިން ބަލާ ލަޔަކްގެ ކައިވެނީގެ ހަފްލާއަށް ތައްޔާރީތަށް ކުރުމުގައެވެ.\nހެނދުނުއްސުރެ އައިރާ ނުފެނުމުން ކަރުއެލޭގޮތް ވެފައި ވީނަމަވެސް މޫނުމަތިން އެކަން ނުދައްކާ ވޭތޯ ބަލައެވެ. ނަމަވެސް އެހާވަރުން އެކަން ފޮރުވައިގެން އުޅެނިކޮށް ޖައިލަމް އާއި އަލޫކްއަށް އެކަން ފާހަގަވެ އައިސް ދިމާކޮށްލައިފިއެވެ. “ބަލަ އޭތް .. ތިޔަކީ ދެން މީހަކު ހަނދުއޮއްސޭވަރުގެ ކަމެއްތަ .. މީހާ ހީވަނީ މައިމަރުވެފަ އިން ފިޔޮކެއްހެން ވީޔާ.. ހަހަ.. ” ދެމީހުން އެކޯގައި އައިސް ތަފާތު އެއްޗެހިކިޔާ ހެދުމުން ލަޔަކްވެސް ދެރަނުވާން ހެމުން ގެންދިޔައެވެ.\nބިއުޓީޝަނުންގެ މޮޅު ހުނަރާއިއެކުގައި އައިރާ ތައްޔާރުކޮށްލާފައިވަނީ މެރޫން ކުލައިގެ ޕަރީއެއްފަދައިންނެވެ. ހަގީގަތުގައިވެސް އައިރާފެންނަލެއް ވަރަށް ތަފާތެވެ. މުސްލިމުން ހިޖާބުން ޖަރީވުމުން ތަފާތީކަމުގައި ކޮންމެ މީހަކުވެސް ދިޔައީ ބުުންނަމުންނެވެ. ހުރިހާ މަންމަމެންގެ ފަރާތުން ލިބުނު ތަފާތު ތަޢުރީފުގެ ބަސްތަކުން އައިރާ އިނީ އުފަލާއެކު އެހާމެ ލަދުވެސް ގެންފައެވެ. މިހުރިހާއިރުވެގެން ދިޔައިރު ލަޔަކް ނުފެނުން ނަމަވެސް އެހާދުވަހު ކުރި ދިގު އިންތިޒާރުގެ ނިމުން އަންނާތީ އައިރާ އެކަމާ މާނޮޑު ފަރުވާލެއް ނުބަހައްޓައެވެ.\nބްރައިޑް ތައްޔާރުކޮށް ނިމުމާއެކު އާއިލާގެ މެންބަރުން ތައްޔާރުކުރުމުގައި ބިއުޓީޝަނުން ހަރަކާތްޔެރިވަމުންދެއެވެ. އެވަގުތު އައިރާއަށް ކައިެީގައި މީހަކު ހުރިކަހަަލަ އިހްސާސްއެއް ވެގެންދިޔައެވެ. އާއިލާމީހުން ތައްޔާރުވުމަށް ދިޔައީ އެމީހުންނަށް ހާއްސަކުރެވިފައިވާ ބަޔަށް ވުމުން އެތާން ގައި އައިރާ ކައިރީގައި ބަހައްޓާފައި ދިޔަ ކުއްޖާ ވެސް އެވަގުތު ފާޚާނާއަށް ދިޔުމުން އިތުރުމީހަކު އަންނާނެއެކޭ އައިރާ ހިތަކަށްވެސް ނާރައެވެ. ނަމަވެސް ފަހަތް ބަލާލިއިރު ހިނިތުން ވެލާފައި އިން އާޔާ ފެނުމުން އައިރާއަށް ކޮޅަށް ތެދުވެވުނީ އެއްވެސް އިހްތިޔާރަކާއި ނުލައެވެ.\nރީނދޫ ކުލައިގެ ހެދުމެއްގައި އާޔާ ހުރިއިރު ބޮލުގައި ރަތްފިނިފެންމަލުގެ ކްރައުންއެއް އޮތެވެ. އާޔާ ފެނުމާއެކު އައިރާއައިސް “ދޮންތާ” އޭކިޔާ ބައްދާލީ އުފަލުންނެވެ. އާޔާވެސް ކޮއްކޮގައިގައި ބައްދާލުމަށްފަހު ބުރަކަށީގައި ފިރުމާލީއެވެ. އަދި އުފަލާއެކު ކޮއްކޮއަށް މަރުހަބާކީ އެހާ ކެތްތެރިކަމާއެކު އިންތިޒާރުކުރިކަންތަށް ކާމިޔާބުވުމުން ތައުރީފް ކުރަމުންނެވެ. ދެކުދިން އެއުފާވރި ވަގުތު ކޮޅު ނިމުމަކަށް އައީ އެވަގުތު އެތަނަށް އައި ބިއުޓީޝަނުން އައިރާ އަށްގޮވާލުމުން ނެވެ. އާޔާ ހިނިތުންވެލާފައި ކޮއްކޮ ނިތުގައި ބިސްދިނުމަށްފަހު ދިއުމަށްއިޒުނަ ދިނުމުން އައިރާވެސް ހިނިތުންވެލާފައި އެމީހުނާ ދިމާއަށް މިސްރާބުޖެހިއެވެ. އައިރާއަށް ފެނުން ނަމަވެސް އެތާންގައި ތިބި އެހެންމީހުނަށް އާޔާ ނުފެންނާނެކަން އައިރާއަށް ހަނދާންވުމުން ހިނިއަންނަގޮތްވިއެވެ.\nއަށެއްޖަހާއިރު ކައިވެނި ކުރަން ހަމަ ޖެހިފައި ވުމާއެކު ކާރުގައި އައިރާ އާއި އެހެނިހެން ހުރިހާ އަންހެންވެރިން މިސްރާބުޖެހީ ފައިވްލެޖެންޑްގެ މައިއިމާރާާތާއި ދިމާއަށެވެ. ޕާޓީ އާއި ކައިވެނި ކުރަން އެހެން ތަނެއް މުސްތަފާއަކަށް ކަމަކު ނުދިޔައެވެ. އެއިމާރާތުގެ ޓެރެހަކީ ތަނަވަސް ތަނަކަށް ވުމާއެކު އެކަމަށް އެންމެ އެކަށައެޅޭނެ ތަންކަން އެންމެންވެސް އިއްތިފާގުވީއެވެ.\nޓެރަހުގައި ކައިވެނި އޮތްނަމަވެސް ފައިވް ލެޖެންޑްގެ ހުރިހާ އާއިލާތަކެއް ތައްޔާރުވެގެން އައިސް މަޑުކޮށްލީ ހަމަ އެހާމެ ތަނަވަސް ބޯލްރޫމްގައެވެ. ހުރިހާ އަންހެނުން ތައްޔާރު ވެގެން އައިރު ގިނަ ފިރިހެނުން ވަނީ އެތަނަށް އައިސް ހަމަ ޖެހިލާފައެވެ. ނަމަވެސް ލަޔަކް ޖެހުނީ ތައްޔާރުވެގެންވެސް އައިސް އެތެރޭގައި މަޑުކުރާށެވެ. ހައްތަހާވެސް އަލޫކް އާއި ޖައިލަމްގެ އިތުރުން ނާލްގެ މޮޅުރޭވުމެވެ. އެމީހުނަށް ވެގެންވަންޏާ މިރޭ އައިރާ ފޮރުވަން ވެސް ފަހަކަށް ނުޖެހޭނެއެވެ.\n“އަޅާނުލާ ތިޔަދަނީ ޖަރީހެދުމުގާ.. މަށާދިމާ ހަމަވީމާ ބަލާނުވެސްލާ.. އެހެންވިޔަސް ފޫއްސެއް ހަމަ ނުވާނެ ރަންޏާ .. މަގޭ ދެލޯގެންދާށޭ ނަގަންކެރެންޏާ.. ” ބޯލްރޫމްގެ އެތެރެއަށް ވަދެގެން އައި އައިރާށް ހުއްޓެވުނީ ފަހަތުން އިވުނު ލަވައިގެއަޑުން ނެވެ. އޭރު ފަހަތުގައި ހުރި ޖައިލަމް ކޮނޑުގައި އައިކާ ބޮނޑިއެއްއަޅާލިއިރު ދެންތިބިމީހުން ހެނީއެވެ. ދުރުގައިތިބި އަލޫކް އާއި ލޫޔާވެސް ހެމުން ހެމުން އޭރު އައިރާއާއި އަރާ ހަމަ ވަނީއެވެ. އެކަހަލަ ލާނެތް ކަމެއް ކިރުން އެއީ ޖައިލަމްގެ އާދައަކަށް ވެފައިހުމުން އެންމެންވެސް އެކަން ސީރިއަސްކޮށް ނުނަގައެވެ.\nވަގުތުޖެހުމާއެކު ކައިވެނީގެ މޭޒަށް ހާޒިރުވުމަށް އައިރާ ގޮވައިގެން ދިޔައީ ލޫޔާ އާއި އައިކާގެ އިތުރުން ނަވާރުއެވެ. އެހުރިހާ އިރު އައިރާ ފެނުނަނުދީ މަލީހް އާއި އަރޫންގެ އިތުރުން ޖަޒްލާން ކުރި މަސައްކަތް ކާމިޔާބުވުމުން އެމީހުން ތިބީ އެތެރެއެތެރޭން ހީލަހީލައެވެ.\nޓެރެހަށް އެރުމާއެކު ލަޔަކްއަށް އައިރާނޫން އެހެން މީހަކު ނުފެންނަފަދައެވެ. އެހެންދިމާއަކަށް ކަޅިޖަހާވެސް ނުލައެވެ. އެކަމާވެސް ކައިރީގައިތިބި ފިރިހެންގްރޫޕުން ކުދިކިޔަމުން ދިޔައެވެ.\n“އަނބިގަބޫލު ކޮށްފިން..” ލަޔަކްގެ ދުލުން އެބަސް ބޭރުވުމާއެކު އައިރާއަށް އުފަލުން ރޮވުނެވެ. ނަމަވެސް އަވަސް އަވަހަށް އިސްޖަހާލުމާއެކު ތުންފަތުގައި ދަތްއަޅާލުމާއެކު ކަރުނަތަށް މަތަކޮށްލީ އެހެންމީހަކަށް އެކަން ނޭންގުމަށެވެ.\nކައިވެނީގެ ކަންކަން ނިމުމާއެކު އެކުވެރިކާމައެކު އެއްއާއިލާއެއްގެ ގޮތުގައި މަސައްކަތްކުރާ ފައިވްލެޖެންޑްގެ ހީވާގި ފިރިހެން ކުދިން އަވަހަށް މާހައުލު ޕާޓީއަށް ޑިޒައިންކުރެވިފައިވާ ތައްޔާރީތަށް ގެނެސް އަތުރާލިއެވެ. މުޅިޓެރަސް ތައްޔާރު ކޮށްފައިވަނީ މޭރޫން ފިނިފެންމަލާއި ގޯލްޑް ރިބަނުންނެވެ.\nލަޔަކް ވެސް އަވަށް ލާފައިވާ ހުދުގަމީހުގެ މަތިން މެރޫން ޖެކެޓްލަމުންއައިސް ހުއްޓިލީ ފޮޓޯގްރާފަރުން ނަށް ވަގުތު ދިނުމަށެވެ. 9ޖެހުމާއެކު އާއިލާ އާއިއެކުގައި އަދި ބްރައިޑްސް ވަކިން ފޮޓޯ ޝެޝަން ނިންމާލުމަށްފަހު ޕާޓީއަށް އެނބުރިލިއެވެ.\nރާއްޖޭގެ މަޝްހޫރު އެތަށް ވިޔަފާރުވެރުންނާއި މަޝްހޫރު އެތަކެއް ތަރީންނެއް ބައިވެރިވި ޕާޓީގައި ލައިވް މިއުޒިކާއެކު ޕާފޯމް ކޮށްދިނީ ޝަލަބީއާއި ޝައިނާއެވެ. ޕާޓީ އެހާ ފުރިހަމަ އަށް ނިންމާލެވުމާއެކު އިއުލާން ކުރެވިގެންދިޔައީ އެންމެންވެސް ސަޕްރައިޒް ކޮއްލި ހަބަރެކެވެ. ލަޔަކްގެ ދެމަފިރިން މިރެއިން މިރެއަށް ފްރާންސްގެ ޕެރިހަށް މުސްތަފާގެ ޕްރައިވެޓް ޖެޓްގައި ދަތުރު ފަށަނީއެވެ. މިހަބަރުވެގެންދިޔައީ އައިރާ އާއި ލަޔަކްއަށްވެސް ފުރިހަމަ ސަޕްރައިޒްއަކަށެވެ. މުސްތަފާމިހުރިހާއިރު އެކަން ހާމަނުކުރީ ރަޝްފާއާއި ސީމާގެ ވެސް އެދުމުގެ މަތީންކަން އެނގުމުން ލަޔަކް އާއި އައިރާ އަށް ހިނިތުންވެވުނެވެ. މަންމަމެން ލޯބިވާވަރު ވަޒަން ކުރެވުމުންނެވެ.\nބަރާބަރު އެގާރަ ޖެހިއިރު ލަޔަކްމެންގެ ދަތުރު ފެށުން އިރު އެދަތުރުގައި އެހެން އެއްވެސް ބަޔަކު ބައިވެރިނުވިނަމަވެސް ލޫޔާގެ ޕައިލެޓް ކަމުގައި ދާތީ އަލޫކް އެމީހުނަށް އުނދަގޫކުރުމުގައި އަވަދިނެތި އުޅެއެވެ.\nމަންޒިލަށް ފޯރިއިރު ހެނދުނުވެފައި ވީނަމަވެސް ދެމަފިރިން ހިތުގައިވާ ޖަޒުބާތުތަކަށް އެއްވެސް ބަދަލެއް އައިސްފައިނުވާކަން ހާމަވެގެންދިޔައީ ލަޔަކްމެން ހުންނަށް ހަމަޖެހިފައިވާ ގެއަށް އާދެވުމުންނެވެ. އެއީ ޕެރިހުގައިވާ އެފިލް ޓަރާއި މާދުރުޛުން ހިސާބަކުން މުސްތަފާ ގަނެފައިވާ ގެއެކެވެ.\nލޫޔާމެން ވެފައިވާ ވަރުބައްޔާއެކު ނިދިނަމަވެސް ލަޔަކް އާއި އައިރާގެ ލޯބީގެ ހުޅުކޮޅު ގެ އަލިބހިނދެއްހިނދެކަށް ދިޔައީ ގަދަވަމުންނެވެ. ލަޔަކްގެ އަތުތެރޭގައި އޮތް އައިރާއަށް ހިތާފުރާނައިން ފިދާވެވެމުން ދެވުނީ ފުންނޭވާތަކާއި އެކުގައެވެ.\nއަބަދުވެސް ބޭނުންވަނީ ލަޔަކް ކަމުގައި ހިތުލައިގެން ހުރިއައިރާ އަށް މިއަދު ލިބެމުން އެދަނީ ކުރި ދިގުއިންތިޒާރީގެ ފޮނިމީރުކަމެވެ. އެވަގުތު އާޔާ ބުނެލިބަސް ހަނދާންވުމާއެކު އައިރާގެ ހިތުންވުން ފުޅާވެގެން ދިޔައެވެ. “ބޭނުންވަނީ ޔާރާ.. އޭ ބުނެ ކޮއްކޮތިކުރީ ގުރިހަމަ ޖިހާދެއް އިންޝާﷲ ތިޔަކައިވެނީގައި ބަރަކާތް ލައްވާނެ..” ކައިވެނީގެ ކުރިން އާޔާގެ ހެޔޮދުޢާ ކޮއްކޮއަށް ކޮއްދިނެވެ.\nHawwi dhen ekugai vaan edhemay up kuranee kon irakun evaahaka ninma bala\nލަޔާގެ ނަމުގައި ކުރިޔަށް ގެންދިޔަ ވާހަކައެއްނޫނެވެ އެއީ\nލޯބި September 14, 2020\nހިތާމަ ލޯބި December 8, 2017\nއަންނަންދެން ހުންނާނަން ލޯބިން 12\nހިތާމަ މަޖާ ލޯބި December 7, 2020\nހިތްއެކީ ދެވިއްޖޭ (14)\nހިތާ ފުރާނައިން… (5)\nހިތާމަ ލޯބި January 3, 2018


Tree Topgai aadhayaa hilaafu bodu ovary cyst eh nagaifi\nޓްރީޓޮޕްގައި ބޮޑު އޯވަރީ ސިސްޓެއް ނަގައިފި\nޓްރީޓޮޕްގައި އޮޕަރޭޝަން ކޮށްގެން ނެގި ބޮޑު އޯވަރީ ސިސްޓް -- ފޮޓޯ: ޓްރީޓޮޕް\nއޯވަރީގައި އުފެދިފައިވާ އާދަޔާ ހިލާފު ބޮޑު ސިސްޓެއް ޓްރީޓޮޕް ހޮސްޕިޓަލްގައި އޮޕަރޭޝަނެއް ކޮށްގެން ކާމިޔާބު ކަމާއެކު ނަގައިފި އެވެ.\nޓްރީ ޓޮޕް ހޮސްޕިޓަލުގެ އޮބްސްޓެޓްރިކްސް އެންޑް ގައިނެކޮލޮޖީ ޑިޕާޓްމަންޓުން 13 އަހަރުގެ ކުއްޖެއްގެ ގައިން އެ ސިސްޓު ނެގީ ލެޕަރޮސްކޮޕިކް އޮވޭރިއަން ސިސްޓެކްޓޮމީ އޮޕަރޭޝަނެއް ކޮށްގެނެވެ.\nއޮވޭރިއަން ސިސްޓެކްޓޮމީއަކީ އޯވަރީގައި އުފެދޭ ސިސްޓު ނުވަތަ ބައިވަރު ސިސްޓުތަކެއް ނެގުމަށް ކުރާ ސާޖަރީއެކެވެ. ކީހޯލް ޕްރޮސީޖާއެއް މެދުވެރިކޮށް، ތިން ތަނުން 0.5 މިލިމީޓަރަށް ކަފާލައިގެން ބޮޑު ސިސްޓެއް އެ ސާޖަރީގައި ބައިވެރިވި ޓީމުން ވަނީ ނަގައިފަ އެވެ.\n"އާއްމުކޮށް ކުރެވޭ އޮޕަރޭޝަންތަކާ ހިލާފަށް މި އޮޕަރޭޝަނަކީ ބަލި މީހާއަށް ބޮޑު ތަދެއް އިހުސާސް ކުރަން ނުޖެހި، އަވަހަށް ރަނގަޅުވެ އާއްމު ދިރިއުޅުން އެންމެ އަވަހަށް އިޔާދަ ކުރެވޭފަދަ އޮޕަރޭޝަނެއް،" އެ އޮޕަރޭޝަންގައި އެންމެ އިސްކޮށް ހަރަކާތްތެރިވި ޑރ. ވަރްޝާ ވިދާޅުވި އެވެ.\nޓްރީ ޓޮޕް ހޮސްޕިޓަލުން އަންހެނުންގެ ހާއްސަ ބަލިތަކަށް ފަރުވާ ދިނުމަށް ކުރާ ލެޕަރޮސްކޯޕިކް ސާޖަރީތަކުގެ ތެރޭގައި ރަހިމު ނެގުމާއި ރަހިމުގައި އުފެދޭ ސިސްޓް އަދި ފައިބްރޮއިޑް ނެގުން ހިމެނެއެވެ. އޭގެ އިތުރުން، ލެޕަރޮސްކޯޕިކް އެންޑޯމެޓްރިއޯސިސް ސަރޖަރީ، ޓިއުބަލް ބްލޮކް ރަގަނޅުކުރަން ހަދާ ހިސްޓެރެކްޓޮޕިކް ކެނޫލޭޝަން، އަދި ޕޮލިޕް ނަގަން ހަދާ ހިސްޓެރޮސްކޯޕީ ވެސް ހިމެނެ އެވެ.\nޓްރީ ޓޮޕްއިން ބުނީ އެ ހޮސްޕިޓަލުން ކުރާ ސާޖަރީތަކާއި ފޯރުކޮށްދޭ ހުރިހާ ހިދުމަތްތަކުގައިވެސް ބޭނުންކުރަނީ އެންމެ ޒަމާނީ ވަސީލަތްތަކާއި ޓެކްނޮލޮޖީ ކަަމަށެވެ.\nޓްރީ ޓޮޕުން ރާއްޖެއަށް އާ އޮޕަރޭޝަނެއް ކޮށްފި\nޓްރީޓޮޕުން ޕީސީއާރް ޓެސްޓުުގެ އަގު ހެޔޮކޮށްފި\nޓްރީޓޮޕް ހިތާނީ ޕެކޭޖު 2020 ތައާރަފުކޮށްފި


ހޯރަފުށްޓަށް ވަރަށް އަގުހުރި ޚިދުމަތްތަކެއް ދިގު މުއްދަތެއްގައި ކޮށްދެއްވި ހއ.ހޯރަފުށީ ކެނަރީގޭ އަލްމަރުޙޫމް އަޙްމަދު ނޫރީގެ ހަނދާން އާކުރުމުގެ ގޮތުން ހޯރަފުށީ ކައުންސިލުން އިންތިޒާމް ކޮށްގެން ތައުބީންގެ ޖަލްސާއެއް 21 އޭޕްރީލް 2017 ދުވަހުގެރޭ 08:15 ގައ ހއ.އަތޮޅު މަދަރުސާގެ މަލްޓިޕާޕަސް ހޯލުގައި ބާއްވައިފިއެވް. މިޖަލްސާ ކީރިތި ޤްރުއާނުގެ ބަރަކާތުން ފައްޓަވައި ދެއްވީ ހޯރަފުށީ މިސްކިތު އިމާމް އަލްފާޟިލް އިބްރާހީމް ޢާމިރުއެވެ. މިޖަލްސާ ތަޢާރަފްކޮށްދެއްވުމުގެ ގޮތުންނާއި މަރުޙަބާ ދެންނެވުމުގެ ގޮތުންނާއި އަދި މަރުޙޫމް އަޙްމަދު ނޫރީގެ ބައެއް ޚިދުމަތްތަކާއި ބެހޭގޮތުން ވަރަށް ތަފްޞީލްކޮށް ހޯރަފުށީ ކައުންސިލްގެ އިދާރާގެ ޒިންމާދާރުވެރިޔާ، އެސިސްޓެންޓް ޑިރެކްޓަރ އަލްފާޟިލް މުޙައްމަދު ވަޙީދު އުޘްމާން ވާހަކަފުޅު ދެއްކެވިއެވެ. މިއަށްފަހު މަރުޙޫމް އަޙްމަދު ނޫރީގެ ހަޔާތްޕުޅުގެ މައްޗަށާއި ހޯރަފުށްޓަށް ކޮށްދެއްވި އަގުހުރި ޚިދުމަތްތަކުގެ މައްޗަށް އިޖުމާލީ ގޮތެއްގައި ބައްލަވައި ލައްވާ ހއ. އަތޮޅު މަދަރުސާގެ ލީޑިން ޓީޗަރ އަލްފާޟިލް ޢަބްދުﷲ ޚަލީލް ވަރަށް އިބްރަތުން ފުރިގެންވާ ވާހަކަފުޅެއް ދެއްކެވިއެވެ. މިއަށްފަހު އަލްމަރުޙޫމް އަޙްމަދު ނޫރީގެ ހަނދާނުގައި މަޝްހޫރު ޅެންވެރިޔާ އުތީމް އަލްފާޟިލް އާދަމް އަބްދުއްރަޙްމާން މިޖަލްސާއަށް ޚާއްޞަ ކޮށްގެން ތައްޔާރުކޮށްދެއްވި ޅެން ހއ. ހޯރަފުށީ ރަތަން އަލްފާޟިލާ ފާޠިމަތު ރަޝްމާ ޢަލީ އާއި، ހއ. އަތޮޅު މަދަރުސާގެ ގްރޭޑް9ގެ ދަރިވަރު ހއ.ހޯރަފުށީ، ގުލްޒާރުގެ ހިޝްމަތު ހާޝިމް ހުށަހަޅުއްވައި ދެއްވިއެވެ. މިއަށްފަހު ހއ. ހޯރަފުށީ ކެނަރީގޭ އަލްމަރުޙޫމް އަޙްމަދު ނޫރީގެ ޙަޔާތްޕުޅާއި އަދި އަގުހުރި ޚިދުމަތްތަކާއި ބެހޭގޮތުން ހޯރަފުށީ ކައުންސިލްގެ ރައީސް އަލްފާޟިލް ޢަލީ އާރިފް ތައްޔާރުކޮށްދެއްވާފައިވާ ވަރަށް ތަފްޞީލީ ޕްރެޒެންޓޭޝަނެއް މިޖަލްސާގައި ދެއްކެވިއެވެ.\nމިއާއެކު މަރުޙޫމް އަޙްމަދު ނޫރީގެ މުޅި ހަޔާތްޕުޅުގެ މައްޗަށާއި، ޚިދުމަތްތަކުގެ މައްޗަށް އަލި އަޅުވާލައްވައި ވަރަށް ތަފްސީލްކޮށް ހޯރަފުށީ ކައުންސިލްގެ ރައީސް އަލްފާޟިލް ޢަލީ އާރިފް ޢިބުރަތުން ފުރިގެންވާ ވާހަކަފުޅެއް ދެއްކެވިއެވެ. ކައުންސިލްގެ ރައީސްގެ ވާހަކަފުޅަށްފަހު މަރުޙޫމް އަޙްމަދު ނޫރީގެ އާއިލާގެ ފަރާތުން އޭނާގެ ލޮބުވެތި ކޮއްކޯފުޅު ހއ. ހޯރަފުށި، ކެނެރީގެ އަލްފާޟިލް އަރުސަލް ނުރީ މަރުޙޫމް އަޙްމަދު ނޫރީގެ ހަނދާން އައުކުރުމުގެ ގޮތުން ޝުޢޫރު ފާޅުކުރެއްވިއެވެ. އަރުސަލް ނޫރީގެ ވާހަކަފުޅުގައި އޭނާގެ ދޮންބޭބެ މަރުޙޫމް އަޙްމަދު ނޫރީގެ ހަނދާން އައުކުރުމުގެގޮތުން މިހާފުރިހަމަ ގޮތެއްގައި ތައުބީނުގެ ޖަލްސާއެއް ހޯރަފުށީ ކައުންސިލުން އިންތިޒާމްކޮށްދެއްވިތީ ހޯރަފުށީ ކައުންސިލްގެ ރައީސަށާއި، މެމްބަރުންނަށް އަދި ކައުންސިލް އިދާރާގެ އެންމެހާ އިދާރީ މުވައްޒަފުންނަށް ނުހަނު އިޚްލާޞްތެރި ކަމާއިއެކު ޝުކުރު އަދާކުރައްވާ ކަމަށް ވިދާޅުވިއެވެ. މިއަށްފަހު މިޖަލްސާ ނިމިގެން ދިޔައީ ހޯރަފުށީ މިސްކިތު އިމާމު އަލްފާޟިލް އިބްރާހީމް ޢާމިރު ޤުރުއާން ކިޔަވައި ވިދާޅުވުމުންނެވެ. މިޖަލްސާއަށް ރަށުގެ ހުރިހާ މުއައްސަސާތަކުގެ ވެރިންނާއި މުވައްޒަފުން އަދި ގިނަ ޢަދަދެއްގެ ރައްޔިތުން ކަޅުކުލައިގެ ހެދުން ތުރުކުރައްވައިގެން ހާޟިރުވިކަން ފާހަގަކުރަމެވެ.


MMPRC ge hiyaanaiy balan Nasheed ge garaareh\nއެމްއެމްޕީއާރްސީގެ ހިޔާނާތް ބަލަން ނަޝީދުގެ ގަރާރެއް\nރައީސް މުހައްމަދު ނަޝީދު މަޖިލީހުގައި އެމްއެމްޕީއާރްސީގެ މައްސަލަ ބަލައި 241 ކޮމިޓީގެ މުގައްރިރު މުހައްމަދު އަސްލަމް (ކ)އާއި ވާހަކަ ދައްކަވާލައްވަނީ -- ފޮޓޯ: އަވަސް\nއެމްއެމްޕީއާރްސީގެ ބޮޑު ހިޔާނާތް ތަހުގީގު ކުރަން އެމްޑީޕީގެ ޕާލިމެންޓްރީ ގުރޫޕަށް ބާރު ދިނުމަށް ގޮވާލައި އެމްޑީޕީގެ ރައީސް އަދި ރައްޔިތުންގެ މަޖިލީހުގެ ރައީސް މުހައްމަދު ނަޝީދު އެ ޕާޓީގެ ގައުމީ މަޖިލީހަށް ގަރާރެއް ހުށަހަޅުއްވައިފި އެވެ.\nއެމްޑީޕީގެ ޕާލަމެންޓްރީ ގުރޫޕްގެ ބައެއް މެންބަރުން ވަނީ އެކަން އަވަސް އަށް ޔަގީން ކޮށްދެއްވާފަ އެވެ.\nނަމަވެސް މަޖިލީހުގެ 241 ކޮމިޓީގައި އެމްއެމްޕީއާރްސީގެ މައްސަލަ އެދެވޭ ގޮތަކަށް ކުރިއަށް ނުދާ ކަމަށް ބުނެ މަޖިލީހުގައި ތިއްބަވާ އެމްޑީޕީގެ ބައެއް މެންބަރުން ވަރަށް ބޮޑަށް ކަންބޮޑުވުން ފާޅު ކުރައްވާފައިވެ އެވެ. މެންބަރުންގެ ކަންބޮޑުވުންތަކަށް އެ ދުވަހު މަޖިލީހުގެ ރިޔާސަތުގައި އިންނަވާފައި ޖަވާބު ދެއްވަމުން ރައީސް ނަޝީދު ވިދާޅުވީ އެމަނިކުފާނު ރިޔާސަތުގައި އިންނެވިހާ ދުވަހަކު އެމްއެމްޕީއާރްސީގެ ހިޔާނާތް މަޖިލީހުގައި ނުފޮރުވޭނެ ކަމަށެވެ. އެމްއެމްޕީއާރްސީގެ ހިޔާނާތާ ގުޅިފައިވަނީ ބާރާއި ނުފޫޒު ހުރި ރައްޔިތުންގެ މަޖިލީހުގެ މެމްބަރަކަށް ވިޔަސް އަދި ވަޒީރުންނާއި އަމީރެއް ކަމަށް ވިޔަސް ރައްޔިތުންނަށް ހާމަކުރައްވާނެ ކަމުގެ ޔަގީންކަން ވެސް ރައީސް ނަޝީދު ވަނީ ދެއްވާފަ އެވެ.\nއެސެޓް ރިކަވަރީ ކޮމިޝަނަށް ކުރީގެ ނައިބް ރައީސް އަހްމަދު އަދީބް ހާޒިރުކުރުމުން ދީފައިވާ ބަޔާނުގައި ވަރަށް ގިނަ މައުލޫމާތާއި ހެކި ލިބިފައިވާ ކަމަށް ވެސް ކޮމިޝަނުން ބުނެފައިވެ އެވެ. އަދީބް ވަނީ އެމްއެމްޕީއާރްސީގެ ހިޔާނާތް ހިންގި ގޮތުގެ މައުލޫމާތުތައް ތަފްސީލްކޮށް ތަހުގީގުގައި ވިދާޅުވެ ދެއްވާ، އެއްބާރުލުން ދެއްވާނެ ކަމަށްވެސް ވިދާޅުވެފަ އެވެ.\nއެމްޑީޕީ ރައީސް މުހައްމަދު ނަޝީދު ޕޮލިޓިކްސް\nއެމްޑީޕީ ޕީޖީގައި ދެ ފެކްޝަނެއް ނެތް\n"ހަލާކު ކޮށްލުމުން ދެރަވާނީ ދެ ރައީސުންނަށް"\n"ކޮށާ ކާޅަށް ކާން ދިނަސް ހައްގު ބަސް ބުނާނަން"\nއިޒްރޭލުގެ ހަމަލާތައް ހުއްޓާލަން ނަޝީދު ގޮވާލައްވައިފި


Curfew kurukoh, Buraasfathi dhuvahu Namaadhuge jamaa'aiy fashanee\nކާފިއު ކުރުކޮށް، ބުރާސްފަތި ދުވަހު ނަމާދުގެ ޖަމާއަތް ފަށަނީ\nނަމާދުގެ ޖަމާއަތެއް: ބުރާސްފަތި ދުވަހު ނަމާދުގެ ޖަމާއަތް ފެށުމަށް ވަނީ ނިންމާފައި -- އަވަސް ފޮޓޯ\nކޮވިޑް-19 އިން ރައްކާތެރިވުމަށް މާލެ ސަރަހައްދުގައި ހިންގަމުންދާ ކާފިއު ކުރުކޮށް ބުރާސްފަތި ދުވަހު ނަމާދުގެ ޖަމާއަތް ފެށުމަށް ސަރުކާރުން ނިންމައިފި އެވެ.\nސަރުކާރުގެ މި ނިންމުން ހާމަކޮށްފައިވަނީ ރަައީސުލްޖުމްހޫރިއްޔާގެ އޮފީހުގައި މިއަދު ހަވީރު އޮތް ނޫސްވެރިންގެ ބައްދަލްވުމުގައި ރައީސުލްޖުމްހޫރިއްޔާ އިބްރާހިމް މުހައްމަދު ސޯލިހެވެ. އެމަނިކުފާނު ވިދާޅުވީ ކޮވިޑް-19 އަށް ޕޮޒިޓިވްވާ މީހުންގެ އަދަދު މަދުވެ ބަލިމަޑުކަމުގެ ހާލަތު ރަނގަޅުވަމުން އަންނާނީ ޖުލައި ފުރަތަމަ ދުވަހުން ފެށިގެން ލުއިތަކެއް ދިނުމަށް ނިންމާފައިވާ ކަމަށެވެ.\nއެ ގޮތުން މިހާރު ހަވީރު ހަތަރަކުން ފަތިހު ހަތަރަކަށް ހިންގަމުންދާ ކާފިއު ވަގުތު ރޭގަނޑު އަށަކުން ފަތިހު ހަތަރަކަށް ކުރިއަށް ގެންދަން ނިންމާފައިވާ ކަމަށެވެ. އަދި މާލެ ސަރަހައްދުގައި ޖަމާއަތުގައި ނަމާދު ކުރަން މިސްކިތްތައް ހުޅުވާލަން ވަނީ ނިންމާފައެވެ. ނަމަވެސް އަދި ޖަމާއަތް ކުރިއަށް ގެންދާނީ ގައިދުރުކޮށެވެ.\nމީގެ އިތުރުން ކާފިއު ނޫން ވަގުތު ހުރިހާ ވިޔަފާރިތަކެއް ހުޅުވައިގެން ހިދުމަތް ދިނުމުގެ ހުއްދަވެސް ދިނުމަށް ވަނީ ނިންމާފައެވެ.\nމާލޭ ސަރަހައްދުގެ ކާފިއު ރައީސް އިބްރާހިމް މުހައްމަދު ސޯލިހު އެޗްޕީއޭ + މިނިސްޓްރީ އޮފް ހެލްތު ކޮރޯނާ ވައިރަސް ކޮވިޑް-19


Story: Furaanadhandhen - EP27 - One Online\nފުރާނަދަންދެން - 27\nސަލްމާ ކުރިމަތީގައިވެސް ބުރުހާނުއްދީން އިނާޝާ އަށާއި ދަރިފުޅަށް އަނިޔާކުރަން ފެށިއެވެ. މައެއް ފަދައިން ސަލްމާ ދިން ނަޞޭޙަތްތަކުގައި ބުރުހާނުއްދީން ކޮޅުން ފައިން ޖެހިއެވެ. ސަލްމާގެ ހިތްހެޔޮ ބަސްތަކުން އިނާޝައަށް ހިތްވަރު ލިބެމުންދިޔަސް އޭނާގެ ހާލަތު ދިޔައީ ދުވަހެއް ދުވަހަކަށް ދަށްވަމުންނެވެ. ބުރުހާނުއްދީން އޭނާއަށް ކޮންމެފަދަ ގޮތަކަށްވެސް މަރާލާފާނެކަން މީހާރު އޭނާއަށް ކަށަވަރު ވެއްޖެއެވެ. ކިތަންމެ ރެއަކު ދޫ ބުރިކޮށްލަން މަސައްކަތް ކޮށްފިއެވެ. ހަށިގަނޑުގެ އެތަން މިތަނުގައި އަލިފާން ޖައްސާ ފިހެލައިފިއެވެ. ގެއަށް ބޭނުންވާ އެއްވެސް އެއްޗެއް ނުގަނެ ކިތަންމެ ރެއަކު ކުޑަ ދަރިފުޅު ހުސްބަނޑާ ނިންދަވަން ޖެހުނެވެ. މިހުރިހާ ކަމަކާއި ހުރެ އިނާޝާ ހިތް ޒަޙަމްވަމުން ދިޔައެވެ. ދިރިހުރުމަށްޓަކައި އެތެރެއަށް ދަމާލުމަށްފަހު ނޭވާ ބޭރަށް ދޫކޮށްލާނެހާ ހިތްވަރުވެސް އޭނާގެ ނިކަމެތި ހަށިގަނޑުގައި ނެތް ކަހަލައެވެ.\n"ކަލޭ ހީކުރީ އަހަރެންނަށް ކަލޭ ވަރިކުރަން ނުކެރޭނެ ކަމަށްތަ...؟ ވަރިކޮށްފަ ތިހެރީ... އެކަމަކު މި ނަރަކައިން ކަލެއަށް ސަލާމަތްވާން ލާހިކެއްނޫން.... ކަލޭގެ ސަބަބުން އަހަރެންގެ ބައްޕަ މަރުވެގެން ދިޔައީ... ކަލޭ ޖެހޭނީ އެކަމުގެ އަގު އަދާކުރަން.... ޝުރިއްޔާ މާލެއިން އަންނަންދެން އަހަރެންގެ ބޭނުންކުރާނީ ކަލޭގެ ހަށިގަނޑު..." ތަކުރާރުކޮށް އިނާޝާ ވަރިއަށް އެދުމުން ބުރުހާނުއްދީން ވާހަކަދެއްކިއެވެ. އިނާޝާ ވަރިކުރި ހިނދު އޭނާގެ ކުރަކި ވެފައިވާ ތުންފަތަށް ފަނޑު ހިނިތުންވުމެއް ވެރިވިއެވެ. ހިތަށާއި ހަށިގަނޑަށް ލިބިގެންދިޔަ އުފަލާއި ހިތްހަމަޖެހުން ދުލަކުން ގަލަމަކުން ބަޔާންވެސް ނުކުރެވޭނެއެވެ. އޭނާއަކީ ބުރުހާނުއްދީންގެ އަންބެއް ނޫންކަން އެނގުމުން ހެއްދެވި ފަރާތަށް ޙަމްދު ކުރެވުނެވެ. އޭނާއަށް އެ ނަރަކައިން ސަލާމަތްވާނެ މަގެއް ފެނުނު ފަދައެވެ.\n"ކޮއްކޮ ތިހާ ރަހުމުކުޑަ އިންސާނަކަށްވީ ކިހިނެއް...؟ ކީއްވެގެންތަ އަމިއްލަ އަތުން އަމިއްލަ ދިރިއުޅުން ހަލާކުކުރަން ތިއުޅެނީ..." ބުރުހާނުއްދީން ހަމަ މަގަށް އެޅުވުމަށްޓަކައި އެއްދުވަހު ބުރުހާނުއްދީން ކޮޓަރިއަށް ވެއްދުމަށްފަހު ސަލްމާ ވާހަކަދެއްކިއެވެ.\n"ދައްތަވެސް އެ އަންހެނާގެ ކޮޅަށް ވާހަކަދައްކަންޏާ އަހަރެންނަށް ރަނގަޅީ އަހަރެންނާ ވާހަކަނުދެއްކިއްޔާ. އަހަރެން އެއްވެސް މީހެއްގެ އެހީއެއް ބޭނުމެއްނޫން. އަހަރެން ބޭނުމީ ޝުރިއްޔާއާއި އެކީގައި އުޅެން" ބުރުހާނުއްދީން ވާހަކަދެއްކިއެވެ.\n"ކިތަންމެ ދުވަހަކު މީހަކާއި ނުއިނދެ ހުއްޓަސް ދެން ކޮއްކޮއަކަށް އިނާޝާ ކަހަލަ އަންބަކު ނުލިބޭނެ... އެހެންނޫނަސް މިވާހަކަ ދައްކަން އަހަރެންނަކީ ކާކު...؟" ސަލްމާ އެތަނުން ދިޔައީ މާޔޫސްވެގެންނެވެ.\nއޭގެ ހަފްތާއެއް ފަހުން އިތުރަށް ކިޔެވުމަށްޓަކައި ސަލްމާ ބޭރަށް ފުރުމުން އިނާޝާ ކަންބޮޑުވިއެވެ. ސަލްމާ ހުރި ދުވަސްކޮޅުގައި އޭނާއަށް ބުރުހާނުއްދީންގެ އަނިޔާތަކުން ހިނދުކޮޅަކަށް މިންޖު ވެވުނެވެ. އަނެއްކާވެސް އެދުވަސްތައް ތަކުރާރުވާނެކަން އޭނާއަށް އިނގެއެވެ. ބުރުހާނުއްދީނަށް އަންގާވެސް ނުލާ އޭނާ ދިޔައީ އެރަށުން މާލެއަށް ފުރާ ބޯޓެއް އޮތްތޯ ބަލަމުންނެވެ. ގޭދޮށު މީހަކު ދިން ކާއެތިކޮޅަކުން ދެމައިން ބަނޑު ފުރާލައިގެން އެނދަށް ނިދަން އެރި އިރު ބުރުހާނުއްދީން ގެޔަކު ނެތެވެ. އޭނާ އައުމުގެ ކުރިން އިނާޝާ ބޭނުންވަނީ އަރާމު ނިންޖަކުން ނިދާލާށެވެ.\nކުއްކިއަކަށް ދޮރު ހުޅުވާލާފައި ވަތް ބުރުހާނުއްދީން ފެނި އެނދުގައި ނުނިދިފައި އޮތް އިނާޝާއަށް ފުންމައިގެން ތެދުވިއެވެ. ބުރުހާނުއްދީން ހުރީ ހަމަ ހޭގައި ނޫންކަން އިނާޝާއަށް އިނގުނީ އޭނާގެ ހަރަކާތްތައް ހުރި ގޮތުންނެވެ. ބުރުހާނުއްދީން ވެއްޓިގަތީ އިނާޝާގެ ގައި މައްޗަށެވެ. ދަރިފުޅަށް ގެއްލުމެއް ވެދާނެތީ ބުރުހާނުއްދީންގެ އަތްދަށުން ރެކިގަނެގެން ގޮސް އޭނާ ދަރިފުޅު އެނދުން ނަގާފައި ކުޑަ އެނދުގައި ބޭއްވިއެވެ. އޭނާއަށް ރަނގަޅަށް ހަމަޖެހި ނުލެވެނީސް ބުރުހާނުއްދީން އޭނާގެ ހަށިގަނޑުގައި ހިފައިގަތެވެ. ވަލު ޖަނަވާރެއް ފަދައިން އިނާޝާގެ ހަށިގަނޑު ޝިކާރަކޮށްލިއެވެ. އެއްވެސް ރަހުމެއްނެތި އެތައް އަނިޔާއެއް ދެމުންނެވެ. އެނދުގައި އިނާޝާ ސަލާމަތްވާން ތެޅެމުންދާތީ މައިތިރިކުރަން އޭނާ ޖެހީ އެނދުގެ ހެޑްބޯޑު މަތީގައި ބަހައްޓާފައި ހުރި ވާސްއިންނެވެ. އިނާޝާގެ އަނގައިން ވޭނީ އާހެއްގެ އަޑު ބޭރުވިއެވެ. ހަށިގަނޑުގައި ހޭ ހުއްޓަސް އޭނާގެ ހުރިހާ ހަރަކާތެއް ހުއްޓުމަކަށް އައި ކަހަލައެވެ. އެއްފަހަރާ އޭނާ މައިތިރިވިއެވެ. ބުރުހާނުއްދީން ބޭނުންގޮތެއް ހަދަން އަމިއްލަ ހަށިގަނޑު ދޫކޮށްލިއެވެ. އޭނާ ވަރުބަލިވީއެވެ. ބުރުހާނުއްދީން ތެދުވެގެން ދަމުން ޑްރެސިންޓޭބަލް މަތީގައި ހުރި ހުރިހާ އެއްޗެއް އަތުންޖަހާ އުކާލިއެވެ. އެ އަޑަށް އެނދުގައި އޮތް ކުޑަ ދަރިފުޅު ރޯން ފެށިއެވެ. އެނދުން ފައިބައިގެން އައި އިނާޝާ ދުވަހަކުވެސް ނުކުރާހާ ހިތްވަރުކޮށް އަލަމާރި ކައިރިއަށް ގޮސް އޭނާގެ ހަށިގަނޑު ނިވާކުރިއެވެ. އޭނާ އެނދުގައި އޮތް ދަރިފުޅު ކައިރިއަށް ދާން އުޅުނު ގޮތް ފެނި ކޮޓަރި ތެރޭގައި ހުރި ބުރުހާނުއްދީން ނުލަފާ ޒާތަކަށް ހޭންފެށިއެވެ. ވަކި ހިސާބަކުން އިނާޝާ އަރި އަޅާލިއެވެ. އޭނާ ވެއްޓެން ދިޔައިރު ސަލާމަތަށް އެދި ބުރުހާނުއްދީނަށް އަތް ދިއްކޮށްލެވުނެވެ. ނަމަވެސް އެރަހުމެއްނެތް އިންސާނާ ކޮޓަރިން ނިކުމެގެން ދިޔައީ އިނާޝާގެ އަތް މައްޗަށް ފައިން އަރާ ބާރުކޮށްލާފައެވެ.\nއެތައް ހިތްވަރެއްކޮށް އެނދުގައި އޮތް ދަރިފުޅާއި ހަމައަށް އޭނާއަށް ދެވުނެވެ. އެދަރިފުޅު ރަޖައަކަށް ލައިގެން އޮޅާލައިގެން އޭނާ އެދަންވަރުގައި އެގެއިން ނިކުތީ އޭނާއަށް އެ އަނިޔާތަކަށް އިތުރަށް ކެތްނުކުރެވޭނެތީއެވެ. އެ ދަރިފުޅުގެ މުސްތަގުބަލަށްޓަކައެވެ. އޯގާތެރި ފިރިއެއްގެ ލޯބި އޭނާއަށް މިންވަރު ކުރައްވާފައި ނުވި ނަމަވެސް ނަސީބު އޭނާގެ އަތުގައި ހިފީ އެވަގުތު އެރަށުން ބަލި މީހަކު ގޮވައިގެން މާލެއަށް ފުރަން އުޅުނު ލޯންޗަކުން ޖާގަ ލިބިގެންނެވެ. އެވަގުތު އެ ލޯންޗު ދުއްވަން އިނީ އޭނާގެ ދުރުތާ ތިމާގެ ކުއްޖަކަށް ވިތީ އޭގައި ތިބި ބަލިމީހާގެ އާއިލާގެ ރުހުމާއިއެކު އެ ފުރުސަތު އޭނާއަށް ދިނެވެ. ތިން ގަޑިއިރުގެ ދަތުރަކަށްފަހު މާލޭ ފަޅަށް ލޯންޗު ގާތްކުރުމާއެކު އިނާޝާ ފޭބިއެވެ. ދަރިފުޅު ކޮނޑު މައްޗަށް ލައިގެން އޭނާ ހިނގަމުން ދިޔައީ ދެވޭ ވަކި ތަނެއް ނޭނގިއެވެ. އޭނާގެ ނަސީބު ހުރި ދިމާލަކަށެވެ. ނަމަވެސް ބުރުހާނުއްދީން ވާސްއިން ޖެހުމުން ދުޅަވެފައި ހުރި ތަނުގައި ކުއްލިއަކަށް ވަރަށް ގަދައަށް ރިއްސައިގަތެވެ. މޭނުބައިކޮށް ހޮޑުވެސް ލެވުނެވެ. އޭނާގެ ލޯ މައްޗަށް އަނދިރިވެ ވެއްޓެން ދިޔަ ވަގުތު އުރާލައިގެން ހުރި ދަރިފުޅު ހަށިގަނޑުގައި ބާރަށް ބައްދައިގަތެވެ. މާލޭ މަގުމައްޗަށް އޭނާ ވެއްޓުނީ ބިމުން ކަނޑާ ވައްޓާލި ރުކެއްހެންނެވެ. ދަރިފުޅުގެ ހަށިގަނޑުން އޭނާގެ ދެއަތް ނެއްޓިގެން ދިޔަ ވަގުތު އެކުއްޖާ އައިސް ޖެހުނީ އޭނާގެ މޭމަތީގައެވެ. އެކުއްޖާ ރޯން ނުފެށީ މަންމަގެ ހަށިގަނޑުން އެކުއްޖާއަށް އިހުސާސް ކުރެވިގެން ދިޔަ ހިމާޔަތަކުންނެވެ.\nއިނާޝާއަށް ހޭލެވުނު އޭނާ އޮތީ ހޮސްޕިޓަލުގައެވެ. އޭނާއާއި ދާދި ކައިރީގައި ތިބީ ރާއްޖެއިން ބޭރު ދެފިރިހެނުންނެވެ. ޒުވާންކޮށް ހުރި ފިރިހެންމީހާގެ ތުންފަތްމަތިން އޭނާއަށް ފެނުނީ ހިތްހެޔޮކަމެވެ. އޭނާއަށް ކިޔަނީ މޯހަންދާސްކަން އިނގުނީ އެ ޒުވާނާ އިނގިރޭސި ބަހުން ބުނުމުންނެވެ. އަދި ކައިރީގައި އިނީ މޯހަންދާސްގެ ބައްޕަ ކަމުގައި ބުނެލިއެވެ. ނަމަވެސް އިނާޝާއަށް ހޯދައިލެވުނީ އޭނާގެ ދަރިފުޅެވެ. އެކަން މޯހަންދާސްއަށް އެނގިގެން އެކުއްޖާ ހެޔޮ ހާލުގައި އޭނާގެ ގޭގައި ހުރި ކަމަށް ބުނެލިއެވެ.\nއިނާޝާއަށް ވާހަކަދައްކަން މަސައްކަތްކޮށް ނުދެއްކުމުން އިތުރު ޓެސްޓްތައް ޑޮކްޓަރުން ހެދިއެވެ. އަދި އޭނާގެ ސިކުނޑިއަށް ޝޮކެއް ލިބުމުގެ ސަބަބުން ވާހަކަނުދެއްކި ހިނގައިދާނޭވެސް ބުނެލިއެވެ. މޯހަންދާސް ބޭނުންވީ ވަގުތުން އިނާޝާ ގޮވައިގެން ބޭހަށް ފުރުމަށެވެ. އެކަމުގައި އޭނާއަށް އޭނާގެ ބައްޕަގެ ފަރާތުން އެއްބާރުލުން ލިބުނެވެ. އިނާޝާއާއި ދަރިފުޅު ގޮވައިގެން މޯހަންދާސް އޭނާގެ އުފަން ޤައުމަށް ފުރިއެވެ.\nމާޒީގެ ދުވަސްތައް އިނާޝާގެ ސިކުނޑި ތެރޭގައި ވަކިހިއްޕާލީ ވަކި ވަރެއް ބަލާފައެއް ނޫނެވެ. އޭނާ އެދުވަސްތަކުން ނިކުތީ ގަދަކަމުންނެވެ. އޭރު އޭނާއަށް ރޮވެމުންދިޔަ ކަމެއްވެސް އޭނާއަށް ނޭނގެއެވެ. އޭނާ ހިތްދަތިވީ ވަރުން ރުއިން ކޮންޓްރޯލެއް ނުކުރެވުނެވެ. އޭނާ ތެދުވެ އެނދުގައި އިށީނެވެ.\n"ކީއްވެތަ މިހާރު ބުރުހާނުއްދީން އަހަރެން ހޯދަން ތިއުޅެނީ...؟ އަހަރެން ކިހިނެއް އެދުވަސްތައް ހަނދާން ނައްތާލާނީ... އަހަރެން ދުވަހަކުވެސް ތި އިންސާނާއަށް މަޢާފެއް ނުކުރާނަން... އަހަރެން އުފަލުގަ އުޅުނަދީ... ހެޔޮނުވާނެ...." އިނާޝާ ދެކަކުލުގައި ބޯއަޅާލިއެވެ.\nދަމުނަމާދަށް ހޭލި ޙައްވަގެ ލޮލުގައި އެންމެ ފުރަތަމަވެސް އަޅައިގަތީ ރޯނު އެނދުގެ ފާރުގައި ލެގިލައިގެން ދެކަކުލުގައި ބޯ އަޅާލައިެން އިން އަޒްކާއެވެ. އޭނާ ހިތުގައި ރިއްސާލިއެވެ. އެއީ އޭނާއަށް އަލަށް ފެނުނު މަންޒަރެއް ނޫނެވެ. ރޭގަނޑުގެ ނިންޖަކީ ފަހަކަށް އައިސް އަޒްކާއަށް ބީރައްޓެހި އެއްޗެކެވެ. އޭނާ އަޒްކާއަށް ގޮވާނުލާ ކުޑަ މަކުޑިއެއް އަޅުވާފައިވާ ފިލާ ދޮރުފަތް ހުޅުވާލުމަށްފަހު ނިކުތީ ސިޓިންގްރޫމެއް ގޮތަށް ބޭނުންކުރާ ކުޑަ ގޮޅިއެއް ކަހަލަ ތަނަކަށެވެ. އެތަނުގައި ފަތްޖެހި އެނދެއްގައި ނިދާފައި އޮތް ޙަމީދަށް ދަމު ނަމާދަށް ގޮވުމަށްފަހު ޙައްވަ ވަނީ ގިފިއްޔަށެވެ.\nވުޟޫކޮށްގެން އައިސް ކޮޓަރިއަށް ވަތްއިރުވެސް އަޒްކާ އިނީ އެގޮތުގައެވެ. އަޅާނުލަން އުޅުނަސް ޙައްވައަށް ކެތެއް ނުވިއެވެ. އޭނާ މަޑުމަޑުން ހިނގާލާފައި ގޮސް އަޒްކާގެ މަގަތުން އިށީނުމަށްފަހު އަޒްކާގެ ބޮލުގައި ފިރުމާލިއެވެ. ބޯ ހިއްލާލާފައި އަޒްކާ ޙައްވައަށް ބަލައިލިއެވެ. އަޒްކާގެ ދެލޮލުގައި ގިނަވެފައިވާ ކަރުނަތައް ފުޅި ބައްތީގެ އަލީގައިވެސް ޙައްވައަށް ފާހަގަވިއެވެ.\n"ދަރިފުޅު ތިއުޅެނީ ޙައްވައްތަ އަވަހަށް މަރާނުލެވިގެންތަ...؟" ކުރެހިފައިވާ އަޑަކުން ޙައްވަ ބުނެލިއެވެ.\n"ނޫން... ޙައްވައްތައާއި ޙަމީދުބެއަށް ދެރަވާގޮތަށް އެއްވެސް ކަމެއް އަޅުގަނޑެއް ނުކުރާނަން. މިދުނިޔޭގައި ތި ދެމައިން ނޫން އަޅުގަނޑުގެ ހުރީ ކާކު...؟" އަޒްކާ ބުނެލިއެވެ. އޭނާގެ އަޑުގައިވަނީ އިންތިހާދަރަޖައިގެ ވޭނާއި ކެކުޅުމެވެ.\n"ދެން ކީއްވެ އަބަދު ތި ވިސްނުންތަކާއި ފިކުރުތަކުގެ އަޅަކަށްވެގެން ތިއުޅެނީ..؟ އަބަދު ތިގޮތަށް އުޅެންތަ ބޭނުންވަނީ...؟" ދެލޯ ކައިރި ފޮހެލަމުން ޙައްވަ ބުނެލިއެވެ.\n"ތެދެއް ބުނަންތަ ޙައްވައްތާ... އަޅުގަނޑު މިހާރު އިންތިޒާރު މިކުރަނީ އަޅުގަނޑު މަރުވާނެ ދުވަހަކަށް. އެއްވެސް މީހަކަށް ބުރައަކަށް ވެގެން އަޅުގަނޑު އުޅޭހިތެއް ނުވޭ. އަޅުގަނޑު ދުނިޔޭގައި ހުންނަންވީ އެއްވެސް ބޭނުމެއް މިހާރަކު ނެތެއްނު. ކުރިން ހިތަށް އެރީ ދަރިފުޅަށްޓަކައި ކޮންމެހެންވެސް ދުނިޔޭގައި އުޅޭނަމޭ. އަމިއްލަ ފައި މައްޗަށް ތެދުވެ ދިރިއުޅުން އާބާދުކުރާނަމޭ...އެކަމަކު...."\n"މާތް ރަސްކަލާނގެ ރަސްކަންފުޅަށްޓަކައި.. ތިކަހަލަ މޮޔަ ވާހަކަ ނުދައްކާ... މާތް ﷲ މިދުނިޔެއަށް ފޮނުވާފައިވާ ކޮންމެ މަޚްލޫގެއްވެސް ގެންދަވާނީ އެ އެއްޗެއްގެ އަޖަލު ޖެހުނީމަ" ޙައްވަ ވާހަކަދެއްކިއެވެ. އޭނާގެ ދެލޯ ފުރިފައިވަނީ ތާޒާ ކަރުނަތަކުންނެވެ.\n"ތިހެން ނީނދެ ތެދުވެބަލަ. ވުޟޫކޮށްގެން އައިސް ނަމާދުކޮށްލާ. ހިތަށް ހަމަޖެހުން ލިބި ނިދާލެވިދާނެ..." އަޒްކާގެ އަތުގައި ހިފާ ނަގަމުން ޙައްވަ ބުނެލިއެވެ.\nފަތިސް ނަމާދުކޮށްގެން ޙަމީދު މިސްކިތުން ފޭބިއިރު ހައެއް ޖަހަން ގާތްވެއްޖެއެވެ. ނަމަވެސް ދުނިޔެ އޮތީ އަނދިރިކޮށެވެ. ހިމަފޮދު ވާރޭ ވެހެމެން ދިޔައިރު ވައިވެސް ފުދޭވަރަކަށް ބާރެވެ. ހުޅަނގު މޫސުމުގެ ވިއްސާރަ ކުރަން ފެށީއެވެ. ބޯކޮށް ވާރޭވެހި ގުގުރާނެކަމަށާއި ކަނޑުތައް ގަދަވާނެކަމަށް ލަފާކޮށް މެޓް އޮފީހުން އޮތީ ވައިޓް އެލަރޓްވެސް ނެރެފައެވެ. އަތުގައި ޓޯޗް ބައްތީގެ އެހީގައި ހަމީދު މަގުމައްޗަށް ނިކުތީ ވާރޭ ބޯކޮށްލުމުގެ ކުރިން އަވަހަށް ގެއަށް ދިޔުމަށެވެ.\nގެއަށް ވަދެގެން ގޮސް ޙަމީދު މިސްރާބު ޖެހީ ބަދިގެއާއި ދިމާލަށެވެ. އޭރު ޙައްވަ އުނދުން މައްޗަށް ސައިކުރާ އުދައިގެން އުޅެއެވެ.\n"ތިއައީތަ...؟ އިށިނދޭ.. މަންމަ މި ހަދާލަނީ ސައި..." ޙައްވަ ބުނެލިއެވެ. އަތުގައި އޮތް ހެދިކާ ކޮތަޅު މޭޒު މަތީގައި ބާއްވަމުން ޙަމީދު ދެފަރާތް ބަލައިލިއެވެ. އެހެނީ ކޮންމެ ފަތިސް ނަމާދަކަށްފަހު އޭނާ ތާޒާ ހެދިކާ ގެއަށް ގެންނަނީ ހަމައެކަނި އަޒްކާއަށްޓަކައެވެ. އެއްދުވަހު ހެދިކާ މީރުވެގެން ޙައްވަ ކައިރީގައި އަޒްކާ ދެއްކި ވާހަކަ އޭނާއަށް އަޑު އިވުނީމައެވެ.\n"ކޮބާތަ މިއަދު އެމަންޖެ...؟ ޙަމީދު ބުނެލިއެވެ.\n"ނިދައިފި. ރޭ އެއްކޮށް ލޮލުފިޔަ ޖަހާވެސްނުލާ... މަންމަ ބުނިން ސައިބޯންވީމަ ގޮވާލާނަމޭ..." ދަގަނޑު ހިމަ ހޮޅިކޮޅަކުން ދަރު އުނދުނަށް ފުމެމުން ދިޔަ ޙައްވަ ބުނެލިއެވެ.\n"މަންމާ...!! އިބްރާހީމްބެ ގެއަށް ގޮސްލާފައި ވަރަށް އަވަހަށް މިއަންނަނީ އިނގޭ..." ބަދިގޭ ކަނެއްގައި ލައްކޮށްލާފައި ހުރި ކުޑައެއް ނަގަމުން ޙަމީދު ބުނެލިއެވެ.\n"ކޮންތާކަށް. ވަރަށް މޫސުން ގޯސްވެއްޖެ... ފަހުން ދާން މަޑުކުރޭ..." ބަދިގެއިން ދޮރުމަތީގައި ހުރެ އުޑުމައްޗަށް ނަޒަރު ހިންގާލަމުން ޙައްވަ ބުނެލިއެވެ.\n"އޭރުން ލަސްވާނެ މަންމާ. ނޭނގެ މީހާރު އިބްރާހީމްބެ ފުރަން ނުދާ ކަމެއްވެސް. މަންމަ ބުނެގެން ބޮޑު ތަންޑެއް ހެދީވެސް އެމަންޖެ ނިދާ ކޮޓަރީގައި އަޅުވަން" ޙަމީދު ބުނެލިއެވެ. ޙައްވަ ހަނދާންވިއެވެ. ތެދެކެވެ. އެއީ ވަރަށް މުހިންމު ކަމެއްކަން ޙައްވައަށް އިނގުނެވެ.\n"އަވަހަށް އަންނާތި އިނގޭ..." ޙައްވަ ބުނެލިއެވެ.\n"އެ މަންޖެގެ ކޮންމެ ކަމެއްވެސް އަހަރެންނަށް މުހިންމުވާނެ މަންމާ... އަހަރެންގެ ދަރިފުޅަށް ބަފައެއްގެ ފަރާތުން ދޭންޖެހޭ ގާތްކަމާއި ހިމާޔަތް އަހަރެންނަކަށް ނުދެވުނު. މިހާރު ދަރިއެއް ފަދައިން ކައިރީގައި މިގެންގުޅޭ ކުއްޖާއަށް އެ ލޯބި އެންމެ ތަންކޮޅެއްވެސް އުނިނުކޮށް ދޭން ބޭނުން. އެ ދަރިފުޅަށް ރައްކާތެރިކަން ލިބުނީމަ އަހަރެންގެ ހިތުގެ މުރާދު ހާޞިލްވީ" ޙަމީދު ވާހަކަދެއްކިއެވެ. ޙައްވަ ދޮރުމަތީގައި ބަލަހައްޓައިގެން ހުއްޓެވެ. އޭނާގެ އަމިއްލަ މާމަ ދަރިފުޅު މަތިން ހަނދާންވި ވަގުތު ހިތުގައި ރިއްސާލިއެވެ.\nކުރެވުނު ފާފައަށް ފުރިހަމަ ތައުބާއަކުން ތައުބާވުމަށް ފަހުގައިވެސް ނައިޝީގެ ހިތުން ނުތަނަވަސް ކަމެއް ނުފިލިއެވެ. ނާހިދަށް ފެންނަ ކޮންމެ ހިނދެއްގައި އޭނާއަށް ނާހިދަށް ބޭވަފާތެރި ވެވުނުކަން ހަނދާން ކޮށްދެނީއެވެ. އަމިއްލަ ނަފްސު ކުށްވެރި ކުރެވެނީއެވެ. އެއްވެސް ކަމަކާއި ނުލާ ރޮވެނީއެވެ.\nނާހިދަށް ހީވެފައިވާ ގޮތުގައި އޭނާއާއި ނައިޝީއާއި ދެމެދުގައިވާ ދުރުކަން ފިލައިފިއެވެ. ފިރިއެއްގެ ވާޖިބު އޭނާއަށް އަދާކުރެވިއްޖެއެވެ. އެދެމެދުގައިވާ ދުރުކަމުގެ ފަރުދާ ހިއްލާލެވިއްޖެއެވެ. ދެރައީ އެއްވެސް ކަމެއް އޭނާ ހަނދާނުގައި ނެތްކަމެވެ. އޭނާގެ މޭގައި ބޯއަޅާލައިގެން އޮތް ނައިޝީގެ މޫނަށް ނާހިދް ބަލައިލިއެވެ. ނައިޝީ އޮތީ ވިސްނުމަކަށް ގެއްލިފައެވެ. ނާހިދު ލާނެއް ސަމާސާއެއް ކޮށްލާހިތްވިއެވެ. އަމިއްލަ ނަފްސަށް ހީލުމަށްފަހު ނައިޝީ ލައިގެން އޮތް ކުރު ޓީޝާޓްކޮޅުގެ އެތެރެއިން ނައިޝީގެ ބަނޑުގައި އަތް ބީއްސާލިއެވެ. އެ ހިނދު ނައިޝީ ހީލިކަރުވައިގަނެގެން ތެޅިގަތެވެ.\n"ނާހިދް...! އެހެން ނަހަދަބަލަ... ދެން...." ނައިޝީ އުޅުނު ގޮތުން ނާހިދަށް މަޖާވިއެވެ.\n"އިޝީި ކޮން ވިސްނުމެއްގައި. އަހަރެން އުޅުނީ އެ ދުނިޔެއިން މިދުނިޔެއަށް އިޝީ ގެންނަން" ނާހިދް ބުނެލިއެވެ. އެހިނދު ނައިޝީގެ ތުންފަތްމަތީގައިވި ހިނިތުންވުން ފަނޑުވިއެވެ.\n"މި... މި ހިތަށް އަރަނީ އެރޭ އަހަރެމެން ދެމީހުން މެދުގައި ހިނގި ހުރިހާ ކަމެއް ނާހިދް ހަނދާން ހުރިނަމަ ކިހާ ރަނގަޅުބާއޭ... އޭރުން ޔަޤީނުންވެސް މި ވިސްނުނަތަކާއި ފިކުރުތަކުން އަހަރެން ސަލާމަތްވީސް..." މާނަފުން ވާހަކައެއް ނައިޝީ ދައްކާލިއެވެ. ނާހިދްގެ ދެ ބުމަ ގޮށްޖެހިގެން ދިޔައީ ނައިޝީގެ ވާހަތަކުން ނަގަންވީ މާނައެއް އޭނާއަށް ނުވިސްނުމުންނެވެ.\n"މިބުނީ އެހާ ރޮމޭންޓިކް ނައިޓެއްގަ ވި ހުރިހާ ކަމެއް ނާހިދްގެ ހަނދާނުގަ ނެތީމަ. އަހަރެން ހިއެއް ނުކުރަން އެހާ އަވަހަށް ނިދިދާނެ ކަމަކަށް އެ ޑްރިންކް ބުއީމަ" ނައިޝީ ވާހަކައެއް ހަދައިލިއެވެ. އޭނާ ދެރަވެސްވިއެވެ. ދޮގު ހަދަން ބޭނުންނުވާއިރު ތެދު ހާމަކުރެވޭކަށް ވެސް ނެތެވެ. އެއްދޮގު ހަދައިފިއްޔާ އެދޮގު ފޫބައްދަން އަނެއް ދޮގު ހަދަން ޖެހެއެވެ.\n"އެއީ އެވަރުކަމެއް ނޫނެއްނު. އަހަރެންނަށް އިޝީ ހިތް ފުރޭވަރަށް ނުދެވޭތަ...؟ އެހެންވިޔަސް ބުނައްޗޭ... ކުރިއަށް އޮތީއެއްނު އަދި ދުވަސްތައް. ޔަޤީނުންވެސް އެއީ އަހަރެންގެ ފަސްޓް ޓައިމް. އެހެންވެ އެރޭގެ ފަހުން އަހަރެންނަށް އިޝީ ވަރަށް ސްޕެޝަލްވެއްޖެ" ނައިޝީގެ ނިތްކުރީގައި ބޮސްދެމުން ނާހިދް ވާހަކަދެއްކިއެވެ. ނައިޝީގެ ތުންފަތް މައްޗަށް 'ފޭކް' ހިނިތުންވުމެއް ވެރިކުރުވީ ގަދަކަމުންނެވެ. އޭނާގެ މޭތެރޭގައިވާ ހިތް ރޮނީއެވެ.\n"ނާހިދް އަހަރެންނާއި އެކު އުޅެން ހުރިހާ ހިނދަކު އަހަރެން އަބަދުވެސް ހުންނަނީ ނާހިދާއެކު. އަހަރެންނަށް ކުށެއް ކުރެވުނިއްޔާ މަޢާފްކޮށްދެއްޗޭ..." ނައިޝީއަށް ނާހިދްގެ ހަށިގަނޑުގައި ބައްދައިގަނެވުނެވެ. ބަދަލުގައި ނާހިދްވެސް ނައިޝީގެ ހަށިގަނޑު އޭނާގެ މެއާއިލާ ބޮނޑިކޮށްލިއެވެ. ފުރަތަމަ ލޯބީގެ ސަބަބުން ހިތަށް އުނދަގުލެއް އިހުސާސްވި ނަމަވެސް އޭނާ އެހުރިހާ ނުތަނަވަސްކަމެއް އެއްފަރާތް ކޮށްލިއެވެ. އޭނާގެ މުސްތަގުބަލް ގުޅިފައި އޮތީ ނައިޝީއާއި ކަމަށް ވީއިރު އެދުރުކަމާއެކު އޭނާއަށް ދުވަހަކުވެސް ދިރިއުޅުމެއް ލިބެން ނެތީތީ އޭނާ ދެލޯ މަރާބާރުކޮށް ހިތުގެ ގޮވުމަށް އެއްބާރުލުން ދިނެވެ. އޭނާ ހަމަހޭގައި ހުރެ ނައިޝީއަށް ލޯބި ދިނެވެ. އޭނާއަށް ނޭނގުނު ކަމަކީ ނައިޝީ އޭނާއަށް އޮޅުވާލާފައިވާ މިންވަރެވެ. އެ މަލުގެ ވަސްބެލީ ފުރަތަމަ އޭނާއެއް ނޫންކަމެވެ. އޭނާއަށް އެރުނީ ބާ އޮޑިއަކަށް ކަމެވެ. ނައިޝީގެ ހަޔާތުން އޭނާއަށް އެލިބުނީ ދެވަނަ ކަމެވެ. އޭނާގެ ހަލާލު އަނބިމީހާ ހިލޭ ފިރިހެނެއްގެ ތަންމަތި ހޫނުކޮށްދީފައިވާ ކަމެވެ. ޙަޤީޤަތް ނޭނގި ހުރެ އޭނާ ފިރިއެއްގެ ވާޖިބު އަދާކުރިއެވެ.\nދެހަފްތާ ފަހެވެ. ނައިޝީއާއި މާހިލްއާއި ދެމެދު ހިނގާދިޔަ ކަންތަކަށްފަހު މާހިލް ހީކުރީ އޭނާގެ މީހަކަށް ނައިޝީ ވާނެ ކަމެވެ. އޭނާ ބޭނުންވި ކޮންމެ ގަޑިއެއްގައި ނައިޝީ 'އެވައިލެބަލް' ވާނެ ކަމެށެވެ. ނަމަވެސް ކަންތައް ހިނގާ ދިޔައީ އޭނާ ހީކުރި ގޮތަކަށް ނޫނެވެ. ނައިޝީ އޭނާގެ ފޯނަށް ޖަވާބުނުދޭތާ މެސެޖަށް ރިޕްލައިވެސް ނުކުރެއެވެ. ފުރަތަމަ އޭނާ ހީކުރީ ޒިންމާދާރު ވަޒީފާއެއްގައި އުޅެމުން ގޭތެރޭގެ މަސައްކަތް ކުރަން ޖެހޭތީ ނައިޝީއަށް ބުރައީ ކަމަށެވެ. ނަމަވެސް މިހާރު އޭނާއަށް ޔަޤީންވެއްޖެއެވެ. ނައިޝީ ގަސްތުގައި އޭނާ އިގްނޯ ކުރަނީއެވެ. އެގޮތް މާހިލްއަށް ކަމު ނުދިޔައެވެ. ނައިޝީ ޖެހޭނީ އޭނާ ބޭނުން ކޮންމެ ގަޑިއެއްގައި އޭނާއަށް ހިދުމަތްކުރަން އޭނާގެ ކުރިމަތީގައި ހުންނާށެވެ.\nކޮޓަރި ތެރޭގައި ދެކޮޅަށް ހިނގަމުން ދިޔަ މާހިލްގެ މޫނުމަތީގައި ވަނީ ހިތްހަމަނުޖެހުމުގެ ކުލަވަރެވެ. އޭނާ ފޯނު ހިފައިގެން އެނދުގައި އިށީނެވެ. ފޯނަށް ބަލަހައްޓައިގެން އިންއިރު އޭނާއަށް ބަރާބަރު ސަތޭކަ ވިހި ފަހަރު ނައިޝީއަށް ގުޅައިފިއެވެ. ފަހު ފަހަރު އޭނާ ގުޅާލިއިރު ނައިޝީގެ ފޯނު އޮތީ އޮފްކޮށްލާފައެވެ. އެތެރެހަށީގައި ރޯވެފައިވާ އަލިފާންގަނޑު ހީވީ ހުޅުފަޅައިގެން ދިޔަހެންނެވެ. އަތުގައިވާ ފޯނު އެއްލާޖެހީ ފާރުގައެވެ. އެނދުގައިވާ ބާލީސްތަކާއި ބެޑްޝީޓްވެސް ނައްޓާލާފައި އުކައިގަތެވެ. މާނޭވާ ލެވިފައިވާ ހާލު އޭނާ ދެކޮޅަށް ހިނގަން ފެށިއިރު ދެން ކަންތައް ކުރަންވީ ގޮތް ސިކުނޑީގައި ރާވަމުން ދިޔައެވެ. އޭނާ އަލަމާރި ތެރޭގައި ކަޅު ކުލައިގެ ބޭގަކަށް ލާފައި އޮތް ލެޕްޓޮޕް ހިފައިގެން ގޮސް އެނދުގައި އިށީނެވެ. ލެޕްޓޮޕް ހުޅުވާލާފައި ސައިޑް ކަބަޑްގެ ވަތްގަނޑު ދަމާލާފައި ރަތްކުލައިގެ ހާޑެއް ނެގިއެވެ. ދޭތި ކަނެކްޓް ކޮށްލުމަށްފަހު ލެޕްޓޮޕްގެ ސްކްރީނުން ނަޒަރު ވަކިނުކޮށް ދެފަރާތަށް ކަޅި ހިންގަމުން ދިޔައެވެ. ހުޅުވިގެންދިޔަ ފޯލްޑާރގައިވާ ފޮޓޯތައް ފެނުމާއެކު އޭނާގެ ތުންފަތަށް ހިނިތުންވުމެއް ވެރިވިއެވެ.\n"ގެޓް ރެޑީ ފޯރ ރިވެންޖް ނައިޝީ...." ބޯ ދަށަށް ދެއަތް ލައްވާލާ އުއްޑުން ބާލީސް މައްޗަށް ވެއްޓިގަންނަމުން މާހިލް ބުނެލިއެވެ.\nއަޒްކާ ގޮވައިގެން ޙައްވަ ރަށު މަރުކަޒަށް ދިޔައީ އަޒްކާގެ ބޮލުގައި ރިއްސާ ވާހަކަ ބުނުމުންނެވެ. މަގުގެ އެއްފަރާތުން ޙައްވައާއި އެކުގައި ކުރިއަށް ހިނގާފައި ދިޔަ އަޒްކާގެ މޫނުމަތިން އޭނާ ޑޮކްޓަރަށް ދައްކަން ބޭނުންވެފައި ހުރިހެނެއް ހިއެއް ނުވެއެވެ. ޙައްވަ ދެރަވެދާނެތީ އޭނާ އެއްބަސް ވީއެވެ.\n"ޙައްވައްތާ ކީއްކުރަން ޑޮކްޓަރަށް ދައްކަން އަޅުގަނޑު ގޮވައިގެން ތިއައީ" ޙައްވަ މެމޯ ނަގައިގެން އައުމުން އަޒްކާ ބުނެލިއެވެ.\n"ބަލިވީމަ ކޮންމެ މީހަކުވެސް އަންނާނީ ޑޮކްޓަރެއް ކައިރިއަށް އެހެންވެ" ޙައްވަ ވާހަކަދެއްކިއެވެ. އަޒްކާ ވަކި ޖަވާބެއް ނުދިނެވެ. ޑޮކްޓަރު ކޮޓަރިން ބަދަލުވަމުން ދިޔަ ނަންބަރުތަކަށް ބަލަން އޭނާ އިނީ ފޫހިވެފައެވެ. އޭނާގެ ނަންބަރ އެރުމާއެކު ޙައްވަ ފަހަތުގައި ހުރެ ހިނގައިގަތެވެ.\nއެތެރެއަށް ވަތް އަޒްކާ ފެނުމާއެކު ޑރ.ނިރާޝްއަށް ހަށިގަނޑު ސީދާކޮށްލެވުނެވެ. އޭނާ އަޒްކާއަށް ބަލަހައްޓައިގެން އިނެވެ. އަޒްކާއަށް ވެސް ވީ އެވަރެވެ. ނިރާޝް ފެނުމުން އޭނާއަށް އާދައިގެމަތިން ވަރަށް ގިނައިރު ބަލަން ހުރެވުނެވެ. ނިރާޝް އެއްމިޔަކަނުން ހީލިއެވެ. އޭނާއަށް އަޒްކާ އެވަރަށް ބަލަނީ ކީއްވެގެންކަން އޭނާއަށް އިނގެއެވެ.\n"އަޒް...!! ބަލިވީތަ އަނެއްކާ...؟" ހިތްހެޔޮކަމާއެކު ނިރާޝް އަހައިލިއެވެ. ވަކި ޖަވާބެއްނުދީ އަޒްކާ ބަލައިލީ ޙައްވަގެ މޫނަށެވެ.\n"ބޮލެއްގައި ރިއްސާތީ އެއުޅެނީ. މިހާރު ހަފްތާއެއް މިވަނީ. ރޭގަނޑު ނިދަނީއެއްނޫން. ރަނގަޅަށް ކަނީއެއްނޫން" ޙައްވަ އެއްފައްޗަކަށް އަމުނާލިއެވެ. ނިރާޝް އިނީ އަޒްކާގެ މޫނަށް ބަލަހައްޓައިގެންނެވެ. އެކަން އިނގޭތީ އަޒްކާ އިނީ އިސްޖަހާލައިގެން ނިރާޝްއަށް ނުބަލަންވެގެނެވެ.\nނިރާޝް މަޑުމަޑުން އަޒްކާގެ އަތުގައި ހިފައިލިއެވެ. އަޒްކާ އިސްއުފުލާ ނިރާޝްއަށް ބަލައިލީ އޭނާގެ އަތުގައި ނިރާޝްގެ ފިނިފިނި އަތްތިލަ ޖެހުމުންނެވެ. އަޒްކާ އެއްވެސް ކަމެއް ނުކޮށް އިނެވެ. ނިރާޝް އޭނާގެ އަތުގައި އެހިފީ ޑޮކްޓަރެއް ބަލި މީހެއްގެ އަތުގައި ހިފައިގެން ޗެކް ކުރަންޖެހޭ ކަންތައްތައް ކުރަންކަން އޭނާއަށް އިނގެއެވެ. އަޒްކާގެ ޕަލްސް ރޭޓް ބަލައިލުމަށްފަހު ބީޕީ ޗެކް ކުރިއެވެ. ދެލޮލުގެ ތިރިން އިނގިލި ޖައްސާލާފައި ހަންގަނޑު ކުޑަކޮށް ތިރިކޮށް ދެލޯ ޗެކް ކުރިއެވެ. ހަށިގަނޑުގެ ދެފަރާތުން ކަށިގަނޑު އަޅާ ޗެކްކުރިއެވެ.\n"އަޒް...!! އަހަންނަކަށް ހިއެއްނުވޭ އަބަދު ބޭސްތައް ކެއުމަކީ ރައްކާތެރި ކަމެއްހެން. ޑޮކްޓަރެއްގެ ހައިސިއްޔަތުން އަހަރެން ރިފަރ ކުރާނީ މާލެގޮސް ސައިކޮލޮޖިސްޓަކަށް ދައްކަން. މިހާރުވެސް ބީޕީ އުޅެނީ ވަރަށް ލޯ ކޮށް. ފެންނަނީ މިތަނުގައި އެޑްމިޓްވެލަން. ދެތިން އައިވީ އަޅާލީމާ ހަށިގަނޑުގަ ވަރުޖެހިދާނެ..." ނިރާޝް އަޒްކާއަށް ނަޞްޙަތްތެރިވިއެވެ.\n"ޑރ.ނިރާޝް ޕްލީޒް... އަޅުގަނޑު އެޑްމިޓްވާން ބޭނުމެއްނޫން. ޕްލީޒް..." އަޒްކާ ބުނެލިއެވެ.\n"އަމިއްލަ ނަފްސަށް ނުބަލާ ތިގޮތަށް އުޅުނީމަ ތިމާއަށް އެދެވެނީ އަމިއްލަ ނަފްސަށް ވަރަށް ބޮޑު އަނިޔާއެއް. ދީނީ ނަޒަރަކުން ބަލާނަމަ އެއީ ބޮޑު ފާފައެއްވެސް މެ.." ނިރާޝް ބެލީ އަޒްކާގެ ވިސްނުން ބަދަލުކުރެވޭތޯއެވެ.\n"ޑރ. އެންމެ ރަނގަޅު. އަޅުގަނޑު ބޭނުން މި މަންޖެ އެޑްމިޓްކޮށްގެންވެސް ރަނގަޅު ފަރުވާއެއް ހޯދަން" ޙައްވަ ވާހަކަދެއްކިއެވެ. އަޒްކާ އެއްވެސް ބަހެއް ނުކިޔާ އިނެވެ.


Bodethi thuhumathu thakeh kurevey Shujau Usman ge bodu hukumeh\nހައިކޯޓުގެ އިސްފަނޑިޔާރު ޝުޖާއު އުސްމާނު\nބޮޑެތި ތުހުމަތުތަކެއް ކުރެވޭ ޝުޖާޢު އުސްމާނުގެ ބޮޑު ހުކުމެއް!\n16 ޖޫން 2020 - 11:49:59\nބޮޑެތި ތުހުމަތުތަކެއް ކުރެވޭ ހައިކޯޓުގެ އިސްފަނޑިޔާރު ޝުޖާޢު އުސްމާނު ރިޔާސަތު ބެލެހެއްޓެވި ބެންޗަކުން، ދައުވާ ލިބޭ ފަރާތުގެ ޣައިރު ހާޒިރުގައި ތިން މިލިއަނަށްވުރެ ގިނަ ޑޮލަރު ގ. ޗާންދަނީމާގެ އިސްމާއިލް ޝުޖާއަށް ދިނުމަށް ހުކުމްކޮށްފިއެވެ. މި ހުކުމް ހައިކޯޓުން ކޮށްފައިވަނީ ހޯމަ ދުވަހު، އާއްމުކޮށް ހުޅުވާނުލައި އަދި ދައުވާ ލިބޭ ފަރާތުގެ ޣައިރު ހާޒިރުގައެވެ.\nދިވެހިރާއްޖޭގެ ހައިކޯޓަށް ހުސްވި އަހަރުގެ ޑިސެމްބަރު މަހު ފަހުކޮޅު ހުށަހެޅުނު މި މައްސަލައިގެ ހުކުމް ކުރުމުގެ މަޖިލީސް ހައިކޯޓުން ބާއްވާފައިވަނީ އާއްމުކޮށް ހުޅުވާނުލައެވެ. ބައެއް ޝަރީއަތްތައް މި ފަހުން ހައިކޯޓުން ސޯޝަލް މީޑީއާގައި ލައިވް ސްޓްރީމް ކުރަމުން ދިޔަނަމަވެސް މި މައްސަލަ ލައިވް ސްޓްރީމެއް ނުކުރެއެވެ. މި މައްސަލަ ހައިކޯޓުގައި ރަޖިސްޓްރީކޮށްފައިވަނީ 19 ޑިސެމްބަރު 2019 ގައެވެ. އެހެންކަމުން މައްސަލައިގެ ހުކުމާއި ހަމައަށް މިއައީ ހަ މަސް ދުވަސް ނުވަނީހެވެ.\nމައްސަލަ އަޑު އަހަން ބޭނުން މީހުންނަށް އެ ފުރުސަތު ނެތް އިރު، ހައިކޯޓުގެ ހުކުމުގައިވާ ގޮތުން މި މައްސަލާގައި ހުކުމްކޮށްފައިވަނީ ދައުވާ ލިބޭ މއ. ވަހާރި ހުސެއިން ހިލްމީ އާއި ކާސްޓްއަވޭ މޯލްޑިވްސް ޕްރައިވެޓް ލިމިޓޭޑްގެ ޣައިރު ހާޒިރުގައި، މައްސަލަ ބެއްލެވި ހައިކޯޓުގެ ފަނޑިޔާރުންގެ އަގުލަބިއްޔަތުންނެވެ. މި މައްސަލަ ބެއްލެވި ހައިކޯޓުގެ ފަނޑިޔާރުންގެ މަޖިލީހުގައި ހިމެނެނީ، ޖުޑީޝަލް ސަރވިސް ކޮމިޝަނުން މިހާރުވެސް ތިން މައްސަލައެއް ބަލަމުންދާ ހައިކޯޓުގެ އިސްފަނޑިޔާރު ޝުޖާއު އުސްމާނާ، ރައީސް ޔާމީނުގެ ވެރިކަމުގައި ޖޭއެސްސީއަށް ރައީސްގެ މެންބަރެއްގެ ގޮތުގައި އައްޔަންކޮށް، އަދި ފަހުން ހައިކޯޓުގެ ފަނޑިޔާރުކަމުގެ މަގާމަށް އައްޔަންކޮށްފައިވާ ޕީއޭގެ ކުރީގެ ސެކެއްޓްރީ ޖެނެރަލް މުހައްމަދު ފައިސަލްގެ އިތުރުން ފަނޑިޔާރު ހާތިފް ހިލްމީ އެވެ. މީގެ ތެރެއިން މި ހުކުމް ކުރައްވާފައިވަނީ ޝުޖާއު އުސްމާނާއި، މުހައްމަދު ފައިސަލްގެ އަގުލަބިއްޔަތުންނެވެ.\nބޮޑެތި ތުހުމަތުތަކެއް ކުރެވޭ، އަދި ޖޭއެސްސީން އެ މައްސަލަތައް ބަލަމުން ހައިކޯޓުގެ އިސްފަނޑިޔާރު ޝުޖާޢު އުސްމާނު ރިޔާސަތު ބައްލަވާ ބެންޗެއްގެ އަޣްލަބިއްޔަތުން މި ހުކުމް މިއައީ، ޝަރުއީ ދާއިރާ އިސްލާހު ކުރުމުގެ މަސައްކަތް ރައްޔިތުންގެ މަޖިލީހުގެ ތެރެއިން ފުރިހަމަކޮށް ކުރެވިފައިވާ ކަމަށާއި ޝަރުއީ ދާއިރާ އާއި ކޯޓުތަކާ ގުޅޭ ގޯސް ވާހަކަތައް މިހާރު ރައްޔިތުން ނުދައްކާ ކަމަށް މަޖިލީހުގެ ރައީސް، ކުރީގެ ރައީސް މުހައްމަދު ނަޝީދު ވިދާޅުވުމުގެ ކުޑަ އިރުކޮޅެއް ކުރިންނެވެ.\nހައި ކޯޓުން ކުރި ހުކުމުގައިވަނީ 15 ޖޫން 2020 ވަނަ ދުވަހުން ފެށިގެން ހަ މަސް ދުވަހުގެ ތެރޭގައި ތިން މިލިއަން ހަތް ލައްކަ ސައްބީސްހާސް ނުވަސަތޭކަތ ހަތްދިހަ ހަތް ޑޮލަރު އިސްމާއިލް ޝުޖާއަށް ދެއްކުމަށެވެ.\nހުސްވި އަހަރުގެ ޑިސެމްބަރު މަހު ފަހުކޮޅު ހައިކޯޓަށް ހުށަހެޅުނު މި މައްސަލަ، ވަރަށް އަވަސްކޮށް ނިންމައި، ދައުވާ ލިބޭ ފަރާތުގެ ޣައިރު ހާޒިރުގައި ހުކުމްކޮށްފައިވާއިރު، 2016، 2017 އަދި 2018 ވަނަ އަހަރު ހައިކޯޓަށް ހުށަހެޅިފައިވާ އެތައް މައްސަލައެއް އެ ކޯޓުގައި އަދިވެސް ނުނިމި އެބަހުއްޓެވެ. އޭނގެ ތެރޭގައި ކުޑަ ކުދިންނާ މެދު ޖިންސީ ގޯނާ ކުރުމުގެ މައްސަލަތަކާއި، މަސްތުވާތަކެތީގެ ބޮޑެތި މައްސަލަތަކުގެ އިތުރުން މަރުގެ މައްސަލަތައް ވެސް ހިމެނެއެވެ.


Dhe kujjaku maraali6meehaku maran Bangladesh in hukumkohfi\nދެ ކުއްޖަކު މަރާލި ހަ މީހަކު މަރަން ބަންގްލަދޭޝް އިން ހުކުން ކޮށްފި\nޑާކާ، (ބީބީސީ) - ތޭރަ އަހަރުގެ ދެ ފިރިހެން ކުއްޖަކު މަރާލުމުގެ ވަކި ދެ މައްސަލައެއްގައި ހަ މީހަކު މެރުމަށް ބަންގްލަދޭޝް ގައި ހުކުން ކޮށްފިއެވެ.\nއެއް މައްސަލައަކީ ރިކްޝޯ ބައިސްކަލެއް ވަގަށް ނަގަން އުޅުނު ކަމަށް ބުނެ އަލާމް ރާޖަންގެ ގައިގާ ތަޅާ މަރާލި މައްސަލައެވެ. މި މައްސަލައިގާ ހަތަރު މީހެއްގެ މައްޗަށް މަރުގެ ހުކުން އިއްވިއެވެ. އިތުރު ހަ މީހަކު ވަނީ ޖަލަށް ލުމަށް ހުކުން ކޮށްފައެވެ.\nމި ކުއްޖާ މަރާލުމުގަކއި ބައިވެރިވި މީހުންގެ ތެރޭން އެކަކު އެ ކުއްޖާ މަރާލިތަން އޭނާގެ ފޯނުން ރެކޯޑު ކުރިއިރު، މި ވީޑިއޯ ފެތުރި އާންމުންގެ މެދުގައި މި ހާދިސާއަށް ބޮޑު ސަމާލުކަމެއް ލިބި ގާތިލުންނާއި މެދު ރުޅިވެރިކަން އުފެދުނެވެ. ރާޖަންގެ މަރާއި ގުޅިގެން އިންސާފު ހޯދައިދިނުމަށް ގޮވާލައި ބަންގްލަދޭޝްގައި އެތައް މުޒާހަރާއެއް ކުރިއެވެ.\nދެވަނަ މައްސަލައިގާ ކާރު މެކޭނިކުންގެ ދެމީހަކު ވަނީ އެމީހުން ކައިރީގައި މަސައްކަތް ކުރަން އުޅުނު ކުއްޖަކު ވަޒީފާ ދޫކޮށްލުމުން އައި ރުޅީގައި އަނިޔާކޮށް މަރާލާފައެވެ. ވައްކަމުގެ މައްސަލަތައް ޕޮލިހަށް ރިޕޯޓް ކުރުމުގެ ބަދަލުގައި އާންމުންގެ ތެރޭން މީހުން ނުކުމެ ވައްކަން ކުރި ކަމަށް ޝައްކު ކުރެވޭ މީހުންނަށް "އަދަބު" ދިނުމަކީ ބަންގްލަދޭޝްގައި އާންމު ކަމެކެވެ.